Column Koadhu: Baqara soorathu ge machchah balailumeh 11 | Mihaaru\nކޮލަމް ކޯދު: ބަޤަރާ ސޫރަތުގެ މައްޗަށް ބަލައިލުމެއް 11\n05 ޖެނުއަރީ 2017 - 06:36 1 comment\n(ޑިސެމްބަރު 22، 2016ގެ އަދަދާ ގުޅޭ)\nއަދި މީގެ އިތުރުން، އެ މީހުންގެ ހަޔާތުގެ އަގުތަކުގެ ވާހަކަ އަރަބި ޖާހިލީ ޅެންވެރިޔަކު ކަމުގައިވާ ޠަރަފާ ބިން އަލްޢަބްދު މިފަދައިން ބަޔާން ކޮށްދީފައި ވެ އެވެ.\n1. ألا أيهذا اللائمي أحضر الوغى وأن أشهد اللذات هل أنت مخلدي؟\n2. وإن كنت لا تسطيع دفع منيتي فدعني أبادرها بما ملكت يدي\n3. ولو لا ثلاث هن من عيشة الفتى وجدك لم أحفل متى ما قام عودي\n4. فمنهن سبق العاذلات بشربة كميت متى ما تعل بالماء تزبد\n5. وكري إذا نادى المضاف مجنبا كسيد الفضاء نبهته المتورد\n6. وتقصير يوم الدجن والدجن معجب ببهكنة تحت الخباء المعمد\n1. އޭ، އަހަރެން، ހަނގުރާމާއިގައި ބައިވެރިވެ، (ހަނގުރާމަ ކުރުމަށާއި) އަދި (ހަޔާތުގެ) އުފާތައް ލިބިގަތުމާއި މެދު (ނުރުހި)، އަހަރެން ބަދަނާމު ކުރާމީހާއެވެ! ކަލޭ، އަހަރެން އެކަން ކުޅައުން މަނާކުރަން ތިއުޅެނީ، ކަލެ އަށް، (ދުނިޔޭގައި) އަހަރެން އަބަދަށްޓަކައި ދިރިދަމަހަށްޓައި ބެހެއްޓޭނޭތީ ހެއްޔެވެ؟\n2. އަހަރެންގެ މަރުވުން، އެއީ ކަލެއަށް ހިފެހެއްޓޭނޭ ކަމަކަށް ނުވާއިރު، (ދުނިޔަވީ) އުފާތައް ލިބިގަތުމަށްޓަކައި އަހަރެންގެ އަތުގައި އޮތް ހުރިހާ އެއްޗެއް ހޭދަކޮށް، އެކަން ލިބިގަތުމަށް އަވަސްވެގަންނަން އަހަރެން ދޫކޮށްލާށެވެ.\n3. ކަލޭގެ ނަސީބު ގަންދީ ބުނަމެވެ. ދިރިހުރުމުން، ޒުވާނާއަށް ލިބިގަނެވޭނޭ މަޖަލުގެ މި ތިންކަންތައް ލިބެން ނެތްނަމަ، އަހަރެން (މަރަށް ހާޒިރުވެ) މަރުވާތަން ދެކެން އައިސްތިބި މީހުން، (އަހަރެން ދިރިހުންނާނެ ކަމުގެ އުއްމީދު ކަނޑާލައި) ތެދުވެ ދިޔަޔަސް އަހަރެންގެ ފަރުވާލެއް ނެތެވެ. (މި ބަޔާން ކުރާ ތިން ކަންތައް ނުވާނަމަ، މަރުވިޔަސް އަހަރެންގެ ފަރުވާލެއް ނެތެވެ.)\n4. އެކަންކަމުގެ ތެރެއިން ވެއެވެ. (އަހަރެން) ބަދުނާމުކޮށް (އެކަން ހުއްޓުވާފާނެ މީހުން) ހޭލުމުގެ ކުރިން، އެއަށް ސާފުފެން އަޅާލުމުން ފޮނުއަރާ، ކަޅުރަތް ކުލައިގެ، ރާ ބުއިމެވެ.\n5. އަދި، ސަލާމަތްކޮށް ދިނުން އެދި (ހާލުގައި ޖެހިފައިވާ) މީހަކު ގޮވާލުމުން، އަލްޣަޟާއޭ ކިޔުނު ގަސް ހެދިފައިވާ (ވަލު ތެރޭ)ގައި އުޅޭ މިނިކާވަގެއް ދުވެފަދާ ފަދައިން، އޭގެ މުލަށްދަނޑީގައި ކުޑަ ލެނބުމެއްވާ އަހެއްމަތީ (އެމީހާގެ ކައިރިއަށް) ދިޔުން (އެތިންކަމުގެ ތެރެއިން ހިމެނެ)އެވެ.\n6. އަދި އުޑުމަތި ބަނަދުވަހެއްގައި – ބަނަދުވަސް ދުވަސް ހިތްގައިމެވެ – މަސްޖަހާލައިފައިވާ ރީތި އަންހެން ކުއްޖަކު ގޮވައިގެން އުފުލިފައިވާ ޓެންޓެއްގެ ތެރޭގައި ދުވަސް ކުރުކޮށްލުމުވެ.\nއާދެ، ކުރީގައި ނަންގަނެވުނު އައްތަކާޘުރު ސޫރަތުގެ ދެއާޔަތާއި މި ބައިތުކޮޅުގައި، އަރަބި މުޝްރިކުންގެ ހަޔާތުގެ އަގުތައް ޚުލާސާކޮށް ބަޔާންކުރެވިފައި ވެ އެވެ. އެމީހުންގެ ހަޔާތުގެ ފަލްސަފާގެ މައްޗަށް މި ދެ ތަނުގައި އަލިއަޅުވާލެވިފައި ވެ އެވެ. އެމީހުން ދުނިޔޭގައި ދިރިތިބުމަށް އެދުންވެރިކޮށް ބާރުއަޅައިދޭ ކަންކަމަކީ ކޮބައިކަން ބަޔާން ކޮށްދީފައި ވެ އެވެ. އެއީ މުދަލާއި ފައިސާ ހޯދުމާއި ރާބުއިމާއި ތަޅާފޮޅައި ހަނގުރާމަ ކުރުމާއި އަދި ޖިންސީ އަރާމާއި ލައްޒަތު ލިބިގަތުމެވެ.\nމިބައިމީހުންނަކީ ކޮންމެ ވާހަކައެއް ދެއްކި ނަމަވެސް، އެމީހުންގެ މިގޮތް ބަދަލުކުރަން ބޭނުންނުވާ މީހުންނެވެ. އެ ވާހަކައަކީ ހައްގު ބަސްކަމުގައި އެ މީހުންނަށް ގަބޫލު ކުރެވުނަސް ވެހެވެ. ދުނިޔަވީ ހަޔާތަކީ ވަގުތީ ކަމެއްކަމާއި، ދުނިޔަވީ ހަޔާތް ނިމޭނޭ ކަމާއި އަދި އުޚުރަވީ ހަޔާތެއް އޮންނާނޭ ކަމާއި އުޚުރަވީ ހަޔާތުގެ ކާމިޔާބީ ލިބުން އޮތީ ދުނިޔަވީ ހަޔާތުގައި އިލާހީ ހިދާޔަތުގެ އަގުތައް ބަލައިގަނެ، އިލާހީ އަޚުލާގީ މިންގަނޑެއްގެ މަތީގައި ދުނިޔަވީ ހަޔާތް ވޭތުކޮށްލެވިގެންކަން ހަނދާންކޮށްދެވުނަސް އެކަން ބަލައެއް ނުގަނެވެ އެވެ.\nއެންމެ އިހުގެ މުސްޙަފު، ހަތިމު، ލިޔެވިފައިވާ "މާއިލީ ޚައްޠު"ގެ އަތުލިޔުމެއް.\nއެހެނީ އެ މީހުން ވަނީ ދުނިޔަވީ އުފަލާއި އަރާމުގެ އަވާގައިޖެހި ދުނީޔޭގެ އުފަލާއި މަޖާ ހޯދުމުގެ އެދުމުގެ ތެރެއަށް މާ ވަރުގަދަ އަށް ވަދެވިފަ އެވެ. އަދި މިކަން ދޫކޮށްލާ ހިތެއް އެމީހުން ނުވެ އެވެ. އެހެންވެ، މިފަދަ މީސްމީހުންގެ ކައިރީގައި، ތެދުމަގުގެ ވާހަކަ ދެއްކުމާއި ނުދެއްކުން ހަމަހަމަ ވެގެން ވެ އެވެ. އެމީހުން އީމާނެއް ނުވާނެ އެވެ. އެމީހުން، އެމީހުންގެ ގޮތެއް ދުލެއް ނުކުރާނެ އެވެ.\nދެން ހަތް ވަނަ އާޔަތުގައި ހައްގަށް އިންކާރު ކުރާމީހުން، އިލާހީ ހިދާޔަތް ބަލައިގަނެ އީމާން ނުވާނީ ކީއްވެގެންކަން، ބަޔާން ކޮށްދެވިފައި ވެއެވެ. ختم الله على قلوبهم وعلى سمعهم وعلى أبصارهم غشاوة، "އެމީހުންގެ ހިތްތަކުގައްޔާއި އަދި އެމީހުންގެ އިވުމުގައި (އެބަހީ، ކަންފަތްތަކުގައި)، (މާތް)ﷲ ސިއްކަ ޖެއްސެވި އެވެ، އަދި އެމީހުންގެ ލޯމަތީގައި ފަރުދާއެއް ވެއެވެ.' މިފަދައިން ބަޔާން ކުރެވިގެންނެވެ.\nމިއިން އިޝާރަތް ކުރެވެނީ އެމީހުންގެ ގޮތުގައި އެމީހުން ހިފަހައްޓައިގެން ތިބިލެއް ވަރުގަދަ ކަމެވެ. އާދެ، ދުނިޔަވީ މަޖަލާއި އުފަލުގެ ތެރެއަށް ގެނބި، އެހެން އެއްވެސް ގޮތަކާ މެދު ވިސްނާލުމުގެ ބޭނުމެއް، އެދުމެއް، ނެތް ކަމެވެ. މިކަން އިތުރަށް ސާފުވެ ދިޔުމަށްޓަކައި މިއާޔަތުގައި ބަޔާން ކުރެވިފައިވާ ހިތްތަކުގައްޔާއި އަދި އިވުމުގައި ސިއްކަޖެއްސެވުމާއި އަދި ފެނުމުގައި ފަރުދާއެޅިފައި ވުމުގެ މާނައިގެ މައްޗަށް ވިސްނުމުގެ ނަޒަރެއް ހިންގާލަމާތޯ އެވެ.\nختم ގެ ލަފްޒީ މާނައަކީ ސިއްކަ ޖަހައި ރަނގަޅަށް ބަންދުކުރުމެވެ. މިސާލަކަށް ސިޓީއެއް އުރައަކަށް ލައި ސިއްކަ ޖަހައި ބަންދުކުރުމެވެ. އެފަދަ އިން ސިޓީ ބަންދު ކުރެވިފައިވާ ހާލު، އެސިޓީ އަށް ވާސިލުވެވޭނޭ އެއްވެސް ގޮތެއް ނޯވެ އެވެ. ހިތުގައްޔާއި އަދި ކަންފަތުގައި ސިއްކަޖެހުމޭ ބުނުމުގެ މާނައަކީ ހިތާއި ކަންފަތް ރަނގަޅަށް ބަންދުކުރުމެވެ.\nމީގެ މުރާދަކީ ހިތާއި އަދި ކަންފަތަށް ހައްގުބަސް ވާސިލު ވެވޭނޭ ގޮތެއް ނެތުމެވެ. މާނައަކީ، ކާފިރުން، އާދެ، ހައްގު ބަސް އިންކާރު ކުރާ މީހުން ހައްގު ބަސް އަޑު އަހައި އެއާ ދޭތެރޭ ވިސްނައި ފިކުރު ކުރުމުގެ އެއްވެސް އެދުމެއް، ބޭނުމެއް އެމީހުންގެ ނެތުމެވެ. ސަބަބަކީ، އެމީހުން ތިބި ގޮތުގައި ތިބުމުގެ އެދުން މާ ބޮޑު ކަމެވެ. އެހެންވެ، އެއްވެސް އެހެން ގޮތެއްގެ ވާހަކަ އަޑު އަހައި އެއާ ދޭތެރޭ ފިކުރު ކުރުމުގެ ބޭނުމެއް އޮތް ކަމަކަށް އެމީހުން ނުދެކެއެވެ.\nއެ ވާހަކައަކީ އިލާހީ ހިދާޔަތުގެ ވާހަކަ ކަމަށްވިޔަސް، ވެހެވެ. ހަމަ އެހެންމެ، އެމީހުންގެ ފެނުމުގައި، އާދެ، ލޯމަތީގައި ވަނީ ފަރުދާއެއް އެޅިފަ އެވެ. މީގެ މުރާދަކީ، ހައްގު މަގަށް އެމީހުން ލަންބުވައި، އެމަގަށް ގެންގޮސްފާނޭ ކިތައްމެ މަންޒަރެއް އެ މީހުންގެ ކުރިމަތިން ފެންނަން އޮތަސް މިއިން ކަމަކުން އިބުރަތް ލިބިގަނެ އެކަންކަމާ ދޭތެރޭ ވިސްނާކަށް އެމީހުން ބޭނުމެއް ނުވެ އެވެ. މިސާލަކަށް ކީރިތި ޤުރްއާނުގައި ތަބީއަތުގެ އެކިއެކި މަންޒަރުތަކުން އިބުރަތް ލިބިގަތުމަށް އަރަބި ކަރައިގެ މުޝްރިކުންނަށް ގޮވާލެވިފައި ވެއެވެ.\nއެ މީހުން ގެންގުޅޭ ޖަމަލުގެ މައްޗަށް ނަޒަރު ހިންގައި އެ ޖަމަލު އުފެދިފައިވަނީ ކިހިނެއްކަމާ މެދު ވިސްނައި ފިކުރު ކޮށްގެންނެވެ. އެ މީހުންގެ ވަށައިގެންވާ ފަރުބަދަތައް ކޮޅަށް ޖެހިފައިވާ ގޮތުގެ މައްޗަށް ނަޒަރު ހިންގައި އެކަމާ ދޭތެރޭ ވެސް ވިސްނައި ފިކުރުކޮށް ގެންނެވެ. އަދި، އެމީހުންގެ ކުރިމަތީ ފެންނަން އޮންނަ ހަނަފަސް ސަހަރާ ބިން، ވާރޭ ވެހުމަށް ފަހު ދިރި، އެ ބިމުގައި ގަސްފަޅައި ހެދޭ ގޮތް ބަލައި އެކަމުގެ މައްޗަށް ވެސް ވިސްނައި ފިކުރުކޮށްގެންނެވެ.\nމިއިން ކޮންމެ މަންޒަރަކީ ވެސް ކީރިތި ޤުރުއާނުގެ ނަޒަރުގައި، އިބުރަތުން ފުރިގެންވާ މަންޒަރެކެވެ. ވިސްނާ ފިކުރު ކުރާ މީހަކަށް ޚާލިގުވަންތަ ފަރާތެއްވާކަން ދައްކުވައިދޭ މަންޒަރެކެވެ. ނަމަވެސް، ކާފިރުން، އާދެ، ހައްގު ބަސް އިންކާރު ކުރާ މީހުން އެމީހުންގެ ނަޒަރު ހުއްޓިފައިވަނީ ހަމައެކަނި ދުނިޔޭގެ މަޖަލާއި އުފާ ހޯދުމުގެ މައްޗަށް ކަމުން އެފަދަ ތަބީއީ މަންޒަރުތަކުން އިބުރަތް ހާސިލު ކުރެވޭ ގޮތެއް ނުވެ އެވެ. އެހެންވެ، އެ މީހުންނަށް އެފަދަ މަންޒަރެއް ފެނުނުކަމުގައި ވިޔަސް، އެއިން އިބުރަތެއް ލިބިގަނެވޭނޭ ގޮތެއް ނުވެ އެވެ. އެ މީހުންގެ ފެނުމުގައި، ލޯމަތީގައި، ފަރުދާއެއް އެޅިފައިވާ ކަހަލަ އެވެ.\nމި އާޔަތުގައި، އާދެ، ހަތް ވަނަ އާޔަތުގައި، އެމީހުންގެ ހިތްތަކުގައްޔާއި ކަންފަތްތަކުގައި ސިއްކަޖެހުން، ނިސްބަތް ކުރެވިފައިވަނީ މާތްﷲ އަށެވެ. އާދެ، މި އާޔަތުގައި ވަނީ މާތްﷲ އެމީހުންގެ ހިތްތަކުގައްޔާއި އަދި ކަންފަތްތަކުގައި ސިއްކަ ޖެއްސެވި ކަމެވެ. މީގެ މުރާދަކީ، މަތީގައި އިޝާރަތް ކުރެވި ދިޔަ ފަދައިން، އެމީހުން ހައްގު ބަހުގެ އަޑު ނޭހީ، އަދި އެއާ ދޭތެރޭ ވިސްނައި ފިކުރުކޮށް ނުހެދީ، އަދި ހައްގު ބަހާ ހަމައަށް ވާސިލުވެވޭނޭ މަންޒަރު ފެނިފައި ވެސް ހައްގު މަގު ލިބިނުގަނެ ތިބެވުނީ އެމީހުންގެ އަމަލުތައް ހުރި ގޮތުގެ ސަބަބުންނެވެ. ދުނިޔަވީ އުފާތައް ހޯދުމުގެ އެދުން ބޮޑުވެފައި އެކަމުގައި މަޝްޣޫލުވެ ތިބިލެއް ބޮޑުކަމުންނެވެ.\nމީގެ މިސާލެއް، ދުންފަތުގެ އިސްތިއުމާލު ކުރާ މީހެއްގެ ކިބައިން ފެނިދާނެ އެވެ. އެފަދަ މީހަކަށް، އޭނާ ވިސްނަން އުޅެފި ނަމަ، ދުންފަތުގެ އިސްތިއުމާލު ކުރުމަކީ ސިއްހަތަށް ގެއްލުން ހުރި ކަމެއްކަން އެނގިދާނެ އެވެ. ދުންފަތުގައި ވިހަ އެތައް މާއްދާއެއް އެކުލެވިގެންވާކަން އޭނާ އަށް ހޯދިދާނެތީ އެވެ. އަދި، އޭނާ އަޑު އަހަން ބޭނުންނަމަ، އެކިއެކި ޚަބަރު ފަތުރާ ވަސީލަތްތަކުން ދުންފަތް އިސްތިއުމާލު ކުރުމުގެ ގެއްލުމުގެ ވާހަކަތަކުގެ އަޑު އިވޭނެ އެވެ.\nހަމަ އެހެންމެ އޭނާ ބަލަން ބޭނުން ނަމަ، އެކަމުގައި ހުރި ގެއްލުމުގެ މަންޒަރުތައް ވެސް ފެންނާން އެބަހުއްޓެވެ. މިސާލަކަށް، ސިނގިރޭޓު ފޮށްޓެއް ގަންނައިރު ޚުދް އެ ފޮށީގައި ވެސް އެކަމުގެ ގެއްލުން ދައްކުވައިދޭ މަންޒަރުތައް ފެންނަން ހުރެ އެވެ. ނަމަވެސް މިއިން އެއްވެސް ކަމަކީ އޭނާ ދުންފަތުގެ އިސްތިއުމާލު ކުރުން ހުއްޓުވާލަން ހިތްވަރުދީ ބާރު އަޅައިދޭ ކަމަކަށް ނުވެ އެވެ. އޭނާގެ ހިތައް އެކަމުގެ ގެއްލުމުގެ ވާހަކަތައް ނުވިސްނޭ ކަހަލަ އެވެ. އޭނާގެ ކަންފަތަށް އެ ވާހަކަތަކުގެ އަޑުނީވޭ ކަހަލަ އެވެ. އަދި އޭނާގެ ލޮލަށް އެކަމުގެ ގެއްލުމާ ބެހޭ މަންޒަރުތައް ނުފެންނަ ކަހަލައެވެ.\nއެއީ އޭނާ އެކަން ވިސްނައި އެނގިގަންނަން ބޭނުންނުވާތީ އެވެ. އަދި އެކަން އަޑުއަހައި ދެކެން ވެސް ބޭނުން ނުވާތީ އެވެ. ދުންފަތުގެ އިސްތިއުމާލު ކުރުމުގެ އެދުން އެއަށްވުރެ މާ ބޮޑީ މައެވެ. އެހެންވެ، އެވާހަކަތައް އަޑު އެހުމުން އޭނާގެ ހިތާއި ކަންފަތް ވަނީ މާތްﷲ ސިއްކަޖައްސަވައި ބަންދުކޮށްފަޔޭ ބުނެވިދާނެއެވެ. އަދި އޭނާގެ ލޯމަތީ އެކަން ދުށުމަށް ހުރަސްއަޅާ ފަރުދާއެއް އެބަ އޮތޭވެސް ބުނެވިދާނެ އެވެ.\nމި އާޔަތް ނިންމާލެވިފައިވަނީ ހައްގު ބަސް އިންކާރު ކުރާމީހުންނަށް ވަރުގަދަ އިންޒާރެއްގެ އަޑު އިއްވާލަމުންނެވެ. އާދެ، އެމީހުންނަށް ބޮޑުވެގެންވާ އަޒާބެއްވާކަމުގެ ވާހަކަ ބަޔާން ކުރަމުންނެވެ. އެމީހުންގެ އަމަލުތަކުގެ ނަތީޖާއާއި ކުރިމަތިލާން ޖެހޭނޭކަމާއި، އެމީހުންގެ އުޅުން އިސްލާހު ނުކޮށްފިނަމަ، އާޚިރަތުގައި ހިތި ނަތީޖާއަކާ ކުރިމަތިލާން ޖެހޭނޭކަމުގެ އިންޒާރެވެ.\nއިތުރު ލިޔުންތައް ދީން އިސްލާމް ޤުރުއާން ކޮލަމް


ނަޑެއްލާއަށް ފޮނުވި ބާ އެމްބިއުލާންސް ހަފްތާއަކަށް ވެސް ބޭނުމެއްނުކުރެވުނު | Sandhaanu\nނަޑެއްލާއަށް ފޮނުވި ބާ އެމްބިއުލާންސް ހަފްތާއަކަށް ވެސް ބޭނުމެއްނުކުރެވުނު\nގދ. ނަޑެއްލާ ސިއްހީ މަރުކަޒުގައި އެމްބިއުލާންސް އެއްނެތި ދެ އަހަރަށްވުރެ ގިނަ ދުވަސްވުމަށްފަހު، އެ މަރުކަޒަށް ގެންދިޔަ ބާ އެމްބިއުލާންސް ހަފްތާއެއް ނުވަނީސް ހަލާކުވެއްޖެ އެވެ.\nނަޑެއްލާގައި ކުރިން ގެންގުޅުނު އެމްބިއުލާސް ހަލާކުވެފައި އޮންނަތާ ދެއަހަރަށް ވުރެ ގިނަ ދުވަސްވެފައި ވަނިކޮށް މިދިޔަ އާދީއްތައިގައި އެރަށަށް ގެންދިޔަ އެމްބިއުލާންސް އޭގެ ތިންދުވަފަހުން މިދިޔަ ބުރާސްފަތި ދުވަހު ނުދުއްވުނެއެވެ.\nމައުލޫމާތު ލިބިފައިވާ ގޮތުގައި ބުރާސްފަތި ދުވަހު އެމްބިއުލާންސް ދުއްވަން އުޅުމުން އެ ސްޓާޓެއް ނުކުރެވުނެއެވެ.\nސަރުކާރުން ދިން މި އެމްބިއުލާންސް އެރަށަށް ގެންދިޔައީވެސް އަމިއްލަ ފަރާތަކުންނެވެ. މިހާރު ބޭނުން ނުކުރެވޭ ހާލަތުގައި އޮތް މި އެމްބިއުލާންސް އަކީ ބޭނުންކޮށްފައި އޮތް ބާ ވެހިކަލެއް ކަމަށްވެއެވެ.\nމި އެމްބިއުލާންސް އެރަށަށް ގެންދިޔަ އިރުވެސް ވަނީ ވަރަށް ބޮޑަށް ދަބަރުޖަހާ ހަލާކުވެފައި ކަމަށް އެރަށުން މައުލޫމާތު ދިން މީހަކު ބުންޏެވެ.\nއެ މީހާ ބުނީ އެމްބިއުލާންސް މަސައްކަތް ނުކުރުމާއި ގުޅިގެން ބަލިމީހުން އުފުލުމަށް އެ ރަށުގައި މިހާރު ބޭނުން ކުރަމުން އަންނަނީ ރަށު ޕިކަޕެއްގައި ކަމަށެވެ.\nމީގެ ދެ އަހަރު ކުރިން ހިނގި އެކްސިޑެންޓެއްގައި އެރަށުގެ އެމްބިއުލާންސަށް ލިބުނު ގެއްލުންތަކުގައި އެ ވެހިކަލް ވަނީ ބޭނުން ނުކުރެވޭ ވަރަށް ހަލާކުވެފައެވެ.\nއެއަށްފަހު، އެރަށަށަށް އެމްބިއުލާންސް އެއް ލިބުނީ އެމްބިއުލާންސް އެއް ނެތި ގިނަ ދުވަސްވުމާއި އަދި ކޮވިޑް-19ގެ ބަލިމަޑުކަމާއެކު އެމްބިއުލާންސެއް ނެތި ދާ ދުވަސްތަކަކީ ދަތި އުދަގޫ ދުވަސްތަކަށްވުމުން ރަށުގެ ގިނަ ބަޔަކު އެކަމަށް އެދެމުންދަނިކޮށެވެ.\nއެރަށުގައި 199 މީހުންނަށް ކޮވިޑް ޖެހިފައިވާއިރު، އެކްޓިވް ކޭސްގެ ގޮތުގައި 165 މީހަކު ވެއެވެ. މިރަށުން ކޮވިޑަށް ޕޮޒިޓިވްވެ ހާލު ސިރިއަސްވި ދެ މީހަކަށް ގއ. ވިލިގިލީ ކޮވިޑްފެސިލިޓީގަ އާއި ތިނަދޫ އައިސީޔޫގައި ދަނީ ފަރުވާދެމުންނެވެ.\nރާއްޖޭގެ ހުރިހާ ރަށަކަށް އެމްބިއުލާންސްގެ ހިދުމަތް ދިނުމަކީ ސަރުކާރުގެ ވައުދެކެވެ. ނަމަވެސް ރަށްތަކަށް ފޮނުވާނީ އާ އެމްބިއުލާންސް ކަމެއް ނޫނީ ބާ އެމްބިއުލާންސް ކަމެއް ސަރުކާރުން ހާމަކޮށްފައި ނުވެއެވެ.


BML ge cash agent ge hidhumaiy ithuru 12 rashakah\nބީއެމްއެލްގެ ކޭޝް އެޖެންޓުގެ ހިދުމަތް އިތުރު 12 ރަށަކަށް\nބީއެމްއެލްގެ މުވައްޒަފުން ވިޔަފާރިވެރިޔަކަށް ކޭޝް އެޖެންޓުން މަސައްކަތް ކުރާ ގޮތް ބުނެދެނީ -- ފޮޓޯ: ބީއެމްއެލް\nކޭޝް އެޖެންޓުން މެދުވެރިކޮށް ފައިސާ ނެގުމާއި ޖަމާކުރުމުގެ ހިދުމަތް ބީއެމްއެލް އިން މިއަދު އިތުރު 12 ރަށަކަށް ތައާރަފް ކޮށްފި އެވެ.\nހިދުމަތްދޭ އެހެން ރަށްތަކެކޭ އެއްގޮތަށް އަލަށް ހިދުމަތް ދޭން ފެށި ރަށްތަކުގައިވެސް ބީއެމްއެލް ކަސްޓަމަރުންނަށް އެޖެންޓުން މެދުވެރިކޮށް ދުވާލަކު 10،000 ރުފިޔާ މިހާރު ޖަމާކުރެވޭނެ އެވެ.\nމީގެއިތުރުން ލޯނާއި ކްރެޑިޓް ކާޑަށް ފައިސާ ދެއްކޭނެ ގޮތް ވެސް މިހާރު ވަނީ އެރަށްތަކުގައި ހަމަޖެހިފަ އެވެ. ކޭޝް އެޖެންޓުން މެދުވެރިކޮށް، 2،000 ރުފިޔާ އަށް ވުރެ ބޮޑު ނުވާ ނަމަ އިތުރު ފީއަކާ ނުލައި ކޮންމެ ދުވަހަކު ވެސް ފައިސާ ނެގޭނެ ގޮތް ވެސް އަލަށް ހިދުމަތް ދޭން ފެށި ރަށްތަކުގައި ވަނީ ހަމަޖައްސާފަ އެވެ.\nބީއެމްއެލްގެ ކޭޝް އެޖެންޓުގެ ހިދުމަތް ތައާރަފް ކުރި ރަށްތައް\nބީއެމްއެލް އިން ބުނީ ރާއްޖޭގެ ތަފާތު ސަރަހައްދު ތަކުގައި 62 ކޭޝް އޭޖެންޓުން ފައިސާ ޖަމާކޮށްދިނުމުގެ ހިދުމަތާއި 200 އެޖެންޓުން މެދުވެރިކޮށް ފައިސާ ނެގުމުގެ ހިދުމަތް މިހާރު ފޯރުކޮށްދެމުންދާ ކަމަށެވެ. އެޖެންޓުން ދުވެރިކޮށް ފައިސާ ޖަމާކުރުމާއި ފައިސާ ނެގުމުގެ ހިދުމަތް އެއްވެސް ފީއަކާ ނުލައި ބީއެމްއެލްގެ ކަސްޓަމަރުންނަށް ލިބޭނެ ކަމަށްވެސް ބުނެފައިވެ އެވެ.\nކޭޝް އެޖެންޓުންގެ ހިދުމަތް ބީއެމްއެލް އިން ތައާރަފް ކޮށްފައިވަނީ 2014 ގައެވެ. މި ހިދުމަތަކީ ބޭންކުގެ ބްރާންޗެއް ނުވަތަ އޭޓީއެމެއް ނެތް ރަށްތަކުގައި ދިރިއުޅޭ ރައްޔިތުންނަށް ބޭންކަކުން ދޭ އަސާސީ ހިދުމަތް ދިނުމުގެ މަގުސަދުގައި ތައާރަފުކުރި ހިދުމަތެކެވެ.\nކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު\nބީއެމްއެލްގެ ގްރެޖުއޭޓް އިންޓާންޝިޕްގައި 15 ދަރިވަރުން


"Hiyaa" Ge Kuli Kuda kuran Mayor Aai HDC Ge Mashvaraa Thakakah - Vaguthu\n"ހިޔާ" ގެ ކުލި ކުޑަކުރަން މޭޔަރާއި އެޗްޑީސީގެ މަޝްވަރާއަށް\n4 ހަފްތާ ކުރިން ( މެއި 28, 2021 )\nކުރީ ސަރުކާރުން ހުޅުމާލެ ދެވަނަ ފިޔަވަހީގައި ތަރައްގީކުރި ހިޔާ މަޝްރޫއުގެ ފްލެޓުތަކުގެ އަގު ކުޑަކުރުމަށް މާލެ ސިޓީ މޭޔަރު ހުށަހެޅުމުން، ރައީސް އޮފީހާއި، އެޗްޑީސީއާއި އެކު މާލެ ސިޓީ ކައުންސިލުން ބައްދަލުވުމަކަށް ދާން ނިންމައިފިއެވެ.\nރައީސް އިބްރާހިމް މުހައްމަދު ސޯލިހާއި ބައްދަލު ކުރެއްވުމަށްފަހު ކުރެވުނު މަޝްވަރާތައް ހިއްސާކުރައްވަމުން މުއިއްޒު ވަނީ ހިޔާ ފްލެޓުގެ ކުއްޔާ ގުޅޭ މަގޮތުން މަޝްވަރާ ކުރެވުނު ކަމަށް ވިދާޅުވެފައެވެ.\nއެޗްޑީސީން މިހާރު ނިންމާފައިވަނީ ހިޔާ ފްލެޓްތަކަށް މަހަކު 7,500ރ ގެ ކުއްޔެއް ނަގާށެވެ. އަދި ފުލެޓުގެ މެނޭޖްމެންޓު ފީގެ ގޮތުގައި ކޮންމެ މަހަކު 1,000ރ. ނެގުމަށެވެ. ނަަމަވެސް ރައީސް އާއިއެކު ބޭއްވެވި ބައްދަލުވުމުގައި މުއިއްޒު ވަނީ މި އަގު ކުޑަކުރުމަށް ރައީސްގެ އަރިހުން އެދިފައެވެ.\nމުއިއްޒު ވަނީ ކުރީގެ ރައީސް އަބްދުﷲ ޔާމީންގެ ވެރިކަމުގައި ހިޔާ ފްލެޓްގެ ކުލީގެ ގޮތުގައި ދައްކަން ކަނޑައަޅާފައި ވާނީ 5،500ރ. ދައްކާ ގޮތަށް ކަމަށް ފާހަގަކުރައްވާފައެވެ. އަދި ހިޔާ ފްލެޓުތަކުގެ ފިނިޝިންގެ މަސައްކަތް ކުރަންޖެހެނީ ފްލެޓު ލިބުނު ފަރާތްތަކުން ކަމަށްވާއިރު، ކުއްޔަށް 8500 ދެއްކުމަކީ ރައްޔިތުންނަށް ބުރައަކަށް ވާނެ ކަމަށް ވިދާޅުވެފައެވެ.\nމުއިއްޒު އަންދާޒާކުރައްވާ ގޮތުން، ފިނިޝިން އަށް ދެ ލައްކައެއްހާ ރުފިޔާ ހަރަދުވާނެއެވެ.\nމި މަޝްވަރާތަކަށްފަހު ސިޓީ ކައުންސިލާއި، އެޗްޑީސީ އަދި ރައީސް އޮފީހުން، ހިޔާ ފްލެޓުތަކުގެ ކުއްޔާ ގުުޅޭގޮތުން އެކުގައި މަޝްވަރާއަށް އިށީނދެވޭނެ އިންތިޒާމް ހަމަޖައްސަވައިދެއްވާނެ ކަމަށް ރައީސް ވިދާޅުވެފައިވާކަން މުއިއްޒު ފާހަގަކުރެއްވިއެވެ.\nހައުސިން މިނިސްޓަރު މުހައްމަދު އަސްލަމް މީގެ ކުރިން ވިދާޅުވީ ފްލެޓަށް ޑައުންޕޭމަންޓް ނުދައްކާ، 25 އަހަރަށް ކުލި ބަހާލާނެ ފުރުސަތު ވެސް ލިބޭނެ ކަމަށެވެ. އަދި އެ ފުރުސަރުގެ ދަށުން މަހަކަށް ޖެހޭނީ 7500 ރުފިޔާ ކަމަށް ވިދާޅުވެފައި ވެއެވެ.\nއަސްލަމް އޭރު ވިދާޅުވީ 7500 ރުފިޔާއަކީ ހިޔާ ފްލެޓަށް ދައްކަން ޖެހޭ އެންމެ ބޮޑު ކުލި ކަމަށެވެ. އަދި ހިޔާ ފްލެޓުގެ އަސްލު އަގާ އަޅާ ބަލާއިރު، އެއީ ކުޑަ އަގެއް ކަން ފާހަގަކުރެއްވިއެވެ.\nފްލެޓު ލިބުނަސް ބޮޑު ކުއްޔާއިއެކު ދެކޮޅު ޖެއްސޭކަށް ނެތް!\nމެއި 28, 2021 08:54\nމޭޔަރުކަމަށް މުއީޒު ފަދަ ގައުމީ ވިސްނުމުގެ މީހަކު އިންތިޚާބުކުރުން މިއީ ރަގަޅު ނިއްމުމެއްކަން މިހިރަ ސާބިތުވަނީ މުއީޒުއަށް ސާބަސް ތިޔަގޮތުގައި ދެމިހުންނަވާތީ މާލޭގެ ރައްޔިތުން މަނިކުފާނު ދުލެއްނުކުރާނެ!\nމެއި 28, 2021 09:08\nގާކޮއްޓާ އަރަބިއްޔާގާ އެވާ ފުލެޓްގެ އަގުގެވާހަކަވެސްދައްކަބަލަ\nމެއި 28, 2021 09:59\nގާކޮއްޓާ އަރަބިއްޔާގެ ފުލެޓުގެ އަގުގެވާހަކަވެސް ދައްކަވާ ކުލި 20000 މީހަމަކުލިތަ\nމެއި 28, 2021 10:51\nމީގެ ކުރިން ޔާމީނުގެ ސްރުކާރުގައި ދެއްވާފައި ތިބި3ރޫމު އެޕާޓްމެންޓް ތައްވެސް ދީފަހުރީ 6000 އައް މެއިންޓަން ފީާއެކު 7000 ރުފިޔާ ... މީ އަދި2ރޫމުތަންތަން ެހެނ ވީމަ މިތަންތަން މެއިންޓަން ފީއާއެކު 5000 އަށް ނުދެވޭނެ. ޢެއްވެސް ސްބަބެއްނެތެންނުން... ތަންކޮޅެއް ބޮޑުވަރު ތީ ލާރި ކާންވެސް ހައްދެއް އޮންނަންވާނެ ދޯ.\nމެއި 28, 2021 15:03\nހިޔާފްލެޓް މިހާރު ނިމިފާ ހުރިވަރަށް ނިމުމުމް ހަރަދުވާއަގަށް ބަލާއިރު ފްލެޓްލިބޭފަރާތްތަކަށް މހަކަށް ޖެހޭނީ 3855 ރުފިޔާ.ފްލެޓްތައް އަގުބޮޑުވެގެން އުޅެނީ މަސައްކަތް ހުއްޓުވާފަ ބޭއްވުމުގެ ސަބބުން މަސައްކަތް ނުނިމި2އަހަރުދުވަސް އިތުރުވެގެން ދިއުމުން. މަސައްކަތް ހުއްޓުވުމާއި މުއްދަތުގަ ނުނިމިގެން ހަރަދު ބޮޑުވުމުގެ ޒިންމާ ނަގަންޖެހޭނީ އެކަން ރާވާ ހިންގި ބަޔަކު އެ ޒިންމާ ދިވެހި ރައްޔިތުންއުފުލާކަށެއްނުޖެހޭނެ. ކުރީސަރުކާރުން ނިންމާފަ އޮތީ ފިނީސިން އެކުގަ ނިންމާ 6400 ރު އަށް ދިނުމަށް. ފިނީސިން އެކުގަ ނިންމުމުން ފްލެޓްއަގަށް މަހަކަށް އިތުރުވަނީ 445 ރުފިޔާ. އެއީ މަހަކަށް ޖުމްލަ 4300 ރުފިޔާ ވީމާ 5400/ ނުދެވޭންވީ ސަބަބެއްނެތް. ގާނޫނު ބުނާގޮތުން މުވައްޒަފަކު އަމަލުކުރި ގޮތުގެ ސަބަބުން ލިބުނުގެއްލުމުގެ ޒިންމާ އެ މުވައްޒަފަކު ނަގަންވާނެ. އެމީހެއްގެ މައްޗަށް ދައްވާކުރުމަކީ ދަވްލަތުގެ ޒިންމައެއް.ރައްޔިތުންއެޒިންމާވެ ދަރަނިވެރިވާކަށް ނުޖެހޭނެ.


Thin magistrate Court akah fandiyarun ayyan koffi - vNews.mv\nތިން މެޖިސްޓްރޭޓް ކޯޓަކަށް ފަނޑިޔާރުން އައްޔަންކޮށްފި\nއައިޝަތު އިބްރާހީމް Male' | 13 September 2021, 12:19\nތިން ރަށެއްގެ މެޖިސްޓްރޭޓް ކޯޓަށް ފަނޑިޔާރުން އައްޔަން ކޮށްފިއެވެ.\nއެގޮތުން ފަނޑިޔާރުން އައްޔަން ކުރީ ބ.އޭދަފުށީ މެޖިސްޓްރޭޓް ކޯޓު، ޏ.ފުވައްމުލަކު މެޖިސްޓްރޭޓް ކޯޓު، ގއ.ކޮލަމާފުށީ މެޖިސްޓްރޭޓް ކޯޓަށެވެ.\nބ.އޭދަފުށީ މެޖިސްޓްރޭޓް ކޯޓުގެ މެޖިސްޓްރޭޓް ކަމަށް، އައްޔަން ކުރެވުނު މަރްޔަމް އިފްހާމް ނާޝިދަކީ ކުއްލިއްޔަތުލް ދިރާސާތިލް އިސްލާމިއްޔާއިން ޝަރީޢަތާއި ގާނޫނުން ބެޗްލަރ ޑިގްރީ ވިތް އޮނަރސް ހާސިލްކުރައްވާފައެވެ.\nމީގެ އިތުރުން މަރްޔަމް އިފްހާމް ނާޝިދު ވަނީ ބ.އޭދަފުށީ މެޖިސްޓްރޭޓް ކޯޓުގެ ލީގަލް އެސިސްޓެންޓުގެ މަގާމުގައި6އަހަރަށްވުރެ ދިގު މުއްދަތަކަށް ޚިދުމަތް ކުރައްވާފައެވެ.\nޏ.ފުވައްމުލަކު މެޖިސްޓްރޭޓް ކޯޓުގެ މެޖިސްޓްރޭޓްކަމަށް އައްޔަން ކުރެވުނު އަބްދުއްސަލާމް ވަނީ އިސްލާމިކް ޔުނިވަރސިޓީ އޮފް މޯލްޑިވްސްއިން ބެޗްލަރ އޮފް ޝަރީޢާ އެންޑް ލޯ ވިތް އޮނާރސް ހާސިލްކުރައްވާފައެވެ.\nމީގެ އިތުރުން އަބްދުއްސަލާމް ވަނީ ހައިކޯޓުގެ ލީގަލް އޮފިސަރގެ މަގާމުގައި4އަހަރަށްވުރެ ދިގު މުއްދަތަކަށް ޚިދުމަތް ކުރައްވާފައެވެ.\nގއ.ކޮލަމާފުށީ މެޖިސްޓްރޭޓް ކޯޓުގެ މެޖިސްޓްރޭޓްކަމަށް އައްޔަން ކުރެވުނު ވިޝާހް ވަޖީދް އަކީ ގއ.ދާންދޫ މެޖިސްޓްރޭޓް ކޯޓުގެ ލީގަލް އެސިސްޓެންޓެއްގެ މަގާމުގައި 1 އަހަރާއި7މަސް ދުވަހުގެ މުއްދަތަކަށް ޚިދުމަތް ކުރައްވާފައިވާ ބޭފުޅެކެވެ.\nއޭނާ ވަނީ ދިވެހިރާއްޖޭގެ އިސްލާމިކް ޔުނިވަރސިޓީއިން ބެޗްލަރ އޮފް ޝަރީޢާ އެންޑް ލޯ ހާސިލްކުރައްވާފައެވެ.\nމި ތިން ބޭފުޅުނަކީ އެމަގާމަށް ކުރިމަތިލި ފަރާތްތަކުގެ ތެރެއިން، މަގާމަށް އެންމެ ގާބިލު ފަރާތެއް ހޮވުމަށްޓަކައި، އެ މަގާމަށް ކުރިމަތިލި ފަރާތްތަކާ އިންޓަރވިއު ކުރުމަށްފަހު، އިންޓަރވިއުގައި އެންމެ ޤާބިލުކަމަށް، ފަނޑިޔާރުން އައްޔަންކުރާ ކޮމިޓީން ކޮމިޝަނަށް ލަފާ އެރުވި3ބޭފުޅުންނެވެ.\nމި ބޭފުޅުން ފަނޑިޔާރުކަމުގެ ހުވާ ކުރައްވާފައިވަނީ އިއްޔެގެ ވަގުތެއްގައި ކަމަށް ޖޭއެސްސީން މައުލޫމާތުދެއެވެ.\nފަނޑިޔާރުން ޖޭއެސްސީ ރާއްޖެ ސިޔާސީ


Baazaarun roamirus husvejje | Mihaaru\nމާރުކޭޓުގައި މިރުސް ވިއްކަން ބަހައްޓައިފައި-- ފޮޓޯ: މިހާރު\n22 އެޕްރީލް 2020 - 15:09 21 comments\nކޮވިޑް-19އާ ގުޅިގެން ފިހާތަކުން ބޮޑަށް ޑެލިވަރީއަށް ސަމާލުކަން ދިނަސް ގިނަ ފިހާރަތަކުން ވިއްކާ ތަރުކާރީގެ ބާވަތްތައް ވަނީ ހުސްވާން ކައިރިވެފަ އެވެ. އަދި ގާތްގަނޑަކަށް ހުރިހާ ފިހާރައަކުން ވެސް ރޯމިރުސް މިހާރު ހުރީ ހުސްވެފަ އެވެ.\nރާއްޖޭގެ ރަށްރަށުގައި ހައްދާ ގިތެޔޮ މިރުހާއި ތޮޅި މިރުގެ އިތުރުން ބޭރުން ވެސް ރޯމިރުސް އެތެރެކުރެ އެވެ. ނަމަވެސް މާލެއަށް ދަތުރުކުރުމުގައި ދިމާވެފައި ހުރި ހުރަސްތަކާ ގުޅިގެން ރަށްރަށުން ގެންނަ އެ ބާވަތުގެ އެއްޗެހި ލިބުން މިހާރު ދައްޗެވެ.\nބައެއް ވިޔަފާރިވެރިން ބުނާ ގޮތުގައި ބޭރު ގައުމުތަކުން ވެސް ރޯމިރުސް ހޯދުން މި ދުވަސްވަރު އުނދަގުލެވެ.\nމާލޭގެ ކުދި އަދި ބޮޑެތި ފިހާރަތަކަށް މިރުސް ފޯރުކޮށްދެނީ ބާޒާރުމަތީގައި ހުންނަ ފިހާރަތަކުންނެވެ.\nމާލޭގައި އެންމެ ބޮޑެތި ފިހާރަތައް ހިންގާ ރެޑްވޭވުން ބުނީ މިވަގުތު ލިބެން ހުރީ ހަމައެކަނި ތޮޅިމިރުހެވެ. ނަމަވެސް އެއީ ވެސް ވަރަށް މަދު އަދަދަކަށް ކަމަށް ބުންޏެވެ.\nކުދި ބައެއް ފިހާރަތަކުން ބުނާ ގޮތުގައި ރަށްރަށުން މާލެއަށް މިރުސް ގެެނެސްގެން ނޫން ގޮތަކަށް މިކަން ހައްލުވާން ނެތް ކަމަށެވެ.\nކޮންމެވެސް ވަރަކަށް މިވަގުތު މިރުސް ހުރި ބައެއް ފިހާރަތަކުން އަގު ވަނީ ބޮޑުކޮށްފަ އެވެ. އެގޮތުން 500 ގްރާމް ގިތެޔޮ މިރުސް ލިބެނީ 200ރ. އަށެވެ.\nބާޒާރުގައި ވިޔަފާރި ކުރާ މީހަކު ބުނީ މާރުކޭޓު ބަންދުކުރި އިރު ހުރިހާ ވައްތަރެއްގެ މިރުސް ވެސް ހުއްޓެވެ. އެކަމަކު ލޯކަލް މާރުކޭޓްގައި ހުރި އެއްޗެހި ނެރެވޭނެ ގޮތް ނުވުމުން މިހާރު ހަލާކުވެއްޖެ ކަމަށް ވެސް އެ މީހުން ބުނެ އެވެ.\n"މާރުކޭޓުގައި ހުރި ބައިވަރު ތަރުކާރީގެ ބާވަތްތައް ނުވިކި. އެކަމަކު ކައުންސިލުން އެ ނެރެން ހުއްދަ ނުދިން. މިހާރު އެތާ ހުރި ގިނަ އެއްޗެހި ހުރީ ހަލާކުވެފައި،" ލޯކަލް މާރުކޭޓްގެ ގޮޅިއެއް ހިންގާ މީހަކު ބުންޏެވެ.\nމިދިޔަ ރޯދަ މަހު އާއްމުންގެ މެދުގައި އެންމެ މަގުބޫލުވީ ކަނޑޫދޫ މިރުހެވެ. މި އަހަރު ވެސް އެ ރަށުގައި ރޯދައާ ދިމާކޮށް މިރުސް ހެއްދި އެވެ. ނަމަވެސް ހޫނު ގަދަވުމުން މިރުސް ލިބުނު މިންވަރު މަދު ކަމަށް އެ ރަށު ކައުންސިލުން ވަނީ ބުނެފަ އެވެ.\nއިތުރު ލިޔުންތައް ސިއްހީ ކުއްލި ނުރައްކަލުގެ ހާލަތު މާލެ ސިޓީ ކައުންސިލް ލޯކަލް މާރުކޭޓް ދަނޑުވެރިކަން\nމާރުކޭޓުން ނެރެލުމުން ބިދޭސީންގެ ގޮޅިތައް މުޅި މާލެއަށް


About Maldives Media Council - Maldives Media Council\nމޯލްޑިވްސް މީޑިއާ ކައުންސިލަކީ ވަކި ސިއްކައެއް އޮންނަ މިނިވަން ޤާނޫނީ ޝަޙްޞެކެވެ. ކައުންސިލުގެ އަމިއްލަ ނަމުގައި ދަޢުވާ ކުރުމާއި ދަޢުވާ ލިބުމުގެ ބާރު ކައުންސިލަށް ލިބިގެންވެއެވެ. އަދި ހަމައެހެންމެ އަމިއްލަ ނަމުގައި މުޢާމަލާތު ކުރުމުގެ ހައިސިއްޔަތުވެސް ކައުންސިލަށް ލިބިގެންވެއެވެ.\nކައުންސިލުގެ މައިގަނޑު މަސައްކަތް\nކައުންސިލުގެ މައިނގަޑު މަސައްކަތަކީ މީޑިއާގެ މިނިވަންކަން ޤާނޫނު ތަންދޭ ގޮތުގެމަތިން ވީހާވެސް ފުޅާދާއިރާއެއްގައި އެކަށައަޅައި އާލާކޮށް ދެމެހެއްޓުމެވެ. އަދި ޒިންމާދާރު ގޮތެއްގައި ހަރަކާތްތެރިވާ މީޑިއާއެއް ޤާއިމްކޮށްދިނުމެވެ. އަދި ހަމައެހެންމެ މީޑިއާގައި ދިވެހި މުޖުތަމަޢު ޤަބޫލުކުރާ އެންމެމަތީ އަޚްލާޤީ ސުލޫކީ މިންގަނޑުތަކެއް ހިފަހައްޓާ މީޑިއާއެއް ރާއްޖޭގައި ޤާއިމުކޮށް ދެމެހެއްޓުމެވެ.\nމީޑިއާ ކައުންސިލުގެ ވިޝަން\nދިވެހިރާއްޖޭގައި މީޑިއާގެ މިނިވަންކަން ވީހާވެސް ފުޅާދާއިރާއެއްގައި އާލާކުރުމާއެކު ޒިންމާދާރު މީޑިއާއެއް ޤާއިމުކޮށްދިނުމުގައި އެންމެ އިސްދައުރެއް އަދާކުރާ މުއައްސަސާކަމުގައި ހެދުން.\nމީޑިއާ ކައުންސިލުގެ މިޝަން\nމީޑިއާއާ ގުޅޭ ޤާނޫނުތައް ތަންފީޒުކުރުމުގައި ދިވެހި މުޖުތަމައު ބަލައިގަންނަ އެންމެ މަތީ އަޚްލާޤީ ސުލޫކީ މިންގަނޑުތަކުގައި ހިފަހައްޓާ މީޑިއާއެއް ޤާއިމުކުރުން މައިގަނޑު އަމާޒަކަށް ހެދުމާއި، މުޖުތަމައުއާއި މީޑިއާގެ އިތުބާރުހިފޭ މުއައްސަސާއެއް ޤާއިމުކުރުން.\n· މީޑިއާގެ މިނިވަންކަން ރާއްޖޭގައި އެކަށައަޅައި ދެމެހެއްޓުން.\n· މީޑިއާގައި މަސައްކަތްކުރާ ފަރާތްތައް ޢަމަލުކުރަންވީ ހަމަތަކާއި، އެފަރާތްތަކުގެ އަޚްލާޤީ ސުލޫކީ މިންގަނޑުތައް އެކަށައެޅުން.\n· މީޑިއާގައި މަސައްކަތްކުރާ ފަރާތްތަކުގެ ކޯޑު އޮފް އެތިކްސް އެކުލަވާލުން\n· ކައުންސިލަށް ހުށަހަޅާ ޝަކުވާތައް ބެލުން\n· މީޑިއާގައި މަސައްކަތްކުރާ ފަރާތްތަކަށް ބޭނުންވާ ތަމްރީނު ހޯދައިދިނުމާއި، އެފަދަ ޕްރޮގްރާމްތައް ހިންގުން\nކައުންސިލުގެ ރަސްމީ ގަޑި\nއޮފީސް ހުޅުވިފައި ހުންނާނީ ރަސްމީ ބަންދުނޫން ކޮންމެދުވަހަކު ހެނދުނު 8:00 ން މެންދުރުފަހު 14:00 އަށެވެ.\nކައުންސިލުގެ މައިގަނޑު މަޤްޞަދުތަކަކީ:-\n1. މީޑިއާގެ މިނިވަންކަން ރާއްޖޭގައި އެކަށައަޅައި ދެމެހެއްޓުމާއި، އެމިނިވަންކަމަށް އުނިކަން އަންނަ ކަންކަން ބަލައި ފިޔަވަޅުއެޅުން.\n2. މީޑިއާގައި މަސައްކަތްކުރާ ފަރާތްތައް ޢަމަލުކުރަންވީ ހަމަތަކާއި، އެފަރާތްތަކުގެ އަޚްލާޤީ ސުލޫކީ މިންގަނޑުތައް އެކަށައެޅުން.\n3. މީޑިއާގައި މަސައްކަތްކުރާ ފަރާތްތައް މަސައްކަތްކުރަނީ ޒިންމާދާރު ގޮތެއްގައި އަޚްލާޤީ ސުލޫކީ މިންގަނޑުގެ ތެރޭގައިކަން ކަށަވަރުކުރުން.\n4. ޤާނޫނުގައި ހިމެނިގެންވާ އުސޫލުތަކާއި، ޤާނޫނުގެ ދަށުން އެކަށައަޅާ ހަމަތަކާއި، އަޚްލާޤީ މިންގަނޑުތަކާ ޚިލާފަށް ހިނގާ ކަންތައްތަކާ ގުޅިގެން ހުށަހެޅޭ ޝަކުވާތައް ބަލައި ފިޔަވަޅުއެޅުން.\nކައުންސިލު އެކުލެވިގެންވަނީ މީޑިއާގެ އިދާރާތައް ތަމްސީލުކުރާ 8 މެންބަރުންނާއި ޢާންމުންގެ ތެރެއިން އިންތިޚާބު ކުރެވޭ7މެންބަރުންނާއެކު ޖުމްލަ 15 މެންބަރުންގެ މައްޗަށެވެ. ކައުންސިލުގެ މެންބަރުން އިންތިޚާބު ކުރެވެނީ މީޑިއާގެ ކަންތައްތައް ހިންގެވުމަށް ސަރުކާރުން ހަވާލުކުރައްވާފައިވާ އިދާރާއިން އިންތިޒާމްކޮށްގެން ބާއްވާ ޖަލްސާއެއްގައި ވޯޓުދީގެންނެވެ. މި ޖަލްސާގައި ވޯޓުދެއްވަނީ ރަޖިސްޓްރީ ކުރެވިފައިވާ ނޫސްތަކާއި ބްރޯޑްކާސްޓް ފަރާތްތަކުގެ ތެރެއިން ކޮންމެ ފަރާތެއް ތަމްސީލްކުރާ އެކަކަށެވެ. ކައުންސިލުގެ ފުރަތަމަ އިންތިޚާބު ބޭއްވުނީ 2010 އޭޕްރީލް 28 ވަނަ ދުވަހުއެވެ.\n1. ޚިޔާލު ފާޅުކުރުމަށް ޤަނޫނުން ލިބިދޭ މިނިވަންކަން ދިރުވައި އާލާކުރުމަށާއި އެކަންކަމާގުޅޭ ގޮތުން ޢާންމު ހޭލުންތެރިކަން އިތުރުކުރުމަށް މަސައްކަތްކުރުން.\n2. ޚިޔާލުފާޅުކުރުމުގެ މިނިވަންކަމާއި މަޢުލޫމާތު ހޯދާ ބަލައިގަތުމުގެ މިނިވަންކަމަށް ހުރަސްއެޅޭގޮތަށް ސަރުކާރުންނާއި މީޑިއާއާއި އެހެނިހެން ފަރާތްތަކުން ކުރާކަންކަން ކަމާބެހޭ އިދާރާތަކަށް ހުށަހަޅައިގެން ޙައްލުކުރުން.\n3. ޢާންމުކޮށް މަޢުލޫމާތު ފޯރުކޮށްދިނުމުގެ މިނިވަންކަމަށާއި ރައްޔިތުންނަށް ކަންކަން އެނގުމުގެ މިނިވަންކަމަށް ހުރަސްއެޅޭގޮތަށް ސިޔާސީ، ނުވަތަ ޤާނޫނީ، ނުވަތަ ވިޔަފާރީގެ ނުވަތަ އިޤްތިޞާދީގޮތުން އެޅޭ ފިޔަވަޅުތަކަކީ ކޮބައިތޯ ބަލައި އެކަންކަން ދިރާސާކޮށް ސަރުކާރުގެ ކަމާބެހޭ އިދާރާތައް މެދުވެރިކޮށް އެކަންކަން އިސްލާޙުކުރުން.\n4. މީޑިއާގައި ޙަރަކާތްތެރިވާ ފަރާތްތަކުން ތަބާވާންޖެހޭ ހަމަތަކާއި އަޚުލާޤީ މިންގަނޑުތައް އެކަށައަޅައި މީޑިއާގެ ފެންވަރު މަތިކޮށް ހިފެހެއްޓުން.\n5. މީޑިއާއިން ޝާއިޢުކުރާ ތަކެއްޗާއި ފެންނަ މަންޒަރުތަކާއި އިވޭއަޑުތަކާއި މީޑިއާއިން ލިބޭ މަޢުލޫމާތާ ބެހޭގޮތުން ކައުންސިލަށް ހުށަހަޅާ އެކިއެކި ޝަކުވާތައް، ކައުންސިލަށް ހުށަހެޅުމަށް ހިތްވަރުދިނުން.\n6. މީޑިއާގައި ޝާއިޢުކުރެވޭ އެކިއެކި ކަންކަމާ ބެހޭގޮތުން ހުށަހެޅޭ އެކިއެކި ޝަކުވާތައް ބަލައި ފާހަގަކުރެވޭ ނުކުތާތައް ޢާންމުކޮށް އިޢުލާންކުރުން.\n7. މީޑިއާގައި މަސައްކަތްކުރާ ފަރާތްތަކަށް ބޭނުންވާ ފަންނީ ހުނަރުވެރިކަން ހޯދުމަށް ޤައުމުން ބޭރުގެ ފަރާތްތަކާއި އެތެރޭގެ ފަރާތްތަކާ ގުޅައިގެން އެފުރުޞަތު ހޯދައިދިނުން.\nކައުންސިލުގެ ރައީސްގެ މަސްޢޫލިއްޔަތު\nކައުންސިލުގެ ރައީސަކީ، ކައުންސިލުގެ އެންމެހައި ކަންކަން ބަލަހައްޓައި ހިންގުމުގެ އެންމެ އިސްވެރިޔާއެވެ. އޭނާގެ މަސްއޫލިއްޔަތުތަކުގެ ތެރޭގައި، އަންނަނިވި ކަންކަން ހިމެނިގެންވެއެވެ.\n· ކައުންސިލުގެ މަސްއޫލިއްޔަތުތައް ކަމުގައި މި ޤާނޫނުގައި ބަޔާންކޮށްފައިވާ އެންމެހައި ކަންކަން، ކައުންސިލުގެ މެންބަރުންނާއި މުވައްޒަފުން މެދުވެރިކޮށް ކުރުވުމާއި، ހިންގުމާއި، އެކަންކަން ބެލެހެއްޓުން.\n· ކައުންސިލުގެ މަސައްކަތްތައް ރާވައި ހިންގައި، ކައުންސިލު ގެ މަސައްކަތުގެ މިސްރާބު ކަނޑައެޅުން.\n· ކައުންސިލުގެ ބައްދަލުވުންތަކުގެ ރިޔާސަތު ބެލެހެއްޓުން.\n· ކައުންސިލުގެ މެންބަރުންނާއި، ކަ އުންސިލުގެ އެންމެހައި ކަންކަން ހިންގައި ބެލެހެއްޓުން.\nކައުންސިލުގެ ނާއިބު ރައީސްގެ މަސްޢޫލިއްޔަތު\nކައުންސިލުގެ ރައީސްގެ މަޤާމުގެ މަސްއޫލިއްޔަތުތައް އަދާކުރުމަށް އޭނާ ނުކުޅެދިއްޖެ ހާލަތެއްގައި، ނުވަތަ އުޒުރުވެރިވެއްޖެ ޙާލަތެއްގައި، ނުވަތަ އެ މަޤާމު ހުސްވެއްޖެ ޙާލަތެއްގައި، އޭނާގެ މަޤާމުގެ މަސްއޫލިއްޔަތުތައް ވަގުތީގޮތުން އަދާކުރާނީ ކައުންސިލުގެ ނައިބުރައީސެވެ. މީގެ އިތުރުން، ކައުންސިލުގެ ރައީސް ކައުންސިލުގެ ނައިބުރައީސާ ޙަވާލުކުރާ މަސްއޫލިއްޔަތުތައްވެސް އޭނާ އަދާކުރާންވާނެއެވެ.\nކައުންސިލުގެ މެންބަރުންގެ މަސްޢޫލިއްޔަތު\nކައުންސިލުގެ މެންބަރުންގެ މަސްއޫލިއްޔަތުތައް ތިރީގައި އެ ވަނީއެވެ.\n· ކަނޑައެޅިގެން އެނގެން އޮތް އުޒުރެއް ދިމާވެގެން މެނުވީ، ކައުންސިލުގެ ބައްދަލުވުންތަކަށް ހާޒިރުވުން.\n· ކަނޑައެޅިގެން އެނގެން އޮތް އުޒުރެއް ދިމާވެގެން މެނުވީ، ކައުންސިލުގެ ރައީސް ހަވާލުކުރާ މަސްއޫލިއްޔަތުތައް އަދާކުރުން.\n· ކަންޑައެޅިގެން އެނގެން އޮތް އުޒުރެއް ދިމާވެގެން މެނުވީ، ކައުންސިލުން ބަލާ ޝަކުވާތަކުގައި ޒިޔާރަތްކުރަންޖެހޭ ތަންތަނަށް ޒިޔާރަތްކުރުމާއި، ސުވާލު ކުރަންޖެހޭ ފަރާތަތަކާ ސުވާލުކުރުމާއި، ބަލަންޖެހޭ ލިއުންތައް ބެލުމާއި، ތައްޔާރު ކުރަންޖެހޭ ރިޕޯޓްތަކާއި ދިރާސާތައް ތައްޔާރުކުރުން.\n· ސިއްރުގެ ގޮތުގައި ކައުންސިލުން ކަނޑައަޅާ މަޢުލޫމާތު ސިއްރުގެ ގޮތުގައި ހިފެހެއްޓުން.\n· މުޖްތަމަޢުގެ ތެރޭގައި އުޅުމުގައި، ކައުންސިލުގެ މެންބަރެއްގެ ހައިސިއްޔަތުން ހިފަހައްޓަންޖެހޭ އަޚްލާޤީ މިންގަނޑުތަކާއި އަބުރުވެރިކަން ހިފެހެއްޓުން.\n· ކައުންސިލުގެ ކޮންމެ މެންބަރަކުވެސް އެ ކައުންސިލަށް ޚިދުމަތްކުރަންވާނީ، މިނިވަންކަމާއި، ޢަދުލުވެރިކަމާއި އިންޞާފުވެރި ކަމާއެކުގައެވެ. އަދި އޭނާއާ ޙަވާލުކުރެވޭ ކަންކަން ކުރަންވާނީ، ވަކި ފަރާތަކަށް ޖެހުމެއްނެތި، ވަކި ފަރާތަކަށް ބުރަވުމެއްނެތި، ޤާނޫނުއަސާސީއަށާއި ޤާނޫނަށް އިޚްލާޞްތެރިކަން އަދާކުރާ ޙާލުގައެވެ.\n· އެއްވެސް މެމްބަރެއްގެ އަމިއްލަ މަސްލަޙަތެއް ނުވަތަ ދައުރެއް ނުވަތަ މާލީ ފައިދާއެއް ނުވަތަ އެނޫންވެސް ފައިދާއެއް އޮތް މައްސަލައެއް، ކައުންސިލުން ބަލާ ހިނދުގައި، އެ މައްސަލައެއް ބެލުމުގައި ނުވަތަ ނިންމުމުގައި، އެއްވެސް މިންވަރަކަށް އެ މެންބަރަކު ބައިވެރިވެގެން ނުވާނެއެވެ. އަދި ކައުންސިލުން ބަލާ މައްސަލައަކީ، އެފަދަ މަސްލަޙަތެއް ނުވަތަ ދައުރެއް ނުވަތަ މާލީ ފައިދާއެއް ނުވަތަ އެނޫންވެސް ފައިދާއެއް އޮތް މައްސަލައެއްކަން ކުރިން އެނގިފައި ނެތްނަމަވެސް އެކަން އެނގޭހިނދު، އެ މައްސަލައަކީ ބުނެވި ދިޔަ ގޮތަށް އެ މެންބަރަކާ ގުޅުމެއްއޮތް މައްސަލައެއްކަން ކައުންސިލުގެ ރައީސަށް އެން ގުމާއެކު، އެ މައްސަލައެއް ބެލުމުން ނުވަތަ އެ މައްސަލައަކާ ގުޅޭގޮތުން ނިންމަންޖެހޭ ނިންމުމެއް ނިންމުން އެ މެމްބަރަކު އެއްކިބާވާންވާނެއެވެ.\nކައުންސިލުން ހިފަހައްޓާނެ ހަމަތައް\n1. މީޑިއާގެ މިނިވަންކަމަކީ ރައްޔިތުންނަށް ކަންކަން އެނގުމަށް ލިބިގެންވާ ޙައްޤަށްވުރެ މާމަތީ ޒިންމާތަކަކާއި މަސްޢޫލިއްޔަތުތަކެއް އެކުލެވިގެންވާކަމެއްކަން ޤަބޫލުކުރުމާއި، މީޑިއާގައި މަސައްކަތްކުރާ ފަރާތްތަކުގެ ޒިންމާއަކީ ރައްޔިތުންނަށް ވާންޖެހޭ ޒިންމާއެއްކަން ޤަބޫލުކުރުން.\n2. މީޑިއާ މެދުވެރިކޮށް އެކިއެކި ކަންކަން ޝާއިޢުކުރުމަށް ލިބިދޭ މިނިވަންކަމަކީ ރައްޔިތުންނަށް ކަންކަން އެނގުމަށް އޮތް ޙައްޤާއި އެއްފަދަ މިނިވަންކަމެއްކަމަށް ޤަބޫލުކުރުމާއި، މިނިވަން ދިމިޤްރާތީ މުޖުތަމަޢުއެއްގައި މީޑިއާއަށް ލިބެންވާ މަޤާމްގެ އަސާސަކީ މިއީކަމުގައި ބެލުމާއި، ޚަބަރެއްކަމުގައި ބެލެވޭ އެކަށީގެންވާ މަޢުލޫމާތު މީޑިއާގައި ޝާއިޢުކުރުމަށް ލިބިދޭ ޙައްޤާއި ވަކި ފަރާތަކަށް ޖެހުމެއްނެތި، ނުވަތަ ވަކި ފަރާތަކަށް ބުރަވުމެއްނެތި، ނުވަތަ ވަކިފަރާތެއްގެ ނުފޫޒެއްނެތި، އެފަދަ މަޢުލޫމާތު ޝާއިޢުކުރުމަށް ލިބިދޭ ފުރުޞަތުވެސް، އެމިނިވަންކަމުގައި ހިމެނިގެންވާކަން ޤަބޫލުކުރުން.\nބަލައި ތަޙްޤީޤު ކުރުމުގެ ބާރު\nމީޑިއާގެ ވަޞީލަތެއްގައި ޝާއިޢުކުރި އެއްޗަކާގުޅިގެން ވަކި ފަރާތެއްގެ ނުވަތަ ބައެއްގެ ޙައްޤަކަށް އުނިކަމެއް ލިބިއްޖެ ކަމަށް ބުނެ، ނުވަތަ ޙައްޤަކަށް އުނިކަމެއް ކަނޑައެޅިގެން އުނިކަމެއް ލިބިދާނެ ކަމަށް ބުނެ، ވަކިފަރާތަކުން ނުވަތަ ބަޔަކު ނުވަތަ ފަރާތެއްގެ، ނުވަތަ ބައެއްގެ ފަރާތުން ޝަކުވާއެއް ހުށަހެޅުމުން، އެކަމެއް ބެލުމުގެ ބާރު ކައުންސިލަށް ލިބިގެންވެއެވެ.\nޝަކުވާ ހުށަހަޅާ ބަލައިގަތުމަށް ހަމަޖެހިފައިވާ ގޮތް\nޝަކުވާހުށަޅާ ފޯމް މިކައުންސިލްގެ ވެބްސައިޓް މެދުވެރިކޮށް ޑައުންލޯޑް ކުރެވޭ ގޮތަށާއި ކައުންސިލަށް ޒިޔާރަތްކޮށް ފްރަންޓް އޮފީހުގައި ދެންނެވުމުން ލިބޭ ގޮތަށް ވަނީ ހަމަޖެހިފައެވެ. އަދި އޮފީހަށް ޒިޔާރާތްކޮށް ޝަކުވާ ހުށަހަޅަން ބޭނުންނަމަ، ޝަކުވާ ހުށަހަޅާ ފޯމް ބަލައިގަންނާނީ ހަމައެކަނި ރަސްމީ ގަޑީގައެވެ. ނަމަވެސް، ކައުންސިލްގެ ވެބްސައިޓް މެދުވެރިކޮށް، ފޯމް ފުރުމަށްފަހު ކޮންމެ ވަގުތަކުވެސް އޮންލައިންކޮށް ޝަކުވާ ހުށަހެޅޭނެއެވެ.


Nuvadhiha Aharah fahu Turkey gai Falhhi alhanee\n09 އަހަރަށް ފަހު ތުރުކީގައި ފުރަތަމަ ފަހަރަށް ފައްޅި އަޅަނީ\nއިސްތަންބޫލްގެ ޔެސިލްކޫއިގައި ފައްޅިއެއް އެޅުމުގެ ހުއްދަ ދީފައިވާއިރު މިއީ އުސްމާނީ ހިލާފަތު ނިމުމަކަށް އައިފަހުން މިފަދަ ފައްޅިއަކަށް ތުރުކީގެ ވެރިން ހުއްދަ ދިން ފުރަތަމަ ފަހަރެވެ. އުސްމާނީ ހިލާފަތު ނިމުމަކަށް އައީ 1923ގަ އެވެ. އޭގެ ފަހުން މިހާރު 92 އަހަރުވީ އެވެ.\n"މިއީ ޖުމްހޫރިއްޔަތެއް ގާއިމުކުރި ފަހުން ތުރުކީގައި ފައްޅިއެއް އަޅަން ހުއްދަ ދިން ފުރަތަމަ ފަހަރު،" ތުރުކީ ސަރުކާރުގެ އޮފިޝަލަކު އޭއެފްޕީ އަށް މައުލޫމާތު ދެއްވަމުން ވިދާޅުވެފައިވެ އެވެ.\n"ކުރިން ހުރި ފައްޅިތައް އަލުން މަރާމާތުކުރުމަށް ފަހު އާންމުންނަށް ހުޅުވާފައިވޭ. އެކަމަކު މުޅިން އަލަށް، މިގޮތަށް ފައްޅިއެއް އަޅާފައެއް ނުވޭ. މިއީ އެކަމަށް ހުއްދަ ދިން ފުރަތަމަ ފަހަރު."\nތުރުކީ އަކީ ކުރިން ނަސޯރާއިންގެ ބޮޑު އާބާދީއެއް އޮތް ގައުމަކަށް ވިޔަސް މިހާރު އެގައުމުގެ އާބާދީގެ 99 ޕަސެންޓަކީ މުސްލިމުންނެވެ. ރަސްމީކޮށް އެހެން ދީންތަކަށް ތުރުކީގައި ފުރުސަތު ދީފައި އޮތް ނަމަވެސް އެގައުމުގެ އިސްލާމީ ސަރުކާރުން ބާރުގެ ބޭނުންކޮށް މުޅި ގައުމު މުސްލިމުންނަށް ހާއްސަ ގައުމަކަށް ހަދަން އުޅޭ ކަމުގެ ފާޑުކިޔުންތައް މިފަހުން ސަރުކާރަށް އަމާޒުވެފައިވެ އެވެ.\nތުރުކީގައި ޒަމާނުއްސުރެ ދިރިއުޅެމުން އަންނަ ނަސޯރާއިންގެ ދަރިކޮޅު ކަމުގައިވާ ސީރިއެކް ދަރިކޮޅުގެ މިހާރުގެ އާބާދީ އަކީ ގާތްގަނޑަކަށް 20،000 އެވެ.\nއެކި ދަރިކޮޅުތަކާ އެކު ނަސޯރާއިންގެ ރަސްމީ އާބާދީ ތުރުކީގައި އުޅެނީ 160،000 އަށް ވުރެ މަތީގަ އެވެ. ގަވާއިދުން ހިންގާ ފައްޅީގެ އަދަދު 349 ކަށް އަރަ އެވެ.\nތުރުކީން ނަސޯރާ އިން ފައްސާލަން އުޅޭ ކަމުގެ ފާޑުކިޔުންތައް އަމާޒުވެފައިވާއިރު އެގައުމުގެ ވަރަށް ގިނަ ނަސޯރާ ފައްޅިތައް މުސްލިމުންނަށް ހާއްސަ މިސްކިތްތަކަށް ބަދަލުކޮށްފައިވާކަން ވެސް ފާހަގަކޮށްލެވެ އެވެ. މިސްކިތްތަކަށް ބަދަލުކޮށްފައިވާ ފައްޅިތަކުގެ އަދަދު ވިއްސަށް އަރާއިރު ވަރަށް ގިނަ ފައްޅިތަކެއް ވީރާނާވެ ގޮސްފައިވާކަން ވެސް ފާހަގަކޮށްލެވެ އެވެ.\nކުރިން ތުރުކީ އަކީ ނަސޯރާއިންގެ 20 ޕަސެންޓް އާބާދީއެއް އޮތް ގައުމެކެވެ.


Iphone 12 launch kohfi\nއައިފޯން 12 ލޯންޗުކުރުން\nއައިފޯން 12 ލޯންޗުކޮށްފި\nއެޕަލްގެ އާފޯނުތައް އޭގެ ކުރިން އެކުންފުނިން ނެރެފައިވާ ފޯނުތަކަށް ވުރެ ތުނިވެފައި ލުއި\nމި ފޯންތަކަށް 5ޖީ ގެ ހިދުމަތް ލިބޭނެ\nކ. މާލެ | 14 އޮކްޓޯބަރ 2020 | ބުދަ 09:49 | 2,815\nއެޕަލް ކުންފުނީގެ އެންމެ ފަހުގެ އައިފޯން - އެޕަލް\nއެޕަލް ކުންފުނީގެ އައިފޯން 12 ލޯންޗުކޮށްފިއެވެ.\nއަންގާރަ ދުވަހުގެރޭ ކުރިއަށް ގެންދިޔަ ހަފްލާއެއްގައި އައިފޯން 12، އައިފޯން 12 މިނީ، އައިފޯން 12 ޕްރޯ އަދި އައިފޯން 12 ޕްރޯ މެކްސް އެޕަލް އިން ވަނީ ދައްކާލާފައެވެ. ހޯމްޕޮޑް މިނީވެސް އެޕަލް އިން ވަނީ މި ހަފްލާގައި ދައްކާލާފައެވެ.\nއައިފޯން 12 އަދި އައިފޯން 12 މިނީގެ 64ޖީބީގެ ފޯނާއި 128ޖީބީ އަދި 256ޖީބީ ލިބެން ހުންނަ އިރު، މި ފޯންތައް ލިބޭނީ، ނޫ، ފެހި، ކަޅު އަދި ހުދު ކުލައިގެ އިތުރުން ރަތް ކުލައިންނެވެ. އައިފޯން 12 ގެ އަގު 64ޖީބީ އިން 799 ޑޮލަރަށް ހުރި އިރު، ފޯން ޕްރީއޯޑަރ ކުރުމުގެ ފުރުސަތުވެސް މިހާރު ވަނީ ހުޅުވާލާފައެވެ. އައިފޯން 12 މިނީގެ އަގު ފެށެނީ 64ޖީބީގެ ފޯނެއް 699 ޑޮލަރަށެވެ. އޮކްޓޫބަރު މަހުގެ 23 ވަނަ ދުވަހު އައިފޯން 12ގެ ޑެލިވަރ ކުރަން ފަށާއިރު، އައިފޯން 12 މިނީ ޑެލިވަރ ކުރަން ފަށަނީ ނޮވެމްބަރު 13 ވަނަ ދުވަހުއެވެ.\nއެޕަލް އައިފޯން 12 ޕްރޯ އަދި އައިފޯން 12 ޕްރީ މެކްސް 128ޖީބީ، 256ޖީބީ އަދި 512ޖީބީގެ ފޯން ލިބެން ހުންނާނެއެވެ. 999 ޑޮލަރުން ފެށިގެން އައިފޯން 12 ޕްރޯ ލިބެން ހުންނަ އިރު، އައިފޯން ޕްރޯ މެކްސް ލިބެން ހުންނާނީ 1،099 ޑޮަލަރަށެވެ.\nއައިފޯން 12 ޕްރޯ ޕްރީއޯޑަރ ކުރުމަށް އޮކްޓޫބަރު މަހުގެ 16 ވަނަ ދުވަހު ހުޅުވާލާ އިރު، ޝިޕިން ކުރަން ފަށާނީ އޮކްޓޫބަރު 23 ވަނަ ދުވަހުއެވެ. އަދި އައިފޯން 12 ޕްރޮ މެކްސް ޕްރީއޯޑަރ ކުރުމަށް ނޮވެމްބަރު ހަ ވަނަ ދުވަހު ހުޅުވާލާއިރު، ފޯންގެ ޝިޕިންގ ފަށަނީ ނޮވެމްބަރު 13 ވަނަ ދުވަހުއެވެ.\nއެޕަލްގެ އާފޯނުތައް އޭގެ ކުރިން އެކުންފުނިން ނެރެފައިވާ ފޯނުތަކަށް ވުރެ ތުނިވެފައި ލުއިވާއިރު، މި ފޯންތަކަށް 5ޖީ ގެ ހިދުމަތް ލިބޭނެއެވެ.


ލާޒިއޯ ބަލިކޮށް އިންޓަ މިލާން އެއް ވަނަ އަށް\nޢަލީ ޝަހީމް 15 ފެބްރުއަރީ 20212ހަފްތާ\nއަމިއްލަ ދަނޑުގައި ލާޒިއޯ 1-3 އިން ބަލިކޮށް އިޓާލިއަން ލީގުގެ އެއް ވަނަ އަށް އިންޓަ މިލާން އަރައިފި އެވެ.\nއިންޓަ އަށް އެއް ވަނަ އަށް އެރުމުގެ ފުރުސަތު ފަހިވީ ހޮނިހިރު ދުވަހުގެ ރޭ އޭސީ މިލާން ކުޅުނު މެޗުން އެޓީމު ބަލިވުމުންނެވެ. އަނެއްކޮޅުން ނަޕޯލީ އަތުން ޔުވެންޓަސް ބަލިވުމުން މެޗަށް އިންޓަ ނުކުތީ އިތުބާރާ އެކު އެވެ. މި މޮޅާ އެކު އެޓީމު އެއް ވަނައިގައި އޮތީ 22 މެޗުން ލިބުނު 50 ޕޮއިންޓާ އެކު އެވެ. ޕޮއިންޓެއް ފަހަތުން މިލާން ދެ ވަނައިގައި އޮތްއިރު 43 ޕޮއިންޓް ހޯދައި ރޯމާ ވަނީ ތިން ވަނަ އަށް ކުރިއަށް ޖެހިލާފަ އެވެ. ހަތަރު ވަނައިގައި އޮތް ޔުވެންޓަސް އަށް ލިބިފައިވަނީ 42 ޕޮއިންޓެވެ.\nމެޗުގެ ފުރަތަމަ ގޯލު 22 ވަނަ މިނެޓުގައި ލިބުނު ޕެނަލްޓީއަކުން ޖެހީ ރޮމެލޫ ލުކާކޫ އެވެ. އަދި ފުރަތަމަ ހާފުގެ ފަހު މިނެޓުގައި ލުކާކޫ ވަނީ އިތުރު ގޯލެއް ޖަހައި ނަތީޖާގެ ފަރަގު ބޮޑުކޮށްފަ އެވެ. މި ގޯލާ ކްލަބް ލެވެލް އާއި ގައުމީ ޓީމަށް 27 އަހަރުގެ ލުކާކޫ ޖަހައިދިން ގޯލުގެ އަދަދު ވަނީ 300 އަށް އަރައިފަ އެވެ. އަދި މި ސީޒަނުގައި ޖެހި 16 ގޯލާ އެކު ލުކާކޫ އޮތީ އިޓާލިއަން ލީގުގެ ލަނޑު ލިސްޓުގެ އެއް ވަނައިގަ އެވެ.\nމެޗުގެ 61 ވަނަ މިނެޓުގައި ލާޒިއޯގެ މިލިންކޮވިޗް – ސަވިޗް ޖެހި ގޯލާ އެކު ނަތީޖާ ވަނީ 2-1 އަށް ބަދަލުވެފަ އެވެ. އެކަމަކު އޭގެ ތިން މިނެޓު ފަހުން ލައުޓާރޯ މާޓީނޭޒްގެ ގޯލުން އިންޓަ އިން ވަނީ ލީޑު ފުޅާކޮށްފަ އެވެ.\nއިންޓަ ލީގުގެ އެއް ވަނަ އަށް އެރިއިރު ލީގުގައި އަންނަ އާދީއްތަ ދުވަހު އެޓީމު ނުކުންނާނީ ވާދަވެރި މިލާނާ ދެކޮޅަށެވެ.\nފަސޭހަ ކަމާއެކު އޭސީ މިލާން ބަލިކޮށް އިންޓަ އިން ލީޑް ފުޅާކޮށްފި\nޖެހިޖެހިގެން ތިން މެޗުން މޮޅުވެ ޔުވެންޓަސް އިތުބާރު ހޯދައިފި


ޕަބްލިޝްކުރި ތާރީޚް: 07 ޖަނަވަރީ 2021\nޕަބްލިޝްކުރި ގަޑި: 1824\nސުންގަޑި: 14 ޖަނަވަރީ 2020 1400\nވަޒީފާގެ ފުރުސަތު (ޓީޗަރ - ފިޒިކްސް)\nމި މަޤާމަކީ ސިވިލް ސަރވިސް ކޮމިޝަންގެ ނަމްބަރ 15/2017 (20 ނޮވެމްބަރ 2017) ސަރކިއުލަރގެ ދަށުން ބިދޭސީން ތިބި މަޤާމުތަކަށް ދިވެހިންނަށް ކުރިމަތިލުމުގެ ފުރުޞަތު ހުޅުވާލުމުގެ ގޮތުން ކުރެވޭ އިޢުލާނެކެވެ.\n-/7070 ރުފިޔާއާއި /-10640 ރުފިޔާއާއި ދެމެދު\n1- ސިވިލް ސާރވިސްގެ މުވައްޒަފުންނަށް ހަމަޖެހިފައިވާ އުސޫލުން ބޭސްފަރުވާގެ ޚިދުމަތް.\n3- ސިވިލް ސާރވިސްގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާ.\n4- އެޑިޔުކޭޝަން ކޮލިފިކޭޝަން އެލަވަންސް:\nކިޔަވައި ދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވަލް9ނުވަތަ އެއަށްވުރެ މަތީ ސަނަދެއް އޮތް ނަމަ މުސާރައިގެ %30 .\nކިޔަވައި ދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވަލް7ނުވަތަ 8ގެ ސަނަދެއް އޮތް ނަމަ މުސާރައިގެ %25 .\nކިޔަވައި ދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވަލް6ގެ ސަނަދެއް އޮތް ނަމަ މުސާރައިގެ %20 .\nކިޔަވައި ދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވަލް5ގެ ސަނަދެއް އޮތް ނަމަ މުސާރައިގެ .\nދަރިވަރުންގެ މސައްކަތްތައް ރެގިއުލަރކޮށް ޗެކުކުރުމާއި ބިނާކުރަނިވި ފީޑްބެކް ދިނުން\nދަރިވަރުންނަށް ހާސިލްވަމުންދާ މިންވަރު ޗެކުކުރުމާއި، ރިކޯޑްކުރުމާއި އެމަޢުލޫމާތުތައް ޙިއްސާކުރަންޖެހޭ ފަރާތްތަކާއި ޙިއްސާކުރުން\nކިޔަވައިދިނުމާއި ގުޅޭގޮތުން ސްޕަވައިޒަރާއި ޙަވާލުކުރަންޖެހޭ އެންމެހައި ތަކެތި (ސްކީމްއޮފް ވަރކް، މާރކްސް ޝީޓް ފަދަ) ހަމަޖެހިފައިވާ އުސޫލާއި އެއްގޮތަށް ޙަވާލުކުރުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 14 ޖަނަވަރީ 2021 ގެ 14:00 ގެ ކުރިން، ހިރިޔާ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ([email protected]) މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 17 ޖަނަވަރީ 2021 އާއި 19 ޖަނަވަރީ 2021 އާ ދެމެދު، ހިރިޔާ ސްކޫލްގައެވެ.\n23 ޖުމާދުލްޢޫލާ 1442


ނުކުޅެދުންތެރިކަން ހުންނަ ފަރާތްތަކަށް ކުޅިވަރު ކުޅުމުގެ ފުރުސަތުތައް އިތުރުކުރުމަށް ޚާއްސަ ޕްރޮގްރާމެއް ފަށައިފި - GOV.MV\nޚަބަރު ނުކުޅެދުންތެރިކަން ހުންނަ ފަރާތްތަކަށް ކުޅިވަރު ކުޅުމުގެ ފުރުސަތުތައް އިތުރުކުރުމަށް ޚާއްސަ ޕްރޮގްރާމެއް ފަށައިފި\nޝާއިޢުކުރީ : 8 ޑިސެމްބަރު 2020\nއެންމެފަހުން އަދާހަމަކުރީ : 8 ޑިސެމްބަރު 2020\nމި ޕްރޮގްރާމް އިފްތިތާހުކުރުމަށް ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މިނިސްޓަރ މަހްލޫފް ވިދާޅުވީ މި ހުޅުވާލެވިގެން ދިޔަ ފުރުސަތުގައި ވީހާވެސް ގިނަ ބޭފުޅުން ބައިވެރިވާނެ ކަމަށް އުއްމީދުކުރައްވާ ކަމަށެވެ. އަދި ކޮވިޑާއި ގުޅިގެން މަސައްކަތް ފަށަން ޖެހިފައިވަނީ މާލޭ ސަރަހައްދުގައި ކަމަށާއި އެހެން ނަމަވެސް ޖާގަ ލިބެމުންދާ މިންވަރަކުން އަތޮޅު ތެރެއަށް ވެސް މި ހަރަކާތް ފުޅާކުރުމަށް ހަމަޖެހިފައިވާ ކަމަށް މަހްލޫފް ވިދާޅުވިއެވެ. ހަމައެހެންމެ އެއްވެސް ފައިސާއެއް މިކަމަށް ނުނަގާނެ ކަމަށާއި މިކަން ކުރުމަށް މިނިސްޓްރީގެ ފަރާތުން ހުރިހާ އެއްބާރުލުމެއް މިކަމަށް ލިބިގެންދާނެ ކަމަށެވެ.\nމައިގަނޑު ހަތަރު ކުޅިވަރެއް މިވަގުތަށް އޮތް ނަމަވެސް އެހެން ކުޅިވަރުތައް ކުޅެން އެދޭ ކުދިންނަށް ވެސް އެ ފުރުސަތު ހޯދައިދެވޭނެ ކަމަށް ވެސް މިނިސްޓަރ މަހްލޫފް ވިދާޅުވިއެވެ. މި ނޫސްވެރިންގެ ބައްދަލުވުމުގައި އެފްއޭއެމް، ސްވިމިންގ އެސޯސިއޭޝަން، އެތުލެޓިކްސް އެސޯސިއޭޝަން އަދި ބެޑްމިންޓަން އެސޯސިއޭޝަނާއި މޯލްޑިވްސް ޕެރަލިމްޕިކް އޮތޯރިޓީގެ އިތުރުން ސްޕެޝަލް އޮލިމްޕިކްސް ކޮމިޓީގެ އިސްވެރިން ބައިވެރިވެވަޑައިގަތެވެ.\nމިއަހަރުގެ ޑިސެމްބަރު މަހުގެ 31 ވަނަ ދުވަހުގެ ނިޔަލަށް މި ޕްރޮގްރާމްގައި ރަޖިސްޓްރީވުމުގެ ފުރުސަތު ހުޅުވާލާފައިވާއިރު ޔޫތު އެކަމަޑޭޝަން ބްލޮކްގައި ހުންނަ ސްޕެޝަލް އޮލިމްޕިކް ކޮމިޓީގެ އޮފީހުން ފޯމް ލިބިލައްވާނެއެވެ. އަދި އޮންލައިންކޮށް ވެސް ފޯމް ފުރުމުގެ ފުރުސަތު އޮންނާނެއެވެ. މި ޕްރޮގްރާމްގައި ރަޖިސްޓްރީވާ ކުދިންގެ ޕްރެކްޓިސްތައް ފެށުމަށް ހަމަޖެހިފައިވަނީ އެޗްޕީއޭގެ ހުއްދަ ލިބުމާއެކު އެޗްޕީއޭއިން ކަނޑައަޅާ ގައިޑްލައިންތަކެއްގެ ދަށުންނެވެ.


Kellogg's Special K Diet: Barudhan lui kuran2haftha\n24th October 2018 | Last update: 22:50\nކެލޮގްސް ސްޕެޝަލް ކޭ ޑައިޓް: ބަރުދަން ލުއި ކުރަން ދެ ހަފްތާ\nދުވާލުގެ ކޮންމެވެސް އެއް ވަގުތެއްގެ ކެއުމުގައި ސްޕެޝަލް ކޭ ސީރިއަލް ބައި ޖޯޑު ލޯ ފެޓް ކިރާއެކު ބޭނުންކުރާށެވެ. ސީރިއަލް ބޭނުންކުރާނީ ދެ ޕޯޝަން އެވެ.\nދުވާލުގެ ތިން ވަނަ އިރުގެ ކެއުމަކީ ލޯ ފެޓް އަދި ނިއުޓްރިޝަނަލީ ބެލެންސް ވާ ކެއުމަކަށް ވާން ވާނެ އެވެ.\nލުއި ކެއުމުގެ ގޮތުގައި މެވާ، ތަރުކާރީ، ލޯ ފެޓް ޔީގަޓް ނުވަތަ ސްޕެޝަލް ކޭ ބާ އެއް ރަނގަޅުވާނެ އެވެ.\nފެނާ އެކު ފްރެޝް ޖޫސްތައް ބޭނުންކުރެވިދާނެ އެވެ.\nބަރުދަން ލުއި ކުރާ ވާހަކަ ދެއްކުމަކީ ފަސޭހަ ކަމެކެެވެ. އެކަމަކު ކުރަން އުނދަގޫ ކަމެކެވެ. ޖިމަށް ދިއުމާ ކެއުމަށް ގެންނަން ޖެހޭ ބަދަލުތަކަށް ވިސްނާލިއަސް ބޯ ގޮވާވަރުވެ އެވެ. ބަރުދަން ލުއިކުރާ ވާހަކަ ދައްކާފަވެސް ހުއްޓާލެވެނީ އެހެންވެ އެވެ. އެހެން ނަމަވެސް މިއީ ތަފާތު އުކުޅެކެވެ. އެންމެ ޑައިޓެކެވެ. ދެ ހަފްތާ އެވެ. ދެ ހަފްތާ ނިމޭއިރު ބަރުދަން ލުއި ކުރުމަކީ އުނދަގޫ ކަމަކަށް ނުވާނެ އެވެ.\nއެއީ ކެލޮގްސްގެ ސްޕެޝަލް ކޭ ޑައިޓް އެވެ. އެ ޑައިޓްގައި ހިމެނެނީ ބައުލް އެއް ނުވަތަ 45 ގްރާމް ސްޕެޝަލް ކޭ ސީރިއަލް އާއެކު 1/2 ޖޯޑުގެ ލޯ ފެޓް ކިރު ހެނދުނުގެ ނާސްތާއަށް ނުވަތަ މެންދުރު، ނުވަތަ ރޭގަނޑުގެ ކެއުމަށެވެ. އެވެސް ދެ ހަފްތާގެ މުއްދަތަކަށެެވެ.\nމިއީ ތޯތޯ ޑައިޓެއް ނޫނެވެ. ނަތީޖާ ފެނިފަ ހުރި ޑައިޓެކެވެ. ސްޕެޝަލް ކޭ ޑައިޓް ބޭނުންކުރި ކޮންމެ ހަތަރު މީހަކުން ތިން މީހުންނަށް ކާމިޔާބުވި އެވެ. ދެ ހަފްތާގެ ތެރޭގަ ހަ ޕައުންޑު ލުއިކޮށްލި އެވެ. ޑައިޓާއެކު ދުވާލަކު 30 މިނެޓުގެ ކަސްރަތު ރަނގަޅުވާނެ އެވެ.\nމި ޑައިޓާ ގުޅޭގޮތުން ސައިންސްވެރިންގެ ބަހަކީ ސްޕެޝަލް ކޭ ޑައިޓުން ސަރުބީ ވިރުވާލުމެވެ. މި ޑައިޓަކީ ބޮޑެތި މީހުންނަށް ހާއްސަ ޑައިޓެކެވެ. އަދި އެ މީހެއްގެ ބޮޑީ މާސް އިންޑެކްސް 25 އަށް ވުރެ މަތި މީހުންނަށެވެ.\nޑައިޓް ކުރިއަށް ގެންދަވީ ގޮތް ކުރުގޮތަކަށް ކިޔާލަދޭނަމެވެ.\nބަރުދަން ލުއި ކުރަން މަސައްކަތް ކުރާއިރު ސަމާލުކަން ދޭނީ ހަށިގަނޑަށް ކެލޮރީ ބޭނުންވާ ވަރަކަށް ނޫނެވެ. ހަށިގަނޑަށް ކެލޮރީ އިތުރު ކުރާ މިންވަރަށެވެ.\nމިހާރު ހިތަށް އަރާފާނެ އެވެ. ސްޕެޝަލް ކޭ އިން ބަރުދަން ލުއިކުރެވިދާނެ ހެއްޔެވެ؟ ޖަވާބަކަށް ދޭން އޮތީ އެކި މީހުންނަށް މީގެ ނަތީޖާ ތަފާތުވާނެ އެވެ. މިއީ ބަރުދަން ލުއިކޮށްލާކަށް ނޫނެވެ. މިއީ ކެއުމަށް ބަދަލެއް ގެންނަ ޓެކްނިކެކެވެ. ކެއުމުގައި ތި ހިމެނި ކެލޮރީ ގިނަ ކާނާތައް ކެލޮރީ މަދު ކެއުންތަކަށް ބަދަލުކޮށްލީ އެވެ. މި ޑައިޓް އެހެން ސީރިއަލް އެއް ބޭނުންކޮށްގެންވެސް ކުރިއަށް ގެންދެވިދާނެ އެވެ.\nދެވަނަ ސުވާލަކީ ޑައިޓްގެ މުއްދަތަކީ ބަރާބަރު ދެ ހަފްތާ ހެއްޔެވެ؟ ޖަވާބަކީ އާ އެކޭ އެވެ. އެއީ ދެ ހަފްތާގެ ތެރޭގައި ކެއުން ކޮންޓްރޯލްކޮށް އެ ކެއުމަށް މީހާ އާދަކޮށްލާނެތީ އެވެ. ދެ ހަފްތާއަށްވުރެ ގިނަ ވެއްޖެނަމަ ޑައިޓު މަތިން ފޫހިވެ ފަހަރުގައި ކާ ހިތްވެސް ކެނޑިދާނެ އެވެ. ބަރުދަނަށް އަންނާނެ ބަދަލާ ގުޅޭގޮތުން ބުނެލަން އޮތީ އޭގަ އޮތީ އެމީހެއްގެ އަމިއްލަ ހިތްވަރެވެ. ޕްލޭންއަށް މަސައްކަތް ކޮށްފިއްޔާ ޔަގީނުންވެސް ނަތީޖާ ފެންނާނެ އެވެ.\nޑައިޓުގެ މޮޅު ވާހަކަތައް އަދިވެސް އެބަހުއްޓެވެ. ފަސޭހަ ވުމުގެ އިތުރުން މީގެ ނަތީޖާ 75 ޕަސަންޓު މީހުންނަށް ފެނުނެވެ. ހެނދުނުގެ ނާސްތާގައި މި ސީރިއަލް ބެނުންކުރުމުން ކޮލެސްޓްރޯލް ދަށްވެ، ހަނދާން ގަދަވުމުގެ އިތުުރުވުމުގެ އިތުރުން ވިޓަމިނާއި މިނަރަލް ބޭނުންކުރެވޭ މިންވަރު އިތުރުވާނެ އެވެ.\nއެހެންނަމަވެސް ސީރިއަލް އަކީ އޭގަ ފައިބާ ހިމެނޭ އެއްޗަކަށް ނުވާތީ މޭވާ އާ ތަރުކާރީ އެކަށީގެންވާ ވަރަށް ބޭނުންކުރަން ސަމާލުކަންދޭން ވާނެ އެވެ. ބްރައުން ރައިސް ވެސް އެންމެ ރަނގަޅުވާނެ އެވެ.\n21 އަހަރަށް ފަހު ސީއައިޑީ ދެއްކުން ހުއްޓާލަނީ\nޗައިނާއިން ބޭނުންވަނީ އަމިއްލައަށް ހަނދެއް ވެސް އުުފައްދަން\nޖަޕާނުގެ ޗެރީ ބްލޮސަމް ނުބައި މޫސުމަކަށް ފޮޅިފައި\nރައީސަށް ތުހުމަތުވާ ހިޔާނާތުގެ އާ ވާހަކަތަކެއް ނާޒިމް ފެންމަތިކުރައްވައިފި\nއިންތިހާބުގެ ނަތީޖާ ސުޕްރީމް ކޯޓުން ދަމަހައްޓައިފި\nނޫސްވެރިޔާ މަރާލީ ރާވައިގެން ކަމަށް ސައުދީން އެއްބަސްވެއްޖެ\nކަމެއް ރަނގަޅަށް ކުރަންޏާ ޕީޕީއެމް އުވާލަންވީ: ފަލާހު\nއަފްރާޝީމްގެ މަރާ ގުޅޭ މައުލޫމާތު ހާމަކުރާނީ ރަނގަޅު ތަނުގަ: ރިޔާޒު


Brazil Ge Kureege Raees Salaamaiy Kuran Idhikolhun Beyruge Ehee Ah Edhihjje - Vaguthu\nބްރެޒިލްގެ ކުރީގެ ރައީސް ސަލާމަތް ކުރަން އިދިކޮޅުން ބޭރުގެ އެހީއަށް އެދިއްޖެ\nބްރެޒިލްގެ ކުރީގެ ރައީސް ލުއިޒް އިނާސިއޯ ޑަ ސިލްވާ ލޫލާ ޖަލަށްލުމަކީ ކުރެވޭ ބަޣާވާތެއްކަމަށާއި މިހާލަތުގައި ބައިނަލްއަގްވާމީ ދުނިޔެއިން ސަރުކާރާއި ދެކޮޅު ފަރާތްތަކަށް އެއްބާރުލުން ދިނުމަށް އެގައުމުގެ ވެރިކަމުން ދުރުކުރެވުނު ކުރީގެ ރައީސް ޑިލްމާ ރުސެފް ބުނެފިއެވެ.\nރުސެފް ވަނީ ސްޕެއިންގެ ވެރިރަށް މެޑްރިޑުގައި އޮތް ކޮންފަރެންސްއެއްގައި ވާހަކަދައްކަމުން ބްރެޒިލްގެ ވެރިކަމުން އޭނާ ދުރުކުރި މަޖިލީހުގެ ބަގާވާތުގެ ސަބަބުން ޑިމޮކްރެސީއަށް ނުރައްކާވެފައިވާކަމަށް ވެސް ބުނެފައެވެ.\nބްރެޒިލްގެ ވެރިކަމަށް ކުރިމަތިލާން އުޅުނު ލޫލާ ހައްޔަރުކޮށްފައި ވަނީ ކޮރަޕްޝަންގެ މައްސަލަތަކެއްގައެވެ. އަދި ރުސެފް ވެސް ވެރިކަމުން ދުރުކުރެވުނީ ކޮރަޕްޝަންގެ މައްސަލަތަކެއްގައެވެ. ދެ ބޭފުޅުންނަކީ ވެސް ބްރެޒިލްގެ ވޯކާރސް ސިޔާސީ ޕާޓީގެ އިސް ބޭފުޅުންނެވެ. ރުސެފް ވަނީ އިތުރު އެއްވެސް ރޭވުމެއް އިދިކޮޅު ފަރާތްތަކުގެ ނެތްކަމަށާއި ލޫލާ ވެރިކަމުގެ އިންތިހާބުގައި ބައިވެރިވި ބައިވެރިވުން އަދިވެސް ދަމަހައްޓާނޭކަމަށް ބުނެފައެވެ.\nލޫލާ ވަނީ މިދިޔަ ހޮނިހިރު ދުވަހު ކޮރަޕްޝަންގެ ބޮޑެތި މައްސަލަތަކެއްގައި 12 އަހަރުގެ ޖަލު ހުކުމެއް ތަންފީޒުކުރަން ފަށައިފައެވެ. އެހެންނަމަވެސް އޭނާ ވަނީ އެ ކުށަށް އިންކާރުކޮށް އެ ތުހުމަތުތަކަކީ ބްރެޒިލްގެ ސަރުކާރުން އޭނާ އިންތިހާބުގައި ބައިވެރިވިޔަ ނުދިނުމަށްޓަކައި ކުރަމުންދާ ކަމެއްގެ ގޮތުގައި ސިފަ ކޮށްފައެވެ.\nއެގައުމުގެ ހިޔާލު ހޯދުމުގެ ވޯޓުތަކުން ވަނީ ލޫލާ އިންތިހާބުގައި ބައިވެރިވެއްޖެނަމަ އޭނާ އިންތިހާބު ކާމިޔާބުކުރާނޭކަމަށް ދައްކާފައެވެ. ރުސެފް ވަނީ ބޭރު ގައުމުތަކުގެ އިސް އޮފިޝަލުންނާއި އެ މައްސަލައިގައި ވާހަކަ ދައްކާ ބްރެޒިލްގެ ހާލަތު އޮޅުން ފިލުވައި ދޭނެ ކަން އިއުލާން ކޮށްފައެވެ.\nލޫލާ ވެރިކަން ކުރީ ރުސެފްގެ ކުރިންނެވެ. ރުސެފް ވެރިކަމަށް ވަޑައިގެންނެވީ ލޫލާގެ ތާއީދާއި އެކު އެވެ.


5 aharuge dhauraa medhu Ibu saafu javaabeh nudhevvi\nފަސް އަހަރުގެ ދައުރާމެދު އިބޫ ސާފު ޖަވާބެއް ނުދެއްވި\nއިބޫ މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން: ދައުުރާ ގުޅޭ ގޮތުން ސާފު ޖަވާބެއް ނުދެއްވާ - މުހައްމަދު އަފްރާހް | އަވަސް\nވެރިކަމަށް ވަޑައިގަންނަވަނީ ފަސް އަހަރުގެ މުއްދަތަކަށްތޯ ކުރެވޭ ސުވާލަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ ސާފު ޖަވާބެއް ނުދެއްވި އެވެ.\nއެމްޑީޕީގެ މެނިފެސްޓޯ ފުރަތަމަ އިއުލާން ކުރިއިރު އިބޫގެ ވެރިކަމަކީ 2.5 އަހަރުގެ އިންތިގާލީ ވެރިކަމެއް ކަމަށް ބުނެފައިވެ އެވެ. އިންތިގާލީ އެ ވެރިކަމުގައި ކަންކަން އިސްލާހުކޮށް ހުރިހާ ބޭފުޅުންނަށް ބައިވެރިވެވޭ އިންތިހާބެއް އޮންނާނެ ކަމަށް ވެސް މެނިފެސްޓޯގައި ހިމަނާފައިވެ އެވެ.\nއެކަމަކު އޭގެފަހުން އިދިކޮޅު ޕާޓީތަކަށް ނިސްބަތްވާ ބައެއް ބޭފުޅުން ވަނީ އިބޫއަށް ފަސް އަހަރުގެ ދައުރެއް ދިނުމަށް ޕާޓީތަކުން އެއްބަސްވެފައިިވާ ކަމަށް ވިދާޅުވެފަ އެވެ. ގާނޫނު އަސާސީގައިވާ ގޮތުން ރައިސުލްޖުމްހޫރިއްޔާ އިންތިހާބު ކުރަން ޖެހޭނީ ފަސް އަހަރުގެ ދައުރަކަށެވެ.\nމިއަދު އިބޫ ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ވަނީ އެކަމާ ގުޅޭ ގޮތުން ސުވާލުކޮށްފަ އެވެ. އެ ސުވާލަށް ޖަވާބު ދެއްވަމުން އިބޫ ވިދާޅުވީ، ގުޅިފައިވާ ޕާޓީތަކުގެ މެނިފެސްޓޯގައި އެކަންކަން ހާމަކުރެވޭނެ ކަމަށާއި އެ މެނިފެސްޓޯ ދެ ދުވަހެއްގެ ތެރޭގައި އާންމު ކުރައްވާނެ ކަމަށެވެ.\nފަސް އަހަރުކުރިން އިސްތިއުފާ ދެއްވާނަންތޯ ތަކުރާރުކޮށް ސުވާލުކުރުމުން ވެސް އިބޫ ވިދާޅުވީ ފަސް އަހަރަށް ބަދަލެއް ގެންނަނަމަ އެކަން ކުރެވެން އޮތީ ރައްޔިތުންގެ ވޯޓަކުން ކަމަށާއި އެނޫން ގޮތަކަށް އެކަން ކުރެވެން ނެތް ކަމަށެވެ.\n"އެ ބަދަލުތައް ގެންނަ ކަމަށްވާނަމަ އެކަން ކުރަންޖެހޭނީ ރައްޔިތުންގެ ވޯޓުން، އެ ބަދަލުތައް އަޅުގަނޑުމެންގެ މެނިފެސްޓޯގައި ހިމެނިގެން ދާނެ،" އިބޫ ވިދާޅުވި އެވެ.\nވެރިކަމުގެ ދައުރު ކުރު ކުރުމަށް ޕާޓީތަކުން ބޭނުންވެއްޖެނަމަ އެކަމަށް އެއްބަސްވެވަޑައިގަންނަވާނަންތޯ ސުވާލު ކުރުމުން އިބޫ ވިދާޅުވީ، "ރައްޔިތުންނެއް ނޫންތޯ އެކަން ނިންމަނީ، އެއީ އަޅުގަނޑާ ހިސާބަކުން ނިންމޭނެ ކަމެއް ނޫން،" ކަމަށެވެ.\nދައުރު ކުރުކުރުމަށް މަޖިލީހަށް ސަރުކާރުގެ ފަރާތުން ހުށަހަޅަން އެއްބަސްވެވަޑައިގަންނަވާނަންތޯ އެހުމުން އިބޫ އެއަށް ޖަވާބެއް ނުދެއްވަ އެވެ. އިބޫ ވިދާޅުވީ، ވެރިކަމުގެ ނިޒާމް ހަރުދަނާ ކުރުމަށް ގާނޫނު އަސާސީއަށް ބަދަލުތައް ގެންނަން ޖެހޭ ކަމަށެވެ. ރިޔާސީ ނިޒާމް ކަމަށްވީ ނަމަވެސް މިހާރު އޮތް ގޮތުން ވެރިކަން ކުރުމަށް ދަތިތަކެއް އެބަހުރި ކަމަށެވެ.\nއިބޫ ވިދާޅުވީ، ގާނޫނު އަސާސީއަށް ގެންނަ ބަދަލުތައް މެނިފެސްޓޯގައިވާނެ ކަމަށާއި 20 އަށްވުރެ ގިނަ ގާނޫނުތައް އިސްލާހުކުރާނެ ކަމަށް ވެސް ވާނެ ކަމަށެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ރިޔާސީ އިންތިހާބު 2018 + އިދިކޮޅު ފަރާތްތައް އެމްޑީޕީ މެނިފެސްޓޯ 2018\nތުނބުޅި ބަހައްޓައި މޫނު ބުރުގާ އެޅިޔަސް ވަޒީފާ ލިބޭނެ


Vardy aai Cahill ves gaumee team ah kulhun huttaalaifi - Vaguthu\nވާޑީއާއި ކޭހިލްވެސް ގައުމީ ޓީމަށް ކުޅުން ހުއްޓާލައިފި\nއިންގްލެންޑް ފޯވަޑް ޖޭމީ ވާޑީ ---\nއިންގްލެންޑްގެ ފޯވަޑް ޖޭމީ ވާޑީއާއި ޑިފެންޑަރު ގެރީ ކޭހިލްވެސް ގައުމީ ޓީމަށް ކުޅުން ހުއްޓާލައިފިއެވެ.\nވާޑީއާއި ކޭހިލްވެސް ގައުމީ ޓީމަށް ކުޅުން ހުއްޓާލިކަން އިއުލާން ކޮށްފައިވާ އިރު، އެ ދެކުޅުންތެރިންވެސް ބުނެފައި ވަނީ މިވަގުތަށް ގައުމީ ޓީމަށް ކުޅުން ހުއްޓާލަން ނިންމީ، ގައުމީ ޓީމުގެ ކޯޗު ގެރެތު ސައުތުގޭޓްގެ ޕްލޭނާ އެއްގޮތަށް ޒުވާން ކުޅުންތެރިންނަށް ފުރުސަތު ދިނުމަށް ކަމަށެވެ.\nގައުމީ ޓީމަށް 26 މެޗު ކުޅެދީފައިވާ އުމުރުން 31 އަހަރުގެ ވާޑީ، ވޯލްޑް ކަޕަށް ދިއުމުގެ ކުރިންވެސް ގައުމީ ޓީމުން ރިޓަޔާކުރުމުގެ ވިސްނުން ކޯޗާ ހިއްސާ ކުރިކަމަށް އޭނާ ބުނެފައިވެއެވެ. ވާޑީ ބުނެފައި ވަނީ ވޯލްޑް ކަޕުންވެސް އެނގިގެން ދިޔައީ އިންގްލެންޑަށް ކާމިޔާބު އޮތީ ޒުވާން ކުޅުންތެރިންނަށް ފުރުސަތު ދީގެން ކަމަށާއި، ޒުވާން ޓީމަކަށް ފުރުސަތު ދޭން ބޭނުންވާ ކަމަށެވެ.\nގައުމީ ޓީމަށް ހަތް ގޯލް ޖަހައިދީފައިވާ ވާޑީ އެންމެ ފުރަތަމަ ގައުމީ ޓީމަށް ކުޅެފައި ވަނީ ރިޕަބްލިކް އޮފް އަޔަލޭންޑާ ދެކޮޅަށް އިންގްލެންޑުން 2015 ވަނަ އަހަރު ޖޫން މަހު ކުޅުނު މެޗެއްގައެވެ. އޭނާ ވަނީ އިންގްލެންޑާއެކު ޔޫރޯގެ އިތުރުން ނިމިދިޔަ ވޯލްޑް ކަޕްގައިވެސް ކުޅެފައެވެ.\nވާޑީ ބުނެފައި ވަނީ ގައުމީ ޓީމަށް ކުޅުން ހުއްޓާލި ނަމަވެސް، ހާލަތު ދިމާކުރާ ގޮތުން ގައުމީ ޓީމަށް ކޮންމެހެން ކުޅެން ޖެހިއްޖެ ހާލަތެއްގައި އޭނާ އަދިވެސް ފަހަށް ނުޖެހޭނެ ކަމަށެވެ. އަދި ކޯޗު ސައުތުގޭޓަށްވެސް އެ ޔަގީންކަން ދީފާވާނެ ކަމަށްވެސް ވާޑީ ބުންޏެވެ.\nޗެލްސީގެ ކެޕްޓަން ކޭހިލް ގައުމީ ޓީމުން ރިޓަޔާ ކޮށްފައި ވަނީ އުމުރުން 32 އަހަރުގައެވެ. އޭނާ ވަނީ ގައުމީ ޓީމަށް 61 މެޗު ކުޅެދީ، ގިނަ މެޗުތަކެއްގައި ކެޕްޓަން ބޭންޑް އަޅައިގެންވެސް ކުޅެފައެވެ. 2010 ވަނަ އަހަރު އިންގްލެންޑް ގައުމީ ޓީމަށް ފުރަތަމަ މެޗު ކުޅެދިން ކޭހިލް، މިދިޔަ ވޯލްޑް ކަޕްގައި ކުޅެފައި ވަނީ އެންމެ މެޗެކެވެ.\nރިޓަޔާމެންޓާ ގުޅިގެން ކޭހިލް ބުނެފައި ވަނީ ޒުވާން ޖީލެއް ބިނާވަމުންދާ ކަމަށާއި، މިއީ އޭނާ ކުޅުން ހުއްޓާލަން އެންމެ ރަނގަޅު ދަނޑިވަޅު ކަމަށެވެ. އިންގްލެންޑްގެ ގައުމީ ޓީމު ރަމްޒު ކޮށްދެވުމަކީ ލިބުނު ފަހުރެއް ކަމަށް ކޭހިލް ބުނެފައިވާ އިރު، އޭނާވެސް ބުނެފައި ވަނީ ގިނަ ކުޅުންތެރިންތަކަކަށް އަނިޔާވެ، ޓީމަށް ބޭނުން ޖެހިއްޖެ ހާލަތެއްގައި ކުޅެން ތައްޔާރަށް ހުރި ކަމަށެވެ.\nރަޝިއާގައި މިއަހަރު ބޭއްވި ވޯލްޑް ކަޕަށް އިންގްލެންޑުން ދިޔައީ ޒުވާން ސްކޮޑަކާ އެކުގައެވެ. ސެމީ ފައިނަލް ކުޅެ، އިންގްލެންޑު ކަޓައިގެން ދިޔަ ނަމަވެސް، ނިމިދިޔަ ވޯލްޑް ކަޕަކީ އެގައުމަށް އުންމީދީ ވޯލްޑް ކަޕެކެވެ.


Bagdad gai Jaanun govaalaigen dhin dhe Hamalaagai 32 Maru\nއިރާގުގައި ޖާނު ގޮއްވާލައިގެން ދިން ދެ ހަމަލާގައި 32 މަރު\nޖާނު ގޮއްވާލައިގެން ދިން ހަމަލާއަށް ފަހު ބަޣްދާދު މަގުތަކުގައި ސިފައި ފޯރި މަރަނީ\nއިރާގުގެ ބަޣްދާދުގައި ދެ ބޮމާއެކު ޖާނު ގޮއްވާލައިގެން ދިން ހަމާތަކެއްގައި 32 މީހަކު މަރާލައިފި އެވެ. މި ހަމަލާދީފައި އެވަނީ އީރާގުގައި މިފަދަ ހަމަލާއެއް ނުދޭތާ ދެތިން އަހަރަށް ވުރެ ގިނަ ދުވަސް ވެފައި ވަނިކޮށެވެ. ހަމަލާތައް ދީފައިވަނީ ދެ މީހެއްގެ ގައިގާ ގޮވާތަކެތި ހަރުކޮށް ބައިބޯ މާރުކޭޓަކަށް ވަދެ އަމިއްލަ ޖާނު ގޮއްވާލައި މަރުވެގެންނެވެ.\nއިރާގީ ނިއުސް އޭޖެންސީ ބުނާ ގޮތުން އިތުރު 110 މީހަކަށް އެކިވަރުގެ ޒަހަމްތަކާއި އަނިޔާތައް ލިބިފައިވެ އެވެ.\nއިރާގު ސިފައިންގެ ސްޕޯކްސްމަން، މޭޖާ ޖެނެރަލް ޔަހްޔާ ރަސޫލް ވިދާޅުވީ ހަމަލާދީފައި އެ ވަނީ ހަމަލާއެއް ދޭން އުޅޭ ކަމަށް ޝައްކު ކުރެވިގެން އެބަކު ހޯދުމަށް ފުލުހުން ނިކުމެ އުޅެނިކޮށް ކަމަށެވެ. އިންޓީރިއާ މިނިސްޓްރީން ބުނީ ޖާނު ގޮއްވާލި އެކަކު މާރުކޭޓުގައި އުޅުނީ ބަލި މީހަކަށް ހެދިގެން ކަމަށާއި އޭނާއަށް އަޅާލަން މީހުން އެއްތަންވީތަނުން ބޮން ގޮއްވާލީ ކަމަށެވެ.\nބަޣްދާދުގައި ދެ ބޮމާއެކު ޖާނު ގޮއްވާލައިގެން ދިން ހަމަލާ\nބަޣްދާދުގައި ދިން ހަމަލާގެ ޒިންމާ އަދި އެއްވެސް ބަޔަކު ނުނަގަ އެވެ. އިރާގުގެ ރައީސް ބަރްހަމް ސޯލިހް ވިދާޅުވީ އީރާގު ހޮޔެ ފާލަކަށް އެޅެމުންދާތަން ބަލަން ކެތް ނުވާ ބަޔަކު ވެސް އުޅޭ ކަމަށެވެ.\nއީރާގު އިންޓީރިއާ މިނިސްޓްރީ ސްޕޯކްސްޕާސަން، ޚާލިދު މެހާނާ ވިދާޅުވީ ހަމަލާ ދިނީ އައިސިސް ނޫން ބަޔަކަށް ނުވާނެ ކަމަށެވެ.\nމެދުއިރުމަތީ ބައެއް ގައުމުތަކުގައި 2017 ގައި އައިސިސް ވަނީ ވަރަށް ބާރުގަދަ ކޮށްފަ އެވެ. އެހެން ނަމަވެސް ގައުމުތައް ގުޅިގެން ކުރި މަސައްކަތްތަކުގައި އައިސިސްގެ ބާރު ކަނޑުވާލެވިފައި އޮތް ނަމަވެސް އެ ބައިނގަޑު އަދި ވެސް އުޅެ އެވެ. ބަޣުދާދުގައި ދިން ފަދަ ހަމަލާތަކަކަކީ އެމީހުން އަދި ވެސް އުޅޭކަން އަންގާލަން ދޭ ހަމަލާތަކެކެވެ.\nއިރާގު މެދު އިރުމަތި ޓެރަރިޒަމް + މަރު\nއީރާގުގައި ވޯޓްލާ މަރުކަޒަކަށް ބަޑި ޖަހައިފި\nއަދަން އެއާޕޯޓަށް ދިން ހަމަލާގައި އީރާން ބައިވެރިވި: ބޮޑުވަޒީރު


Tunisia ah aa sarukaareh, ginaee kanbalun\nތޫނިސްއަށް އާސަރުކާރެއް، ކެބިނެޓްގައި ގިނައީ ކަނބަލުން\nތޫނިސްގެ ބޮޑުވަޒީރު ނަޖްލާ ބޫދުން: ކެބިނެޓް އިއުލާން ކުރައްވަނީ\nޓިއުނީޝިއާ / ތޫނިސްގެ ސަރުކާރު ހުސްކޮށް އޮންނަތާ ދެ މަހެއްހާ ދުވަސް ފަހުން އާ ސަރުކާރެއް އެކުލަވާލައިފި އެވެ. އާ ސަރުކާރުގެ ބޮޑުވަޒީރަކަށް ރައީސް ގައިސް ސައީދު އިޚްތިޔާރު ކުރައްވާފައި ވަނީ ކަނބަލެކެވެ.\nތޫނިސް ބޮޑުވަޒީރުގެ މަގާމާ ހަވާލުވެ ވަޑައިގަތުމާއެކު ނަޖުލާ މިހާރު ވެފައި ވަނީ އަރަބި ދުނިޔޭގައި ހުންނެވި ހަމައެކަނި އަންހެން ބޮޑުވަޒީރަށެވެ. މިއީ ގައިސް ސައީދު ވަރަށް މޮޅަށް ކުޅުއްވި ކުޅިއެއް ކަމަށް ދުނިޔޭގެ ސިޔާސަތު ކިޔައިދޭ މީހުން ބުނެ އެވެ.\nނަޖްލާ ބޫދުންގެ ބޮޑުވަޒީރު ކަމުގައި ކެބިނެޓަށް އައްޔަން ކުރެއްވި ވަޒީރުންގެ ތެރޭގައި ވެސް ގިނައީ ކަނބަލުން ކަމަށް ޚަބަރުތައް ބުނެ އެވެ.\nތޫނިސްގައި ރައީސް ގައިސް ސައީދު ސަރުކާރު އުވާލައްވައި ހުރިހާ ބާރުތަކެއް އަމިއްލަ ކުރައްވައި 11 ހަފުތާއަށް ވުރެ ގިނަ ދުވަސް ވަނީ ވެފަ އެވެ. ސަރުކާރެއް އެކުލަވާ ނުލެވި ދިގުލައިގެން ދިއުމުގެ ސަބަބުން ދާޚިލީ މައްސަލަތައް އިތުރުވެ ސަރުކާރާ ދެކޮޅަށް އާންމުން މަގުތަކާށް ނުކުވެ ވަނީ ހަމަނުޖެހުން ހިންގާފަ އެވެ.\nނަޖުލާ ބޫދުން ރަމަޟާން 63، އަކީ ޖިއޮލޮޖިސްޓެކެވެ. އަދި ތޫނިސް ނޭޝަނަލް ސްކޫލް އޮފް އިންޖިނޭރިންގެ ޕްރޮފެސަރެކެވެ. ތައުލީމީ ދާއިރާގައި ފުންންނާބު އުސް ކަނބަލެއް ނަމަވެސް ދައުލަތެއް ހިންގެވުމުގެ މާބޮޑު ތަޖުރިބާއެއް އެކަމަނާގެ ނެތް ކަމަށް ބުނެވެ އެވެ. އެހެންކަމުން އިހުތިޔާރު ކުރައްވާ ކެބިނެޓް ވާނެ ކަމަށް ބެލެވެނީ އައިބުތައް ފޫބެއްދޭ ވަރުގެ ގާބިލު ޖަމާއަތަކަށެވެ.\nނަޖުލާ ވަނީ ވޯލްޑް ބޭންކްގައި ވެސް މަސައްކަތް ކުރައްވާފަ އެވެ. އަދި ތައުލީމީ ދާއިރާގައި ގިނަ ދުވަސްތަކެއް ހޭދަ ކުރައްވާފަ އެވެ.\nބޮޑުވަޒީރު ކަނޑައެޅުއްވި ކެބިނެޓްގައި 24 މިނިސްޓަރުން ހިމެނެ އެވެ. އޭގެ ތެރޭގައި 10 ކަނބަލުން ވެސް ހިމެނެ އެވެ. ރައީސް މިހާރު ވަނީ ކެބިނެޓަށް ރުހުން ދެއްވާފަ އެވެ.\nތޫނިސްގައި އާ ސަރުކާރެއް އެކުލަވާލައްވާނެ ކަމަށް ރައީސް ވިދާޅުވެފައި އޮތީ ޖުލައިގަ އެވެ. އެހެން ނަމަވެސް ދާޚިލީ ހަމަނުޖެހުމުގެ ސަބަބުން ތާރީހު ފަސް ކުރެއްވީ އެވެ.


Dr. Jameel Maadhamaa Male' Vadaigannavanee - Vaguthu\nޑރ، ޖަމީލް މާދަމާ މާލެ ވަޑައިގަންނަވަނީ\n2 އަހަރު ކުރިން ( އޮކްޓޯބަރ 5, 2018 )\nޑރ.މުހައްމަދު ޖަމީލް އަހްމަދު\nރައީސް އަބްދުﷲ ޔާމީން ސަރުކާރުގެ ފުރަތަމަ ނައިބު ރައީސް ޑރ.މުހައްމަދު ޖަމީލް އަހުމަދު މާދަމާ ލާލެ ވަޑައިގަންނަވާނެކަން އިއުލާނުކުރައްވައިފިއެވެ.\nމިއަދު ޓްވިޓާ މެދުވެރިކޮށް، ޖަމީލް ވިދާޅުވީ، ހޮނިހިރު ދުވަހުގެ މެންދުރު 14:30 ހާއިރު އޭނާ މާލެ ވަޑައިގަންނަވާނެ ކަމަށެވެ.\n"އަޅުގަނޑު މާދަމާ6އޮކްޓޯބަރ ވާ ހޮނިހިރު ދުވަހު 2:30 ގައި އިންޝާﷲ ލޮބުވެތި ވަތަނަށް އަނބުރާ ދާނަން". ޖަމީލް ވިދާޅުވިއެވެ.\nޖަމީލް މިހާރު ދިރިއުޅުއްވަމުން ގެންދަަވަނީ އިނގިރޭސިވިލާތުގައެވެ. އޭނާ އިނގިރޭސި ވިލާތަށް ވަޑައިގެންނެވި ފަހުން ވަނީ ނައިބު ރައީސް ކަމުގެ މަގާމުން ވަކިކޮށްފައެވެ.\nޑރ، ޖަމީލް މާލެ ވަޑައިގަންނަވާނެކަން އިއުލާނުކުރެއްވިއިރު، މިދިޔަ ރިޔާސީ އިންތިހާބު ކާމިޔާބު ކުރެއްވި އިބްރާހިމް މުހައްމަދު ސޯލިހު ވެރިކަމާއި ހަވާލުވެވަޑައިގަތުމުގެ ކުރިން ރާއްޖެއިން ބޭރުގައި މިހާރު ދިރިއުޅުއްވަމުންގެންދަވާ ސިޔާސީ ލީޑަރުންތައް ރާއްޖެ އައުމުގެ މަސައްކަތްތައް ވަނީ ފައްޓަވާފައެވެ.\nއެގޮތުން މިހާރު، ޖުމްހޫރީ ޕާޓީގެ ލީޑަރު، ގާސިމް އިބްރާހިމް އާއި އަލީ ވަހީދު މި ވަނީ ރާއްޖެ ވަޑައިގެންފައެވެ. އަދި އަންނަ މަސް ތެރޭގައި ކުރީގެ ރައީސް މުހައްމަދު ނަޝީދުވެސް ރާއްޖެ ވަޑައިގަތުމަށް ހަމަޖެހިފައިވާކަމަށް އެމަނިކުފާނު ވަނީ އިއުލާނުކުރައްވާފައެވެ.\nއޮކްޓޯބަރ 5, 2018 14:54\nކުނިބޮނޑި ލައްގާނެ ހުޅަނގު މޫސުމުގަ. އެކަމަކު ކުނިވާނީ ހަމަ ކުންޏަށް\nއޮކްޓޯބަރ 5, 2018 14:58\nއިންޑިޔާ ސިފައިންތަ އެކޮމްޕެނީ ކުރަނީ؟\nއޮކްޓޯބަރ 5, 2018 15:04\nބޮޑިބައް ގަޑެއް ރެޑީ ކުރޭ\nއޮކްޓޯބަރ 5, 2018 15:24\nގައްދާރުން އަންނަން ފަށަނީ ހަލާކުއާއެކު. މިގަމެއް ނެތް. ބޮޑު އަގުގަ ކްރިސްޓިއަނުންނަށާ މަލްޓިނޭޝަނަލް ކުންފުނިތަކަށް ވިއްކާލާފަ މިތަން މިއޮތީ. ދިވެހިންނަކީ މިހާރު ވިކިފަތިބި އަޅުންތަކެއް\nއޮކްޓޯބަރ 5, 2018 16:30\nހިތާމަވެރި ވާހަކައެއް ކަމަކު ތެދަށް ތިބުނީ.\nއޮކްޓޯބަރ 5, 2018 16:37\nމިހާރު މިގައުމު ޒުހުރާ މެން ވިއްކާލާ ނިންމި އިރު ކޮބާ އަހަރެމެންނަށް ވީ ބައި. ގައިމު ހުރިހާ ބަލަވެރިކަމެއް ޖެހުނީ މަގޭ ފުރަގަސްފަރާތަށް\nމަށެއް ނުފޮނުވަން ކުިޔަކު .ވަގުރު ވެސް ހަމަ ބޭނު ގޮތަކަށް ދޯ ކަންތައް ކުރަނީ\nއޮކްޓޯބަރ 5, 2018 15:25\nތިކަހަަލަ ހާއިނުން ހެޔޮ މި ޤައުމަށް ނަޔަސް..\nއޮކްޓޯބަރ 5, 2018 15:26\nދިވެހިރާއްޖެއަށް މޫސުމީ އިއިވާލިގަނޑާއެކު ކުނިޖަމާވާ ދުވަސްކޮޅެއް. އަނެއްމޫސުމުގަ މިކުނިތައް އަނެއްކާ އެހެންތާކަށް ލައްވާނެ\nއޮކްޓޯބަރ 5, 2018 16:07\nމަރްޙަބާ ޑޮކްޓަރު ޖަމީލު !\nތިވީގޮތުން ފައިސަލް ނަސީމް ބާކީވީ.\nއޮކްޓޯބަރ 5, 2018 16:54\nބޮނޑިބަތޭ މާލެ އަރަނިއްޔޯ. މިއީ އަންނިޔަށް ކެހިދިން ގޮލާ. ދިގު މުއްދަތަކަށް ޖަލައްލާނަމޭ ބުނެފަ.\nއޮކްޓޯބަރ 5, 2018 17:04\nކުނިބުނިން މި ޤައުމު ސާފުކޮށްފާ ވަނިކޮށް އަނެއްކާ ހުރިހާކުނިބުނި ތިޔައައީ. ހުރި ހިތާމައެއްގެ ބޮދުކަމާ.. މީ ޤައުމުގެ ޣައްދާރުން.\nއޮކްޓޯބަރ 5, 2018 17:15\nމަށަށް ހެޔޮ ކަލޭ ނަޔަސް\nއޮކްޓޯބަރ 5, 2018 17:17\nއޮކްޓޯބަރ 5, 2018 18:37\nސަލާން ޖަހާ މީހުންވީމަ، ބަހާތަނުން އެއްޗެއްދިއްކޮށްލާތޯ.\nއޮކްޓޯބަރ 5, 2018 17:56\nޢެހެންވީމާ މީނާ މިއޮއްދުވަހު ހުރީ ނާންނާން ތާ! ކުރެވިފައި ހުރި ކަންތައް އިހުސާސް ކުރެވޭތީ ތޯއްޗެ.\nވެރިކަމުގަ ހުރި ކުނިގަނޑު ފައިބާނެ ވަރަށް އަވަހަށް\nއޮބްވިސް ފައިބާނެ. އެކަމަކު ވެރިކަމަށް ތިގެނައީ އެއްގައުމަށްވުރެ ގިނަ ގައުމުން ފައިސާނަގައިގެނަ އައިބައެއް. ވިޔަފާރި އުސޫލުން ފައިސާދޭނީ ބަދަލުގައި އެއްޗެއްދިނުމުން. ގައުމާ ރައްޔިތުން ކުޅު ނުވަތަ އިސްލާމް ދީންކަން އެނގޭނީ އަހަރެއް ދެއަހަރެއް ފަހުން.\nއޮކްޓޯބަރ 5, 2018 18:56\nޙާއިނުން ނާ ކާހިނުން މިހަަާރު އެގިއްޖޭނު ވޮޓައްބަލާފަ ދެން ލަލަ\nއޮކްޓޯބަރ 5, 2018 18:59\nމީހާ ދުލުން އަނެއް މީހާ ޔާމެދު ބުނާބަހަކުން އިންސާފުގެ ދުވަހުގައި ބަދަލު ދީ ތިމާގެ ހެޔޮއަމަލު ތަށް ހުސްވެދާނެ.ވިސްނާލާ.ނަފުރަތު ކުރާކަށް ނުވާނެ.\nއޮކްޓޯބަރ 5, 2018 19:27\nއެހެންވީމަ ޖަމީލް އައީމަ ރަސްމީކޮށްބޮނޑިބަތް ކާން ފެށޭނެތާ!


Barcelona in aa record akaa dhimaalah | Mihaaru\nބާސެލޯނާގެ ލުއިސް ސުއަރޭޒް (ވ) ގޯލް ޖަހަނީ. --ފޮޓޯ: އޭއެފްޕީ\n18 ފެބުރުއަރީ 2018 - 07:30 10 comments\nޗެމްޕިއަންސް ލީގުގެ ދެ ވަނަ ބުރުގައި އަންގާރަ ދުވަހުގެރޭ އިންގްލެންޑުގެ ޗެލްސީއާ ދެކޮޅަށް ކުޅެން އޮތް ނަމަވެސް ބާސެލޯނާގެ ކޯޗު އާނެސްޓޯ ވަލްވާޑޭ މުހިއްމު އެއްވެސް ކުޅުންތެރިޔަކަށް އަރާމުކުރަން މި މެޗުގައި ފުރުސަތެއް ނުދެ އެވެ.\nބާސެލޯނާ އިން ސްޕެނިޝް ލީގުގައި ބަލިނުވެ 31 މެޗު ފުރިހަމަކޮށްފައިވާއިރު އެ ޓީމު އެންމެ ފަހުން ބަލިވީ މިދިޔަ އަހަރުގެ އޭޕްރިލް 8 ވަނަ ދުވަހު މަލާގާ އަތުންނެވެ. ކުރިއަށް އޮތް މެޗުން އެ ޓީމު ބަލިނުވެ ފަރުޖައްސާލައިފި ނަމަ ކްލަބުގެ އާ ރެކޯޑެއް ގާއިމްކުރެވޭނެ އެވެ. ކުރީގެ ރެކޯޑް ހަދާފައިވަނީ ޕެޕް ގާޑިއޯލާގެ ކޯޗުކަމުގައި 2010/2011 ގެ ސީޒަނުގަ އެވެ.\nރޭގެ މޮޅާ އެކު ބާސެލޯނާ އިން ވަނީ ތާވަލުގެ އެއް ވަނައިގައި 10 ޕޮއިންޓުގެ ލީޑެއް ނަގައިފަ އެވެ. އެ ޓީމަށް ލިބިފައިވަނީ 62 ޕޮއިންޓެވެ. އެކަމަކު 52 ޕޮއިންޓާ އެކު ދެ ވަނައިގައި އޮތް އެތުލެޓިކޯ މެޑްރިޑް މިރޭ އެތުލެޓިކް ކްލަބް އަތުން މޮޅުވެއްޖެ ނަމަ ބާސެލޯނާގެ ލީޑު ހަތް ޕޮއިންޓަށް ކުޑަވާނެ އެވެ.\nރޭގެ މެޗުގައި ބާސެލޯނާ އިން ކުރީ ހޯދީ 16 ވަނަ މިނެޓުގައި ލުއިސް ސުއަރޭޒް ޖެހި ގޯލުންނެވެ. މި ލަނޑު ޖަހަން މަގުފަހިކޮށްދިނީ ލިއޮނަލް މެސީ އެވެ. މި މެޗުގެ 66 ވަނަ މިނެޓުގައި އެއިބާގެ ފަބިއަން އޮރެޔަނާ އަށް ވަނީ ދެ ވަނަ ރީނދޫ ކާޑާ އެކު ރަތްކާޑެއް ދައްކައިފަ އެވެ. ބާސެލޯނާގެ ދެ ވަނަ ގޯލް 88 ވަނަ މިނެޓުގައި ޖެހީ ޖޯޑީ އަލްބާ އެވެ.


Enme Ufaavaa Kamakee Kiyavaa Dhinun, Enme Dheravee Mamma Niyaavi Dhuvahu - Maumoon - Vaguthu\nއެންމެ އުފާވާ ކަމަކީ ކިޔަވާދިނުން، އެންމެ ދެރަވީ މަންމަ ނިޔާވި ދުވަހު - މައުމޫން\nއެންމެ އުފާފުޅުވާ ކަމަކީ ކިޔަވާދިނުން ކަމަށާއި އެންމެ ހިތާމަކުރެއްވި ދުވަހަކީ މަންމާފުޅު ނިޔާވި ދުވަސް ކަމަށް ކުރީގެ ރައީސް އަލްއުސްތާޒް މައުމޫން އަބްދުލްގައްޔޫމް ވިދާޅުވެއްޖެއެވެ.\nވީޓީވީގެ "މެހެމާން ސަރާ" ޕްރޮގްރާމްގައި ވާހަކަފުޅު ދައްކަވަމުން ރައީސް މައުމޫން ވިދާޅުވީ އެމަނިކުފާނުގެ މަންމާފުޅު ނިޔާވި ހަބަރު ލިބިވަޑައިގަތީ މިސްރުގައި ކިޔަވަން ހުންނެވި ދުވަސްވަރުގައި ކަމަށާއި އެކަމަނާ ނިޔާވި ހަބަރު ލިބުމުން ވަރަށް ފުން ހިތާމައެއް ލިބިވަޑައިގަތްކަމަށެވެ. އަދި އެއީ ހަޔާތުގައި އައި އެންމެ ހިތާމަވެރި ދުވަސްކަމަށްވެސް މައުމޫން ވިދާޅުވިއެވެ.\n30 އަހަރު ރާއްޖޭގެ ވެރިކަން ކުރައްވާފައިވާ ރައީސް މައުމޫން ވިދާޅުވި ގޮތުގައި އެމަނިކުފާނު އެންމެ ގަޔާވާ ކަމަކީ ކިޔަވާދިނުމެވެ. އަދި އެއީ އެމަނިކުފާނުގެ ދާއިރާކަމަށްވެސް މައުމޫން ވިދާޅުވިއެވެ.\n"ކިޔަވައި ދިނުމަކީ އަޅުގަނޑުގެ ދާއިރާ. އެއީ އަޅުގަނޑު އެންމެ އުފާވާ ކަންތަށް. އެހެންވެ އެހާ ގިނަ ތަންތާނގައި ކިޔަވައިދޭން އުޅުނީވެސް. އަދި ރައީސް ކަން ލިބުމަށްފަހުވެސް ކިޔަވައިދޭން އުޅުނިން،" ރައީސް މައުމޫން ވިދާޅުވިއެވެ.\nރައީސް މައުމޫން ވިދާޅުވިގޮތުގައި އެންމެ ތުއްޕުޅު އިރު އެމަނިކުފާނު އެންމެ ވާން ބޭނުންފުޅުވީ މޮޅު ކްރިކެޓް ކުޅުންތެރިއަކަށެވެ. އަދި ކުޑައިރު ކުރިކެޓް ކުޅުމަށް ހާއްސަ ލޯތްބެއް ޖެހިވަޑައިގެންފައި ވާކަމަށް މައުމޫން ވިދާޅުވިއެވެ. މައުމޫން ވިދާޅުވީ، އެމަނިކުފާނު އެންމެ ފުރަތަމަ ވަޒީފާ އަދާކުރެއްވީ މިސްރުގެ އެމެރިކަން ޔުނިވާސިޓީގައި ކަމަށެވެ.\n"އަޅުގަނޑު އެންމެ ފުރަތަމަ ވަޒީފާ އަދާކުރީ މިސްރުގެ އެމެރިކަން ޔުނިވާސިޓީގައި. އެތާނގައި ލެކްޗަރަރ އަކަށް ދެ އަހަރު އުޅުނުން. އެއަށްފަހު ނައިޖީރިއާގެ ކޮލެޖެއްގައި ދެއަހަރު ލެކްޗަރަރ އަކަށް އުޅުމަށް ފަހު ރާއްޖެ އައީ. ރާއްޖެ އައިސް އަމީނިއްޔާ ސްކޫލުގައި ޓީޗަރަށް މަސައްކަތް ކުރީ،" މައުމޫން ވިދާޅުވިއެވެ.\nރައީސް މައުމޫނަކީ މިސްރުގެ އަލް އަޒްހަރު ޔުނިވާސިޓީގެ އެންމެ މޮޅު ދަރިވަރުގެ މަގާމްވެސް ހޯއްދަވާފައިވާ ބޭފުޅެކެވެ.\nއޮކްޓޯބަރ 19, 2018 16:42\nތިޔާ ބޭބެ ތިޔާ ބުނީ ނުބައިކޮށް!\nއޮކްޓޯބަރ 19, 2018 18:18\nދެން މާފުށީ ޖަލުގަ އީވާ ނަސީމު މަރާލިދުވަސް ދޯ؟\nއޮކްޓޯބަރ 19, 2018 18:23\nމާފުށީ ޖަލުގަ އީވާ ނަސީމު މަރާލިދުވަސް އެއީ ކަލޭވަރަށް އުފާވި ދުވަހެއްދޯ؟\nއޮކްޓޯބަރ 19, 2018 18:41\nއެންމެ އުފާވާކަމަކީ ވެރިކަންކުރުން. އެންމެ ދެރަވިދުވަހަކީ 2008 ގެ ރިޔާސީ އިންތިޚާބުގައި އެމްޑީޕީ އަތުން ބަލިވި ދުވަސް.\nއޮކްޓޯބަރ 19, 2018 19:36\nއެންމެ އުފާވާކަމަކީ ވެރިކަންކުރުން. އެންމެ ދެރަވިދުވަހަކީ 2008 ގެ ރިޔާސީ އިންތިޚާބުގައި އެމްޑީޕީ އަތުން ބަލިވި ދުވަސް. އެދުވަހު ރުއީ އުސްފަސްގަނޑުގަ، އެންމެ އުފާވި ދުވަހަކީ ފުރަތަމަ ދެކުދިން ލިބުނު ދުވަހޭވެސް ބުނި\nއޮކްޓޯބަރ 19, 2018 22:39\nއަހަރެން އެންމެއުފާވިދުވަހަކީ މައުމޫނު ޖަލަށްލީދުވަސް\nއޮކްޓޯބަރ 19, 2018 23:42\nތިޔަ ބޭބެއަކީ ނާސިރު ވެރިކަމުން ބާލަން މުޒާހަރާކުރަން މަގުމަތީގައި ދުވުނު ބޭބެއެއް\nއޮކްޓޯބަރ 19, 2018 23:36\nއެހެންވިއެްޔާ އެންމެ އުފާވާ ކަންތައްތައް ދޫކޮށްލާފައި ރަން 30 އަހަރާއި އަދި އޭގެ ފަހަށް 10 އަހަރު ވެރިކަމާ ބަގުޑިބެއްދީ ކޮން ބޭނުމަކުތޯ! ކިޔަވާދޭނެ ދަރިވަރުން ހޯދުމަށްތޯ!\nއޮކްޓޯބަރ 20, 2018 02:48\nއަޅުގަނޑުގެ ވަރަށް ބޮޑު އެދުމެއް މަނިކުފާ ވިލާ ކޮލެޖަށް ލެކްޗަރ އަކަށް ވަޑައިގަތުން ވަރަށް ބޮޑު އުންމޭދެން އަޅުގަނޑަކީ މަނިކުފާނުގެ ދަރިވަރަކަށް ވުން.\nއޮކްޓޯބަރ 20, 2018 06:57\nމި ކަލޭގެ އެންމެ ބޭނުން ވާނީ ކެރަފާ އަންނި އާއި ގުޅިގެން ގައުމުގަ އޮއެއް އަމަން އަމާން ކަމާއި ސުލްހަވެރިކަން ނަގާލާ ރިޝްވަތާއި ފަސާދ އުފެއްދުން.\nއޮކްޓޯބަރ 23, 2018 06:29\nނޭނގުނޭ ތިޔަވިދާޅުވި ބަހުގެ މާނައެއް މޫސާ.\nއޮކްޓޯބަރ 23, 2018 13:48\nއެންމެ އުފާވާނީ މިބޭގަނޑު ނުފެންނަން ފެށުމުން


Nazim'ge Party'aa Eku Masakkaiy Kuran Shaugeh Nei: Adhurey - Vaguthu\nރައްޔިތުންގެ މަޖިލީހުގެ ދަނގެތި ދާއިރާގެ މެންބަރު މުހައްމަދު ނާޒިމް އިސްވެ ހުންނަވައިގެން އުފައްދާ ޕާޓީއާއެކު މަސައްކަތް ކުރުމުގެ ޝައުގުވެރިކަން ނެތް ކަމަށް އިދިކޮޅު ކޯލިޝަންގެ އެކްޓިން ލީޑަރު އަބްދުލްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nޖުމްހޫރީ ޕާޓީން ވަކިވެވަޑައިގެން ނާޒިމްއާއި އޭނާގެ އެކުވެރިޔާ އަދި ތިމަރަފުށި ދާއިރާގެ މެންބަރު އަބްދުﷲ ރިޔާޒް ގުޅިގެން އާ ޕާޓީއެއް އުފެއްދުމުގެ މަސައްކަތް ވަނީ ފަށައިފައެވެ.\nމި މަސައްކަތާ ގުޅޭ ގޮތުން ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަހްމަދު ޝިޔާމް ވަނީ ތަފާތު ތުހުމަތުތައް ކުރައްވަމުން ވާހަކަ ދައްކަވައިފައެވެ.\nޝިޔާމް ވިދާޅުވީ އެއީ ރައީސް އިބްރާހީމް މުހައްމަދު ސޯލިހްގެ އިރުޝާދުގެ ދަށުން ކުރައްވާ ކަމެއް ކަމަށެވެ. އެކަމަކު އެއީ އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން ވިދާޅުވެގެން އުފައްދަވާ ޕާޓީއެއް ކަމަށް އާންމުން ކައިރީ ކިޔަމުންދާ ކަމަށް ޝިޔާމް ވިދާޅުވިއެވެ.\nކޯލިޝަންގެ ވަގުތީ ލީޑަރެއްގެ ގޮތުގައި ހުންނެވި އަދުރޭ "ވަގުތު" އަށް ވިދާޅުވީ އެފަދަ ވާހަކަތަކެއް ފެތުރެމުންދާ އަޑު އޭނާއަށް ވެސް އިވިވަޑައިގަންނަވާ ކަމަށާއި އެކަމަކު ރައީސް ޔާމީން އެފަދަ އިރުޝާދެއް ނުދެއްވާނެ ކަމަށެވެ.\nއަދުރޭ ވިދާޅުވީ ނާޒިމް އުފައްދަވާ ސިޔާސީ ޕާޓީއާއެކު މަސައްކަތް ކުރުމުގެ ވިސްނުމެއް ނުވަތަ ޝައުގުވެރިކަމެއް ވެސް އިދިކޮޅު ޕީޕީއެމްއާއި ޕީއެންސީގައި ނެތް ކަމަށެވެ.\n"ނާޒިމް އުފައްދާ ސިޔާސީ ޕާޓީއަކާ އެކު، އިދިކޮޅު ދެ ޕާޓީ ކުރާނެ މަސައްކަތެއް ނޯންނާނެ، އެ ޝައުގެއް ނެތް،" އަދުރޭ ވިދާޅުވިއެވެ.\nއާ ސިޔާސީ ޕާޓީ އުފެއްދުމާ ގުޅޭ ގޮތުން ނާޒިމް ވިދާޅުވީ ޕާޓީ އުފައްދަން ވަރަށް އަވަހަށް އިލެކްޝަންސް ކޮމިޝަން (އީސީ) އަށް ހުށަހަޅުއްވާނެ ކަމަށެވެ. އެ ޕާޓީއަށް މަޖިލީހުގެ ބައެއް މެންބަރުން ސޮއި ކުރައްވާނެ ކަމަށް ވިދާޅުވެއެވެ.\nއެކަމަކު އެ އާ ޕާޓީ މި ސަރުކާރަށް ތާއީދު ކުރާނެ ކަމެއް ނުވަތަ އިދިކޮޅު ޕާޓީއެއްގެ ގޮތުގައި މަސައްކަތް ކުރާނެ ކަމަށް އަދި ނޭނގެއެވެ. އެހެން ވިޔަސް ނާޒިމް އަކީ މިހާތަނަށް ވެސް ރައީސް ސޯލިހް ތާއީދު ކުރައްވާ ގޮތަށް މަޖިލީހުގައި ވަރަށް ގިނައިން ވޯޓު ދެއްވާފައިވާ މެންބަރެކެވެ\nއަދުރޭއަކީ ޕީޕީއެމްގެ ހަލާކު\nޖުލައި 13, 2021 09:50\nދެން އެކަމާ ކަލެއާ ކޮން ބެހޭ ކަމެއް. ކަލޭ ލޮލަށް ނިދި ނާރައިގެން ތި އުޅެނީ ކޮންކަމެއް ވެގެން


Roadhaige Dharuma: Quran kiyevun veehaa ves ithuru kurey\nރޯދައިގެ ދަރުމަ: ޤުރުއާން ކިޔެވުން ވީހާ ވެސް ގިނަ ކުރޭ\nއިސްލާމިކް ޔުނިވާސިޓީގެ ޗާންސެލާ ޑރ. މުހައްމަދު ޝަހީމް އަލީ ސައީދާއެކު ރަމަޟާން މަހުގެ "އަވަސް"އިން ކިޔުންތެރިންނަށް ހަދިޔާއެއްގެ ގޮތުގައި ގެނެސްދޭ "ރޯދައިގެ ދަރުމައިގެ" މިއަދު މައުލޫއަކީ "ރޯދަ މަހާއި ޤުރުއާން" އެވެ.\nރޯދަ މަހު ޤުރުއާން ކިޔުވުން ނުވަތަ ކިޔެވުން އިތުރު ކުރުމަކީ ސުންނަތްވެގެންވާ ކަމެކެވެ. ޤުރުއާން ހަތިމްކުރުމަކީ ވާޖިބު ކަމެއް ކަމަށް ނުވީ ނަމަވެސް އެއީ ސުންނަތެކެވެ. ކީރިތި ރަސޫލާ މުހައްމަދު صلى الله عليه وسلم ވެސް ވަނީ ރޯދަ މަހު ޤުރުއާން ކިޔުއްވާ މިންވަރު އިތުރުކުރައްވާފަ އެވެ.\nއޭގެއިތުރުން އުއްމަތު މާތް ސަލަފުން ސޯލިހުންގެ ހަޔާތްޕުޅުގައި ވެސް ރޯދަ މަހު ޤުރުއާން ކިޔުއްވައި ހިތުދަސް ކުރައްވާފައިވެ އެވެ. އަދި އެ ބޭފުޅުން ރޭ އަޅުކަމުގައި ވެސް ޤުރުއާން ވަރަށް ގިނައިން ކިޔުއްވާކަން ސީއަރަތުން އެނގެން އޮވެ އެވެ. ކީރިތި ރަސޫލާ ވަނީ ޤުރުއާން ކިޔަވާ މީހުންނަށް ތައުރީފް ވެސް ކުރައްވާފަ އެވެ.\nކީރިތި ޤުރުއާނަކީ ނޫރެކެވެ. ހިދާޔަތެކެވެ. އެހެންކަމުން އެ ހިދާޔަތުގެ ބޭނުން އެންމެ ރަނގަޅަށް ހިފަން ޖެހެ އެވެ. އެކަން އެންމެ ރަނގަޅަށް ކުރެވޭނީ ރޯދަ މަހު އެވެ. އެއީ ރަމަޟާން މަހަކީ ޤުރުއާން ބާއްވާލެވުނު މައްސަރަށްވާއިރު އެ މައްސަރު ވެގެން ދާނީ ޤުރުއާންގެ މައްސަރަށް ވާތީ އެވެ. މިއީ ޤުރުއާން ހިތުދަސްކޮށް، ޤުރުއާން މުރާޖާކުރުމުގެ މައްސަރެވެ.


Newcastle Athun United Bali Vejje - Vaguthu\nނިއުކާސަލް އަތުން ޔުނައިޓެޑް ބަލިވެއްޖެ\nޕްރިމިއަރ ލީގުގައި މިރޭ ނިއުކާސަލް ޔުނައިޓެޑާއި ބައްދަލުކުރި މެޗުން 0-1 އިން މެންޗެސްޓަރ ޔުނައިޓެޑް ބަލިވެއްޖެއެވެ.\nމި މެޗުން ބަލިވި ނަމަވެސް ޔުނައިޓެޑް އަދިވެސް އޮތީ 56 ޕޮއިންޓާ އެކު ލީގުގެ ދެވަނައިގައެވެ. ލީގުގެ އެއްވަނައިގައި 72 ޕޮއިންޓާ އެކުއެވެ. ޔުނައިޓެޑް އަތުން މިރޭ މޮޅުވި ނިއުކާސަލް އޮތީ 28 ޕޮއިންޓާ އެކު ލީގުގެ 13 ވަނައިގައެވެ.\nނިއުކާސަލްގެ ދަނޑުގައި މިރޭ ކުޅުނު މި މެޗުގެ ފުރަތަަމަ ހާފްގައި ގޯލެއް ފެނިގެން ގޮސްފައިނުވާއިރު މި ހާފުގައި ގޯލެއް ކާމިޔާބުކުރަން އެންމެ ރަނގަޅު ފުރުސަތެއް ލިބުނީ ޔުނައިޓެޑްގެ މާޝިއަލް އަށެވެ. ނަމަވެސް ނިއުކާސަލްގެ ޕެނަލްޓީއޭރިއާ ތެރެއަށް ވަދެ މާޝިއަލް ފޮނުވާލި ހަމަލާ އެޓީމުގެ ކީޕަރު ވަނީ ދިފާއުކޮށްފައެވެ.\nމި ހާފުގައި ނިއުކާސަލް އިން ވެސް ވަނީ ނުރައްކާތެރި ދެ ހަމަލާ އެއް ޔުނައިޓެޑްގެ ގޯލަށް ފޮނުވާލާފައެވެ. ނަމަވެސް އެ ދެ ހަމަލާ ވެސް ޔުނައިޓެޑްގެ ކީޕަރު ޑެހެޔާ ވަނީ ދިފާއުކޮށްފައެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު ޔުނައިޓެޑްގެ އެލެކްސިސް ސަންޗޭޒް އަށް ވަނީ ގޯލްޖަހަން ރަނގަޅު ފުރުސަތެއް ލިބިގެން ގޮސްފައެވެ. ނަމަވެސް ނިއުކާސަލްގެ ކީޕަރު ކައިރިން ވެސް ނައްޓާލުމަށްފަހު ސަންޗޭޒް ފޮނުވާލި އެ ހަމަލާ ނިއުކާސަލްގެ ޑިފެންޑަރަކު ވަނީ ދިފާއުކޮށްފައެވެ.\nމި ފުރުސަތުގެ ބޭނުން ސަންޗޭޒް އަށް ނުހިފުނުއިރު މެޗުގެ 65 ވަނަ މިނެޓްގައި މެޓް ރިޗީ ވަނީ ނިއުކާސަލްގެ ހަމައެކަނި ގޯލު ކާމިޔާބުކޮށްދީ އެޓީމު މި މެޗުން މޮޅުކޮށްދީފައެވެ.\nމި މެޗުން ނިއުކާސަލް މޮޅުވިއިރު މިއީ މިދިޔަ އަހަރުގެ އޮކްޓޫބަރު މަހަށްފަހު އަމިއްލަ ދަނޑުގައި ކުޅެ އެޓީމުން ލީގުގައި ހޯދި ފުރަތަމަ މޮޅުކަން ފާހަގަކޮށްލެވެއެވެ.\nމި މެޗުން ޔުނައިޓެޑް ބަލިވިމުން ލީގު ހޯދުމަށް އެއްވަނައިގައި އޮތް މެންޗެސްޓަރ ސިޓީ އަށް މިހާރު ބޭނުންވަނީ އެންމެ ހަ މޮޅެވެ.


Drug aaeku hayyarukuraa meehun dhoovaathee Majileehah\nޑުރަގާއެކު ހައްޔަރުކުރާ މީހުން ދޫވާތީ މަޖިލީހަށް\nމަޑުއްވަރީ ދާއިރާގެ މެމްބަރު އާދަމް ޝަރީފް. ޑްރަގާއެކު ހައްޔަރުކުރާ މީހުން ދޫވާތީ މަޖިލީހަށް މައްސަަލަ ހުށަހެޅުއްވި -- ފޮޓޯ: މަޖިލިސް\nމަސްތުވާތަކެއްޗާއެކު ހައްޔަރުކުރާ މީހުން ދޫވަމުން ދާތީ އެ މައްސަލަ ރައްޔިތުންގެ މަޖިލީހަށް މިއަދު ހުށަހަޅައިފި އެވެ.\nމަޑުއްވަރީ ދާއިރާގެ މެމްބަރު އާދަމް ޝަރީފް ހުށަހެޅުއްވި ކުއްލި މައްސަލަ ބަލައިގަންނަން 23 މެމްބަރަކު ވޯޓު ދެއްވި އެވެ. ނުފެންނަ ކަމަށް ހަަތަރު މެމްބަރަކު ވޯޓު ދެއްވި އެވެ.\nމި މައްސަލަ ހުށަހަޅުއްވަމުން އާދަމް ޝަރީފު ވިދާޅުވީ މަސްތުވާތަކެތީގެ އޮޕަރޭޝަންތަކުގެ ތެރެއިން ގިނަ އަދަދެއްގެ މަސްތުވާތަކެއްޗާއެކު ހައްޔަރުކުރާ މީހުން ތަހުގީގީ މަރުހަލާ އާއި ކޯޓު މަރުހަލާއިން މިނިވަންވެ މުޖުތަމައަށް ދޫވެ އެފަދަ ފަރާތްތަކާމެދު ފިޔަވަޅު ނޭޅޭތަން ފެންނަމުންދާ ކަމަށެވެ.\nހަމަ އެހެންމެ ގިނަ އަދަދެއްގެ މަސްތުވާކެއްޗާއެކު ހައްޔަރުކުރާ މީހުން ރާއްޖެއިން ބޭރަށް ފުރައިގެންދާ އިރު ވެސް އެއްވެސް ފިޔަވަޅެއް ނާޅާ ކަަމަށެވެ. އަދި އެފަދަ ފަރާތްތަކުން ދުނިޔޭގެ ބޮޑެތި ޑްރަގް ނެޓްވޯކްތަކާ ގުޅިގެން ރާއްޖެއަށް އެތެރެކުރާ މަސްތުވާތަކެތީގެ އަދަދު ވަރަށް ބޮޑަށް އިތުރުވެ މަސްތުވާތަކެތީގެ ހަބަކަށް ރާއްޖެ ވެގެންގޮސްފައިވާ ކަމަށެވެ.\nއޭގެ އިތުރުން އެފަދަ ފަރާތްތަކާމެދު ފިޔަވަޅު ނާޅައި އަދި އެފަދަ ފަރާތްތާއް ދޫވާ މައްސަލަ ކޯޓު މަރުހަލާއިން އިސްތިއުނާފް ނުކުރާކަން އާދަމް ފާހަގަކުރެއްވި އެވެ. އަދި މަސްތުވާތަކެތި ބޭނުންކުރާ މީހުން ކަންބޮޑުވާ މިންވަރަަށް އިތުރުވެ މަގުމަތީގައި ހިނގާ ބިނގާވެ އުޅުމަށް ބިރުގަންނަ މިންވަރަށް ގޯޅިތަކުގައި މަސްތުވާތެކެތި ބޭނުންކޮށްގެން އުޅޭ މީހުން ގިނަވެގެން ހިނގައްޖެ ކަމަަށެވެ.\n" ޒުވާން ޖީލުތައް ހަލާކުވެ އިޖުތިމާއީ މައްސަަލަތައް ގިނަވެ މުޖުތަމައުގެ ތެރޭގައި ބިރުވެރިކަން އުފެދިފައިވާ އިރު ރާއްޖޭގައި މަސްތުވާތެކެތި އެތެރެކޮށް ވިއްކަމުންދަނީ މުޅި ދައުލަތް ބައިވެރިވެގެން ހިންގާ ސްޓޭޓް ސްޕޮންސާޑް ވިޔަފާރިއެއްގެ ގޮތުގައި ފާހަގަކޮށްލެވޭ މިންވަރަަށް ކަމަށްވާތީ މަސްތުވާކެތީގެ ވިޔަފާރިކުރާ މީހުން ފާޅުކަންބޮޑު ގޮތެއްގައި ކަމަށްވާތީ މިކަން ސަރުކާރުގެ ސަމާލުކަމަށް ގެނައުމަށްޓަކައި މި މައްސަލަ ހުށަހެޅީމެވެ." އާދަމް ވިދާޅުވި އެވެ.\nމަސްތުވާތެކެތީ މައްސަލަ އާދަމް މަޖިލީހަށް ހުށަހެޅުއްވި އިރު ފުލުހުން މިދިޔަ ބުދަ ދުވަހު ހިންގި އޮޕަރޭޝަނެއްގައި 100އެއްހާ ކިލޯގެ ހެރޮއިން އަތުލައިގެންފައި ވެއެވެ. އަދި ރ. އަތޮޅު ފުލުހުންނާ ގުޅިގެން މިދިޔަ ހަފްތާގައި ކުރިއަށްގެންދިޔަ އޮޕަރޭޝަނެއްގައި ގާތްގަނޑަކަށް 215 ކިލޯގެ ހެރޮއިން ވެސް އަތުލައިގެންފައި ވެއެވެ.\nރައްޔިތުންގެ މަޖިލިސް މަސްތުވާތަކެތި އާދަމް ޝަރީފު އުމަރު\n149 ކިލޯގެ ޑްރަގް މައްސަލަ އަލުން މުރާޖާކުރަން އަންގަނީ


magu hedhumugai city council aai sarukaaruge vaahaka dhimaa nuvey!\nމަގު ހެދުމުގައި ސިޓީ ކައުންސިލާއި ސަރުކާރުގެ ވާހަކަ ދިމައެއް ނުވޭ!\n15 އޭޕްރީލް 2019, 1:40 |\nފުވައްމުލަކު ވަށައިގެން ހެދުމަށް ހަމަޖެހިފައިވާ ރިންގްރޯޑްގެ މަސައްކަތާ ބެހޭ ގޮތުން ފުވައްމުލަކު ސިޓީ ކައުންސިލްގެ މޭޔަރު މީޑިއާގައި ދައްކާފައި ހުރިވާހަކަތަކާއި، ސަރުކާރުން އިދާރާތަކުން އަދި މި ޕްރޮޖެކްޓްގެ ހިންގުމުގައި ސަރުކާރުން އިސްކޮށް އުޅުއްވާ ފަރާތްތަކުން ލިބުނު މައުލޫމާތުތަކާއި ބޮޑެތި ފުށު އެރުންތަކެއް ހުރިކަމަށް ފާހަގަ ކުރެވިއްޖެއެވެ.\nއޮންލައިން ނޫހަކަށް މޭޔަރު ފަލާހް ދީފައިވާ އިންޓަރވިއުއެއްގައި ވިދާޅުވީ މަގުގެ ޑިޒައިނަށާއި މަގުގެ ފެން ހިންދާ ނިޒާމަށް ބަދަލުތަކެއް ގެންނަން ރައްޔިތުން ބޭނުންވާ ކަމަށެވެ. އެކަން އެގޮތަށް އޮތްވާ ރައްޔިތުންނާ މަޝްވަރާ ކުރުމެއްނެތި، މަސައްކަތް ފެށުމަށް ނިންމައި ރަސްމިއްޔާތު ބާއްވަން ތައްޔާރުވުމަށް ސަރުކާރުން އަންގާފައިވާ ކަމަށް ފަލާހު ވިދާޅުވިއެވެ.\nނަމަވެސް، މަގު ހެދުމުގައި ހުރި މައްސަލަތަކާއި މެދު ސަރުކާރުން ފުވައްމުލަކު ސިޓީ ކައުންސިލާއި ވަރަށް ގާތުން މަޝްވަރާ ކުރެވިފައިވާ ކަން، ސަރުކާރުގެ ކަމާ ގުޅޭ އިދާރާތަކުން ހިއްސާ ކުރި މައުލޫމާތު ތަކުން ކަށަވަރުވެއެވެ. މިކަން ކުރުމުގައި ކައުންސިލާއި މަޝްވަރާތަކެއް ކުރުމުގެ އިތުރުން، އިންޖިނިއަރިންގ ޓީމެއްވެސް ފުވައްމުލަކަށް ގޮސް މަސައްކަތް ކޮށްފައިވެއެވެ.\nޑިޒައިނަށް ގެންނަން ކައުންސިލް ނުވަތަ ރައްޔިތުންނަށް ފެންނަ ބަދަލުތައް ބަލައި، އެ ހުރިހާ ކަމެއް ހިއްސާ ކޮށްދިނުމަށް ސަރުކާރުގެ އެންމެ މަތީ ފެންވަރުގައި ކައުންސިލާއި މަޝްވަރާ ކުރެވިފައިވެއެވެ. މަގު ހެދުމާ ގުޅޭ ގޮތުން ފުވައްމުލަކަށް ދިޔަ އިންޖިނިއަރިން ޓީމަށްވެސް ޑިޒައިނަށް ގެންނަން ބޭނުންވާ ބަދަލު ތައް ހުށަހަޅައި މަޝްވަރާ ކުރުމުގެ ފުރުސަތު އޮތެވެ.\nނަމަވެސް، މަގުތައް ހެދުމުގައި ރައްޔިތުންގެ މަޝްވަރާ ސަރުކާރުން ނުހޯދާ ކަމަށް ކައުންސިލުން ވިދާޅުވާއިރު، ރައްޔިތުންގެ މަޝްވަރާ ފުޅާ ދާއިރާއެއްގައި ހޯދުމަށް ކައުސިލުން މިހާތަނަށް އެއްވެސް މަސައްކަތެއް ކުރިކަމަށް ކަމެއް ނޭނގެއެވެ.\nޕްލޭނިންގް މިިނިސްޓްރީ އާއި ގުޅުމަށް ދަތިތަކެއް ހުރި ކަމަށާއި އަދި އެއްވެސް އަޅާލުމެއް އެ މިނިސްޓްރީ އިން ނުދޭ ކަމަށާއި ސަރުކާރުގެ މިނިސްޓްރީ ތަކުން އަހައްމިއްޔަތު ކަމެއް މިކަމަށް ނުދޭ ކަމަށް ފަލާހު ވިދާޅުވެފައިވެއެވެ. އަދި ، ޑިޒައިންނަށް ގެނައި ބަދަލުތައް ނޭނގޭ ކަމަށް ވެސް ފަލާހް ވިދާޅުވިއެވެ.\nސަރުކާރުގެ މިނިސްޓްރީތައް ގުޅުމުގައި ލަސްވެ ދަތިތައް އުޅޭ ކަމުގެ ވާހަކަ އަކީ ރާއްޖޭގައި ކުރިންސުރެވެސް އާންމު ވާހަކައެކެވެ.\nނަމަވެސް، އެނގިފައިވާ ގޮތުގައި ފުވައްމުލަކު މަގުހެދުމުގެ މަސައްކަތުގައި، މިނިސްޓަރު ލެވެލް އިން ފެށިގެން ސަރުކާރުގެ އެންމެ މަތީ ފެންވަރުގެ ބޭފުޅުންނާ ގުޅައި މަޝްވަރާ ކުރުމުގެ ފުރުސަތު އޮތީ އެމްޑީޕީ މެޖޯރިޓީ އޮންނަ ސިޓީ ކައުންސިލަށް ހުޅުވިފައެވެ.\n“ކައުންސިލަށް ނޭގޭ އެއްވެސް މައުލޫމާތެއް، ރައީސް ސޯލިހު ވިދާޅުވެފައިވަނީ ރައްޔިތުންނާއި ގުޅުން ހުރި ކަންކަން ރައްޔިތުންގެ މަޝްވަރާ އާއި އެކު ކުރިއަށް ގެންދިއުމަށް، އެކަމަކު އަދިވެސް މި ފެންނަނީ ފިނި ކޮޓަރީގައި ތިބެ ކަންކަން ނިންމާލައި، ރަސްމިއްޔާތު ބާއްވަން ކައުންސިލަށް އަންގާތަން، މީ ނޫން ރައްޔިތުން އެދޭ ގޮތަކީ، މިއީ ރައްޔިތުން ބަދަލު ކުރަން ވޯޓު ދިން ސަބަބަކީ” ފަލާހް ވިދާޅުވިއެވެ.\nނަމަވެސް، މަގު ހެދުމުގެ ކަންތައްތަކުގައި ސިޓީ ކައުންސިލް ފޭލް ވެފައިވާ ކަމަށާއި، މިނިސްޓްރީ އަށް އެއްވެސް ކަމެއް ކަނޑާލުމުގެ ޖާގައެއް ނޯންނާނެ ކަމަށް، ހައުސިން މިނިސްޓްރީގެ ޑެޕިއުޓީ މިނިސްޓަރު، ޚާލިސް ޝަރީފް ފޭސްބްގައި ވިދާޅުވެފައިވެއެވެ.\nޒަމާނަށް ނުފެތޭ ގޮތަށް ފަރުމާ ކުރެވި، މަގުހެދުމުގެ އަމަލީ ބައެއް މަސައްކަތްތައް މިދިޔަ ސަރުކާރުން ހިންގައި، ގިނަ އަދަދެއްގެ ފުނަގަސް ރަށުން ބޭރަށް ގެންދަމުން ދިޔައިރު، ރައްޔިތުންގެ ފަރާތުން ކައުންސިލުން ނަގަންޖެހޭ ސްޓޭންޑް ތައް ނުނަގާ ކަމަށް ބުނެ އެއިރު ފާޑު ކިޔުން އަމާޒު ވެފައިވެއެވެ.\nކުރީ ސަރުކާރުން ޕްރޮޖެކްތައް ހިންގާފައިވަނީ ކައުންސިލްގެ ދައުރަށް ބެލުމެއްނެތި، ސީދާ މިނިސްޓްރީ އިން ބޭނުންވާ ގޮތަށެވެ. ކައުންސިލް ތަކުގެ ބާރުތައް ހަނިކޮށްފައި ވަނިކޮށް، ކައުންސިލްތަކަށް ބާރުތައް އިއާދަކޮށް މޭޔަރާއި ސިޓީ ކައުންސިލަރުންގެ މުސާރަށް އަށް ބޮޑު ބަދަލެއް މި ސަރުކާރުން ގެނެސްފައިވެއެވެ. ކައުންސިލްތައް ވަރުގަދަ ކުރުމަކީ މި ސަރުކާރުގެ މުހިއްމު އެއް ވައުދެއްވެސް މެއެވެ.\nސިޓީ ތަކުގައި ހިންގޭ ޕްރޮޖެކްޓް ތަކާމެދު ރައްޔިތުންގެ ހުރި ޝަކުވާތައް ދެނެގަނެ، ވަގުތު ފާއިތު ވުމުގެ ކުރިން ދުރާލާ، ސަރުކާރާ ހިއްސާ ކުރުމުގައި ކައުންސިލް ގެ ޒިންމާ އާއި ދައުރު މިހާރު ވަނީ ބޮޑުވެފައެވެ. ކުރިން ކުރި ގޮތަށް ހުރިހާ ކަމެއް ސަރުކާރަށް ދޫކޮށްލައިފި ނަމަ، ސަރުކާރުން ރަށްރަށުގައި ހިންގާ މަޝްރޫއުތަކުގައި ރައްޔިތުން އެދޭ ކުލަ ނުޖެހި ހުރުން އެކަށީގެންވެއެވެ.\nއެހެންކަމުން، އަމަލީ މަސައްކަތް ފެށުމަށް ތައްޔާރުވަމުންދާ ފުވައްމުލަކު ސިޓީގެ ރިންގުރޯޑުގެ ޑިޒައިނަކީ ކޮބައިކަމެއް ނުވަތަ ރައްޔިތުން ބޭނުންވާ ގޮތަށް މިމަގު ޑިޒައިން ނުކުރެވިވަނީ ކޮންބައެއްގެ އިހުމާލުންކަމެއް ސާފެއްނޫނެވެ. ނަމަވެސް، މިމަޝްރޫއު ދަށުން އެމްޓީސީސީ އާއި ހަވާލުކުރެވިފައިވަނީ 2.7 ކިލޯ މީޓަރުގައި ތާރުއަޅުމާއި ފެންހިންދާ ނިޒާމު ގާއިމުކުރުމާއި މަގުބައްތި ޖެހުމާއި ސްޕީޑް ބްރޭކަރު ހެދުމަށްކަމަށް މީޑިއާތަކުން ވަނީ ކުރިން ރިޕޯޓްކޮށްފައެވެ. މިމައުލޫމާތުންވެސް މަގުގައި ވަނީ ކިތައް ލޭންކަމެއް ސާފެއްނުވެއެވެ. އަދި ހިގާމީހުންނަށް ޚާއްސަ ދުވާރެއް މި މަޝްރޫއުގައި ހިމެނިފައިވާ މަސައްކަތުގެ ތެރޭގައި ރިޕޯޓްކޮށްފައެއްނުވެއެވެ. މިހާރުވެސް ދުވާރުގެ މައްސަލައަކީ ބޮޑު މައްސަލައެކެވެ. ކަސްރަތަށް ހިގާ ފަރާތްތައްވެސް ބޭނުންކުރަން ޖެހެނީ ވެހިކަލް ދުއްވާ ލޭން ކަމަށްވުމުން ހިތާމަވެރި ހާދިސާތައް ހިގާ އެކެއްގެ ފުރާނަވެސް ވަނީ ގެއްލިފައެވެ.\nއިތުރު ލިޔުންނާއިބު ތުއްތު މަގުރިންގުރޯޑްތާރުމަގު\nޚަބަރު |3ކޮމެންޓް\nTags: ނާއިބު ތުއްތު މަގު, ރިންގުރޯޑް, ތާރުމަގު\nޝިޢާ 15 އޭޕްރީލް 2019 14:04\nބައްލަވާ! ތި މޭޔަރު ………… އޮފީހަށް ނިކުންނަވަންވެސް ވަގުތު ނުވާކަމަށް އަޑު އިވޭ. އެހެންވީއިރު ކިހިނެއްތޯ އެބޭފުޅާއާއި މަޝްވަރާކުރެވޭނީ. އޮފީހުގައި ކަންހިންގާނުހިނގާ ގޮތް އެބޭފުޅާއަށް އެނގިވަޑައިގަންނަވާނީ އޮފީހަށް ދުރުވާން ވަގުތުވެގެން ނޫންތޯ! ފުވައްމުލަކުގެ މަގުތަކުގެ ޙާލަތު ބައްލަވާ އެކަމަށް ޙައްލު ހޯދަން އެއްވެސް މަސައްކަތެއް ނުކުރައްވާކަމީ މުޅި ފުވައްމުލައް ހެކިވާނޭ ކަމެއް. ވޯޓް ލާ މޫސުން ކައިރިވުމުން ހޮރުން ނިކުމެގެން އެކަހަލަ މޮޅު ބަޔާން ދިނުމުން އަމިއްލައަށް ސޯޓް ބޭލޭނީ.\nބޮންދު 15 އޭޕްރީލް 2019 14:04\nސިޓި ކައުންސިލަށް ހޮވަންވީ ޒިންމާދާރު ތަންދޮރު ރޯފިލާފަ ތިބި ހަރު މީހުން.


Shareeah nimen dhen, Pest bandhugai behetuma ninmaifi - AO News\nޝަރީއަތް ނިމެންދެން, ޕެސްޓު ބަންދުގައި ބެހެއްޓުމަށް ނިންމައިފި\nމަޝްހޫރު ރެޕް ލަވަކިޔުންތެރިޔާ އިސްމާއީލް އިފްހާމް މުހައްމަދު (ޕެސްޓް) ޝަރީއަތް ނިމެންދެން ބަންދުގައި ބެހެއްޓުމަށް ކްރިމިނަލް ކޯޓުން މިއަދު ނިންމައިފިއެވެ.\nމިދިޔަ ފެބްރުއަރީމަހު މަސްތުވާތެކެތީގެ މައްސަލައިގައި ހައްޔަރުކުރި ޕެސްޓުގެ މައްޗަށް ވަނީ ފަސް ދައުވާއެއް އުފުލާފައެވެ. ޕެސްޓްއަށް ދައުވާ އުފުލުމަށްފަހު ބޭއްވި ފުރަތަމަ ޝަރީއަތުގެ މަޖިލީހުގައި އޭނާގެ ބަންދަށް ދިހަ ދުވަސްވަނީ ޖަހާފައެވެ.\nޕެސްޓުގެ ބަންދުގެ މުއްދަތަށްޖެހި ދިހަ ދުވަސް ހަމަވެ މިއަދު ބޭއްވި ޝަރީއަތުގައި އޭނާގެ މައްޗަށް ދައުވާ ސާބިތުކުރުމަށް ސީސީޓީވީ ފުޓޭޖަކާއި އެނާލިސިސް ރިޕޯޓްތައްވަނީ ހުށަހަޅާފައެވެ. މި ހެކިތަކަށް ރިއާޔަތްކޮށް މައްސަލަ ބައްލަވާ ގާޒީ ވަނީ ޝަރީއަތް ނިމެންދެން ފެސްޓު ބަންދު ކުރުމަށް ބޭނުންވާ ވަރަށް ދައުލަތުގެ ފަރާތުން ހެކި ހުށަހަޅާފައިވާ ކަމަށެވެ. އެހެންކަމުން ޝަރީއަތް ނިމެންދެން ބަންދުގައި ބެހެއްޓުމަށް ކްރިމިނަލް ކޯޓުން ވަނީ ނިންމާފައެވެ.\nމި މައްސަލައާއި ގުޅިގެން ޕެސްޓްގެ އިތުރުން ހަތަރު މީހަކު ހައްޔަރުކޮށްފައިވާއިރު، ހުޅުމާލެއިން ހައްޔަރުކުރި މި މީހުންގެ އަތުން 2.5 ކިލޯއަށް ވުރެ ގިނަ މަސްތުވާތަކެކެތި ފެނިފައިވާކަމަށް ފުލުހުން އޭރުވަނީ ބުނެފައެވެ.\n2011 ވަނަ އަހަރު ޕެސްޓް ކިޔާފައިވާ ‘ރީތި ކުދިން ފެނި’ މި ލަވައިން ގިނަ ބައެއްގެ ސަމާލުކަން ހޯދި ޕެސްޓް އަކީ ސިމްބޮލިކް ރެކޯޑްސްގެ އެންމެ މުހިއްމު އެއް ފަންނާނެވެ. އަދި އަމިއްލަ ރާގުގެ ލަވަތާކާއެކު ދިވެހި ލަވަތަކަށް ބޮޑު އިންގިލާބެއް ގެނުވާފައިވާ ފަންނާނެކެވެ.\nމަސްތުވާތަކެއްޗާއި ދެކޮޅަށް ވެރިކަން ބަދަލުވިޔަސް ބަދަލުނުވާ ފަދަ މާސްޓާ ޕޮލިސީއެއް އެކުލަވާލަންޖެހޭ\nގއ. ވިލިނގިއްޔަށް އެތެރެކުރަން އުޅުނު މަސްތުވާތަކެތި އަތުލައިގެންފި\nގއ. ދާންދޫ އާއި ވިލިގިނލިން މަސްތުވާތަކެއްޗާއެކު ބަޔަކު ހައްޔަރުކޮށްފި


ސެމްސަންގް ފަހުގެ ފޯނުތައް ދިރާގުން ތަޢާރަފްކޮށް، ޕްރީއޯޑަރަށް ހުޅުވާލައިފި!\nއާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް, 29 ސިކުންތު\nދިރާގުން ސެމްސަންގްގެ އެންމެ ފަހުގެ ޕްލޭގްޝިޕް ފޯނު، ގެލެކްސީ ނޯޓް 10 އަދި 10+ ރާއްޖޭގައި ރަސްމީކޮށް ރޭ ތަޢާރަފުކޮށް ޕްރީ އޯޑަރ އަށް ހުޅުވާލައިފިއެވެ.\nމި ދެ ފޯނު ތަޢާރަފުކޮށްފައިވަނީ ދިރާގު ހެޑް އޮފީހުގައި ރޭ ބޭއްވި ޚާއްސަ ހަފުލާއެއްގައިއެވެ.\nސެމްސަންގް ނޯޓް ސީރީޒް އަކީ ސެމްސަންގް ފޯނުތަކުގެ ތެރެއިން އެންމެ ފުރިހަމަ އަދި "ޕަވަރ ޔޫސަރސް" މެދުގަ އެންމެ މަގުބޫލު ފޯނު ސީރީޒް އެވެ.\nދިރާގުން ގެލެކްސީ ނޯޓް 10 ގެ ފޯނުތައް ތަފާތު2ކުލައެއްގައި މިފަހަރުގެ ޕްރީއޯޑަރ ކުރުމަށް ލިބިގެން ދާނެއެވެ. އެއީ އޯރާ ގްލޯ އަދި އޯރާ ބެލްކެ އެވެ.\nނޯޓް ފޯނާއި ސެމްސަންގެ އެހެނިހެން ފޯނުތަކާއި ތަފާތުކޮށްދެނީ ފޯނުގައި އެކުލެވޭ 'އެސް ޕެން' ފީޗާރތަކެވެ. މިފަހަރު ސެމްސަންގުން ތައާރަފްކުރި އެސް ޕެންގައި 'އެއަރ ޖެސްޗަރ' ނުވަތަ ރިމޯޓް ކޮންޓްރޯލް ކުރެވޭ ފީޗާރއެއް ބޭނުންކޮށްފައިވެއެވެ. މި ފީޗަރ ބޭނުންކޮށްގެން ފޯނުގެ ސްކްރީންގައި އަތްނުލައި ފޯނުގެ ތަފާތު ފަންކްޝަންތައް ބޭނުން ކޮށްލެވޭ.\nނޯޓް 10+ ގައި 4300 މިލިއޭމްޕްއަވަރ ބެޓްރީއިން މުޅިދުވަހުގެ ޗާރޖު ހިފަހައްޓާއިރު 30 މިނެޓުގެ ރެތޭގައި 70% އަށް ޗާޖްކޮށްލެވޭ ފާރސްޓް ޗާޖިންގ ފީޗަރ އެކުލެވިގެންވެއެވެ.\nދެން އެންމެ ފާހަގަކޮށްލެވެނީ ނޯޓް10+ ގެ5ކެމެރާއެވެ. އެއީ 1 ފްރަންޓް ކެމެރާ އާއި4ބެކް ކެމެރާ އެވެ. މީގެ އިތުރުން ޑިސްޕްލޭއަށް ބަލާލާއިރު ނޯޓް 10ގެ ފޯނުތަކުގައިވެސް ވަނީ ސެމްސަންގްގެ ހިތްގައިމު އިންފިނިޓީ އޯ ޑިސްޕްލޭއެވެ. އަދި މިނޫންވެސް ތަފާތު އިނޮވެޓިވް ފީޗާރސް މިފަހަރުގެ ނޯޓް 10 ފޯނުތަކުގައި ފެނިގެންދާނެއެވެ. އިތުރު މައުލޫމާތާއި ޕްރީއޯޑަރ ކުރެއްވުމަށް https://www.dhiraagu.com.mv/Samsung_Note_10.aspx\nބާޒާރަށް ނިކުންނަ އެންމެ ފަހުގެ ފްލޭގްޝިޕް ފޯނުތައް، އެންމެ ފުޅާދާއިރާއެއްގައި ރާއްޖެއަށް ތައާރަފްކުރާ ، އެންމެ ލުއި ފަސޭހަ އިންސްޓޯލްމެންޓް ޕްލޭންތައް ކަސްޓަމަރުންނަށް ފޯރުކޮށްދޭ ކުންފުންޏަކީ ދިރާގެވެ. އެހެން ކަމުން މިފަހަރުވެސް ދިރާގު މެދުވެރިކޮށް ނޯޓް 10 އަދި 10+ ނަންގަވާ ކަސްޓަމަރުންނަށް ހަ މަސް ދުވަސް ވަންދެން ކޮންމެ މަހެއްގައި ފަސް ޖީބީގެ ހިލޭ ޑޭޓާ ލިބިގެންދާނެއެވެ.\nދިރާގާއި ވިމެން އިންޓެކް މޯލްޑިވްސް ގުޅިގެން ބޭއްވި "ޖެންގޯ ގަރލްސް މާލެ" ވޯރކްޝޮޕް ނިންމާލައިފި!\nނަމޫނާ ދެއްކުމުގެ ނަތީޖާ!: ދޮޅު އަހަރުގެ ކުއްޖަކު ކާފަ އުފަލުން ރޮއްވާލައިފި!


އެފް.އެޗް.އެސް އިން އެފް.އީގެ މައްޗަށް ކުރި ހޯދައި މުބާރާތުގެ ފުރަތަމަ މެޗު ކާމިޔާބުކޮށްފި! – MNUSU\nއެފް.އެޗް.އެސް އިން އެފް.އީގެ މައްޗަށް ކުރި ހޯދައި މުބާރާތުގެ ފުރަތަމަ މެޗު ކާމިޔާބުކޮށްފި!\nފެކަލްޓީ އޮފް ހެލްތު ސައިންސަސް އިން ފެކަލްޓީ އޮފް އެޑިއުކޭޝަންގެ މައްޗަށް ކުރި ހޯދައި މުބާރާތުގެ ފުރަތަމަ މެޗު ކާމިޔާބުކޮށްފިއެވެ.\nއެމް.އެން.ޔޫ.އެސް.ޔޫއިން އިންތިޒާމު ކޮށްގެން ކުރިޔަށްގެންދާ އެމް.އެން.ޔޫ.އެސް.ޔޫ އިންޓަރ ފެކަލްޓީ ނެޓްބޯޅަ މުބާރާތް 2019ގެ މެޗުތައް މިއަދު ހެނދުނު 7:00ގައި ވަނީ ފަށައިފައެވެ.\nއެގޮތުން މިއަދު ހެނދުނު ދެމެއްޗެއް ކުޅެފައިވާއިރު މުބާރާތުގެ ފުރަތަމަ މެޗުގައި ބައްދަލުކުރީ ފެކަލްޓީ އޮފް ހެލްތު ސައިންސަސް އަދި ފެކަލްޓީ އޮފް އެޑިއުކޭޝަން އެވެ. ވާދަވެރި ކުޅުމަކަށްފަހު މެޗު ނިމިގެން ދިޔައީ 12-15 ޕޮއިންޓުން ފެކަލްޓީ އޮފް ހެލްތު ސައިންސަސް އިން މެޗު ކާމިޔާބު ކޮށްގެނެވެ. މިމެޗުގެ އެންމެ މޮޅު ކުޅުންތެރިއަކަށް ހޮވިގެންދިޔައީ އެފް.އެޗް.އެސްގެ ޒިޔާދާ މުޙައްމަދެވެ.\nފެކަލްޓީއޮފް ލޯ އެންޑް އިސްލާމިކް ސްޓަޑީޒް އަދި ސްކޫލް އޮފް މެޑިސިން ބައްދަލުކުރި މެޗުގައި ފެކަލްޓީއޮފް ލޯ އެންޑް އިސްލާމިކް ސްޓަޑީޒް އިން 45 ޕޮއިންޓް ކާމިޔާބު ކޮށްފައިވާއިރު ސްކޫލް އޮފް މެޑިސިންއަށްވަނީ އެއްވެސް ޕޮއިންޓެއް ކާމިޔާބުކުރެވޭ ގޮތްނުވެފައެވެ. މިނަތީޖާއާއެކު މެޗު ކާމިޔާބުކުރީ ފެކަލްޓީއޮފް ލޯ އެންޑް އިސްލާމިކް ސްޓަޑީޒްއެވެ. މިމެޗުގެ އެންމެ މޮޅު ކުޅުންތެރިއަކަށް ހޮވުނީ އެފް.އެލް.އައި.އެސް އަށް އެންމެ ގިނަ ޕޮއިންޓް ކާމިޔާބު ކޮށްދިން ކުޅުންތެރިޔާ ފާތިމަތު ސަނާއެވެ.\nމުބާރާތުގެ ފުރަތަމަ ދުވަހުގެ މެޗުތައް ހަވީރު އަދި ރޭގަނޑުވެސް ކުޅުމަށްވަނީ ހަމަޖެހިފައެވެ. ހަވީރުގެ މެޗުތަށް 16:00 ގައި ފަށަން ހަމަޖެހިފައިވާއިރު ރޭގަނޑު ކުޅެން ހަމަޖެހިފައިވާ މެޗުތައް ފަށާނީ 20:00ގައެވެ.


Thilmeeza, magaamuge masuooliyyathaa havaaluvevadaigenfi | Mihaaru\nތިލްމީޒާގެ ސަފީރު ކަމުގެ ފަތްކޮޅު އަރުވަނީ.\n08 މެއި 2019 - 11:22 20 comments\nތިލްމީޒާ، އިއްޔެ ވަނީ ސަފީރު ކަމުގެ ފަތްކޮޅުގެ ކޮޕީއެއް، އެމެރިކާގެ ސްޓޭޓް ޑިޕާޓްމަންޓުގެ ޗީފް އޮފް ޕްރޮޓޮކޯލް، ޝޯ ޕީ ލޯލާ އަށް އަރުވައިފަ އެވެ. އެމެރިކާގެ ރައީސް ޑޮނަލްޑް ޓްރަމްޕަށް ރަސްމީކޮށް ފަތްކޮޅު އަދި އަރުވާނެ އެވެ.\nތިލްމީޒާ މިހާތަނަށް ހުންނެވީ ނިއުޖާޒީގެ ރަމަޕޯ ކޮލެޖުގެ އެޑްޖަންކްޓް ޕްރޮފެސަރު އޮފް ސަސްޓެއިނެބިލިޓީގެ މަގާމާއި އެމެރިކާގެ ކްލައިމެޓް އެކްޝަން ނެޓްވޯކުގެ ސޯޝަލީ އެންޑް އިކޮނޮމިކަލީ ޖަސްޓް އެޑެޕްޓޭޝަން އެންޑް މިޓިގޭޝަން ޓީމްގެ ކޯޗެއާގެ މަގާމުގަ އެވެ. މީގެ ކުރިން އޭނާ ވަނީ އދ. ގެ ދާއިމީ މިޝަންގެ ޑެޕިއުޓީ ޕާމަނަންޓް ރެޕްރެޒެންޓެޓިވްކަމާއި އެމެރިކާ އާއި ކެނެޑާ އަށް ކަނޑައަޅާފައި ހުންނަވާ ނޮން-ރެޒިޑެންޓް ޑެޕިއުޓީ އެމްބެސެޑަރުކަން ވެސް ކުރައްވައިފަ އެވެ. ތިލްމީޒާ މަތީ ތައުލީމް ހާސިލްކުރެއްވީ ބިޒްނަސް މެނޭޖްމަންޓްގެ ދާއިރާ އިން އެމެރިކާގެ ޔުނިވާސިޓީއަކުންނެވެ.\nއެމެރިކާ އާއި ރާއްޖެއާ ދެމެދު އޮތް ގުޅުން ކުރީގެ ރައީސް އަބްދުﷲ ޔާމީންގެ ސަރުކާރުގައި ވަރަށް ބޮޑަށް ހީނަރުވި އެވެ. ހާއްސަކޮށް، އެމެރިކާ އަކީ، ޔާމީންގެ ސިޔާސަތުތަކާ ދެކޮޅަށް އެންމެ ބޮޑަށް އަޑު އުފުލި އެއް ގައުމެވެ. އެކަމަކު، ރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެން ފަހުން، ރާއްޖެ އާއި އެމެރިކާ އާ ދެމެދު އޮތް ގުޅުން ވަރަށް ބޮޑަށް ވަނީ ވަރުގަދަވެފަ އެވެ.\nރާއްޖޭގައި ހިންގާ ތަރައްގީގެ މަޝްރޫއުތަކަށް އެމެރިކާ ސަރުކާރުން 20 މިލިއަން ޑޮލަރު (310 މިލިއަން ރުފިޔާ) ހިލޭ އެހީ ދިނުމުގެ އެއްބަސްވުމެއްގައި ވެސް ދާދި ފަހުން ވަނީ ސޮއިކޮށްފަ އެވެ.\nއިތުރު ލިޔުންތައް ދިވެހި ސަރުކާރު ރާއްޖެ-އެމެރިކާ ޑިޕްލޮމެސީ ޑިޕްލޮމެޓުން ޑިޕްލޮމެޓިކް ގުޅުން


Landhoo footboalhaige kurimagugai vidhaalaane tharieh.\nމުޙައްމަދު ޝާނިފް6މަސްކުރިން\t2 ޚިޔާލު\nލިޔުނީ : މުޙައްމަދު ޝާނިފް – ގްރޭޑް 9\nނ. އަތޮޅު ލަންދޫއަކީ ފުޓްބޯޅައިގެ ރޮނގުން ކުރިއަރާފައިވާ ރަށެކެވެ. މިއަދު ލަންދޫ މިއޮތީ ދިވެހިރާއްޖޭގެ އެންމެ މޮޅު 8 ރަށުގެ ތެރޭގައި ހިމެނިފައެވެ. މިއަދު ލަންދޫގައި ފުޓުބޯޅަ، ބާރު ދުވެލީގައި ކުރިއަށް ދަނީ ހިތްވަރުގަދަ މޮޅު ކުޅުންތެރިން ލަންދޫގެ ފުޓްބޯޅަ ޓީމުގައި ހިމެނޭތީއެވެ. އާދެ! މިއަދު ފުޓްބޯޅައިގެ ރޮނގުން ލަންދޫ މުޅި ދިވެހިރާއްޖެއަށް ވިދާލައިފައިވާ ފަދައިން މާދަމާވެސް އެގޮތުގައި ދަމަހައްޓަން އެބަޖެހެއެވެ. މާދަމާއާއި ހަމައަށް އެގޮތުގައި ގެންގޮސްދެވޭނީ ޒުވާން މޮޅު ކުޅުންތެރިން މިކަމަށްނެރެ ހިތްވަރުދީގެންނެވެ.\nމުޙައްމަދު ޢުލުވާން ( ރަތްޖަރޒީގައި ) ސްވެނިއަރ ބަދަލުކުރަނީ / ފޮޓޯ: ޒީރޯ\nއެހެންކަމުން، މިކަމަށް ޝައުޤުވެރިވާ ކުދިން ނެރެ، ކުދިންނަށް ތަމްރީނު ދިނުން މުހިންމެވެ. ލަންދޫގެ ފުޓުބޯޅައިގެ ކުރިމަގު އުޖާލާ ކުރުމަށްޓަކައި ތިބީ ވަރަށް މަދު ކުދިންކޮޅެކެވެ. އެގޮތުން މިކަމަށް އެންމެ ޝައުގުވެރިވާ، އަދި އެންމެ ފާހަގަ ކޮށްލެވޭ އެކަކަކީ ނ.ލަންދޫސްކޫލްގެ ގްރޭޑް6ގައި ކިޔަވަމުންދާ ނ.ލަންދޫ ރަބީޢުގެ މުހައްމަދު އުލުވާން (އުއްލެ) އެވެ. އޭނާ އަކީ ފުޓްބޯޅަ ކުޅެން ވަރަށް ފޯރި ހުންނަ ކުއްޖެކެވެ.\nއުއްލެގެ އިސްކޮޅުން އެންމެ4ފޫޓު ހުއްޓަސް އަދި ބަރުދަނުގައި އެންމެ 25 ކިލޯ ހުއްޓަސް އޭނާއަށް ވުރެ މޮޅު އެކަކުވެސް 16 އަހަރުން ދަށުގައި ލަންދޫގައި ނުހިމެނޭނެ އޭ ބުންޏަސް ދޮގަކަށް ނުވާނެއެވެ. އޭނާއަކީ ގުރޭޑް 1 ން ފެށިގެން ފުޓްބޯޅަ ކުޅެމުން އަންނަ ކުއްޖެކެވެ. މިއަދު އޭނާވަނީ އެތައް ބައެއްގެ މަޤްބޫލުކަންވެސް ހޯދާފައެވެ.\nޢުލުވާނު މެޗެއްގައި ކުޅެނީ / ފޮޓޯ: ޒީރޯ\nމިއަދު އުއްލެގެ ޢުމުރުން 13 އަހަރެވެ. އުއްލެގެ އެއް ހުވަފެނަކީ އޭނާ “ކެޕްޓަން” ކަމުގައި ހުރެ، ލަންދޫ ޓީމު ރާއްޖޭގެ އެކިއެކި މުބާރާތްތަކުން ވަނަ ހޯދުމެވެ. އަދި ފުޓްބޯޅައިގެ ރޮނގުން ދެވެން އޮތް އެންމެ ކުރިއަކަށް ދިއުމެވެ. މުޙަންމަދު އުލުވާނު (އުއްލެ) ވަނީ މިއަހަރުގެ އިންޓަރ ހައުސް ފުޓްބޯޅަ މުބާރާތުގައި7ގޯލް ޖަހާފައެވެ. އަދި އޭނާއަށް އެ މުބާރާތުގެ މޭން އޮފް ދަ މެޗުވެސް ދެބުރަށް ލިބުނެވެ. ޙަޤީޤަތުގައި އުއްލެ ކަހަލަ ކުއްޖަކަށް 16 އަހަރުންދަށުގެ ކުދިން ތަކުގެ ތެރެއިން އެންމެ މޮޅު އެކަކު ކަމަށްވާތީ، 16 އަހަރުން ދަށުގެ ކުދިން މިކަމާ ލަދުވެސް ގަންނަން ޖެހެއެވެ.\nއިންޓަރހައުސް ފުޓްބޯޅަ މެޗެއްގެ ތެރެއިން އުލުވާން ބޯލަ ކޮންޓްރޯލް ކޮށްލަނީ / ފޮޓޯ: ޒީރޯ\nއާދެ! އުއްލެ މިއަދު ފުޓްބޯޅަ ކުޅެނީ އޭނާ އެންމެ ގަޔާވާ ކުޅުންތެރިޔާކަމަށްވާ”ރޮނަލްޑޯ”ކުޅޭ ނަންބަރަށެވެ. އޭނާއަކީ އާއިލާއެއްގައި ހުރި ހަމައެކަނި ފިރިހެންދަރިއެވެ. އޭނާއަށްޓަކައި އޭނާގެ މައިންބަފައިން ކުރާ އުއްމީދުވެސް ވަރަށް ފޮންޏެވެ. އަދި އޭނާ އެންމެ ދެކެން ބޭނުންވާ ދުވަސްކަމަށް އޭނާ ބުނެފައިވަނީ އޭނާ ދިވެހިރާއްޖޭގެ ޤައުމީ ޓީމަށް ކުޅޭ ދުވަހެވެ.\nމިއަދާހަމައަށް އައިއިރު، އުއްލެ އަންނަނީ އެތަށް އެއްޗިއްސެއް ދަސްކުރަމުންނެވެ. އަދި ހަމައެހެންމެ ފާހަގަކޮށްލަންޖެހޭ މުހިންމު އަނެއްކަމަކީ އޭނާ ގޯލެއް ނުޖަހާ ދަނޑުމަތިން ފައިބާ ދުވަހެއް މަދުކަމެވެ. އޭނާއަކީ ކުރިން ގޯޅި ގަނޑެއްގައި ކުޅެމުން އައި ކުއްޖެކެވެ. ނަމަވެސް އެ ގޯޅިން ފެށިގެން ޒުވާނުންނާއިއެކު ކުޅޭ އެންމެ ކުޑަ އެންމެ މޮޅު ކުޅުންތެރިއަކަށް ވެފައިވަނީ ހަމަ އެ އުލުވާނުއެވެ.\nކުޅުމުގެ ތެރެއިން އުލުވާން ރަތްޖަރޒީގައި / ފޮޓޯ: ޒީރޯ\nމީގެ ކުރިން އުއްލެއަށް ލިބިފައިވާ ކާމިޔާބީއަށް ބަލާލާއިރު، 2016 ވަނަ އަހަރުއޮތް ލަންދޫސްކޫލްގެ އިންޓަރ ހައުސް ފުޓްބޯޅަ މުބާރާތުގައިވެސް އެންމެ މޮޅު ފަސް ކުޅުންތެރިންގެ ގޮތުގައި ހިމެނިފައިވެއެވެ. އަދި 2015 ވަނަ އަހަރު އޮތް “ތްރީ އޮން ތްރީ” މުބާރާތުގެ އެންމެ މޮޅު ތިން ކުޅުންތެރިންގެ ތެރޭގައި އުއްލެ ހިމެނިފައިވެއެވެ. އަދި ހަމައެއާއިއެކު 2014 ވަނަ އަހަރު އޮތް އިންޓަރ ހައުސް ފުޓްބޯޅަމުބާރާތުގައި އުއްމީދީ ކުޅުންތެރިޔާގެ މަޤާމުވެސް އޭނާއަށްވަނީ ލިބިފައެވެ.\nއާދެ! މިއަދު ލަންދޫ އުއްލެގެ ކުޅުމާމެދު ފަޚުރުވެރިވެއެވެ. އަދި އެތައް ޒުވާނުންނެއް އުއްލެއަށް ހިތްވަރު ދެއެވެ. ދެން މިއަދު ކުރަންވީ ކަމަކީ އުއްލެ ކަހަލަ މޮޅު ޒުވާން ކުޅުންތެރިން ކުރިމަގުގައި ލަންދޫ ފުޓްބޯޅަ ކުރިއެރުވުމަށްޓަކައި ނެރެ ދެއްވުމެވެ. އަދި އުއްލެ ކަހަލަ ކުރިމަގުގައި ވިދާލާނެ ކުޅުންތެރިން މިކަމުގެ ތެރެއަށް ލޯ ހުޅުވައިދީ އެކަމުގައި ހިތްވަރު ދިނުމެވެ. ޔަޤީންވާކަމަކީ އުއްލެގެ ސްޕީޑް އެބާރުމިހުގައި ހުރިނަމައީ އޭނާ ކުރިމަގުގައިވެސް ކުޅިވަރުން ( ފުޓްބޯޅައިން ) މަޙްރޫމު ކޮށްލުން އެއީ މުސްތަޙީލުކަމެއް ކަމެވެ.\nރަގަޅަށް ކުރިއަށް ދެވޭނެ ދަރިއެއް\nވަރަށް ސަޅި އާޓިކަލް ގެެނެސްދީފައިވާގޮތް\n6 މަސް4ދުވަސް ކުރިން


ހަނދު ސާބިތުކުރަން ފަލަކީ ޢިލްމަށް ބުރަވެވޭނެތަ؟ – JANNAH MV\nރަމަޟާން މަސްސުވާލާއި ޖަވާބު\nހަނދު ސާބިތުކުރަން ފަލަކީ ޢިލްމަށް ބުރަވެވޭނެތަ؟\nޖަންނަތްއެމްވީ އެޑިޓޯރިއަލްއޭޕްރިލް 23, 2020\nރަމަޟާން މަހުގައި ހަނދު ބެލުމުގައި ޢަމަލު ކުރާ ގޮތަކީ ބައެއް ފަހަރު އިސްލާމީ ވަރަށް ގިނަ ގައުމުތަކުގައި މައްސަލަތަކެއް ކުރިމަތިވެގެންދާ ކަމެކެވެ. ދިވެހި ރާއްޖޭގައިވެސް ހަނދު ބެލުމުގެ ކަންތައްތަކުގައި ޢަމަލު ކުރަމުންދާ ގޮތަކީ ގިނަ ދިވެހިންނަށް އޮޅުން އަރާފައި އޮންނަ މައްސަލައެކެވެ. ބައެއް އަހަރުތަކުގައި ހަނދު ފެނިގެން ރޯދަ ހިފަން ފަށާއިރު، އަނެއްބައި އަހަރުތަކުގައި އެ ގައުމަކަށް ހަނދު ނުފެނުނު ކަމުގައި ވީނަމަވެސް، އެހެން ޤައުމުތަކަށް ހަނދު ފެނިގެން ރޯދަ ހިފާތަން އެބަ އާދެއެވެ.\nކީރިތި ޤުރުއާނުގެ އަލްބަޤަރާ ސޫރަތުގެ 189 ވަނަ އާޔަތިގައި މާތްﷲ ވަޙީ ކުރައްވާފައިވަނީ\n﴿ يَسْأَلُونَكَ عَنِ الْأَهِلَّةِ ۖ قُلْ هِيَ مَوَاقِيتُ لِلنَّاسِ وَالْحَجِّ ۗ ﴾\n”ހުޅެވިހަނދާމެދު ކަލޭގެފާނާ އެއުރެން سؤال ކުރެތެވެ. ކަލޭގެފާނު ވިދާޅުވާށެވެ! އެއީ މީސްތަކުންނަށް (އެކިއެކި ކަންކަމުގެ) ވަގުތު އެނގުމަށާއި حج ގެ ދުވަސްތައް ފާހަގަކުރުމަށްވާ އެއްޗެކެވެ.“\nހަނދު ބެލުމަކީ ކީރިތި ރަސޫލާ މުޙައްމަދުﷺ އަޅުގަނޑުމެންނަށް އަމުރުކުރައްވާފައިވާ ކަމެކެވެ. ޚާއްޞަކޮށް ޝައްވާލުމަހާއި ޝައުބާން މަހުގެ ހަނދެވެ. އެއީ އިސްލާމީ އުންމަތުގެ ދެ ރުކުން ކަމުގައިވާ ޙައްޖާއި ރަމަޟާންމަހުގެ ރޯދައާއި ގުޅިފައިވާ ދެ ހަނދު ކަމަށް ވާތީއެވެ.\nކީރިތި ރަސޫލާ މުޙައްމަދުﷺ ޙަދީޘް ކުރައްވަނީ ”ތިޔަބައިމީހުންނަށް ހަނދު ފެނުމުން ތިޔަބައިމީހުން ރޯދަ ހިފަން ފަށާށެވެ.“\nއަދި ރަމަޟާންމަހުގެ 29 ވަނަ ދުވަހުވެސް ހަނދު ފެނޭތޯ އަޅުގަނޑުމެން ބަލަން ޖެހެއެވެ. އެދުވަހުގެ އިރު އޮއްސުމާއިއެކު އެހެން މަހެއް ފެށޭތޯ ބެލުމަށެވެ. މިކަމުން އެނގިގެންދަނީ އަޅުގަނޑުމެން ހަނދު ފެނޭތޯ ބަލަން ޖެހޭ ކަމާއި، ހަނދު ފެނިއްޖެނަމަ ރޯދަ ހިފަން ފަށަންޖެހޭ ކަމެވެ. އުޑުމަތީގައި ވިލާތައް ބޯވުމުގެ ސަބަބުން ހަނދު ނުފެނިއްޖެ ކަމުގައިވާނަމަ ޝަޢުބާންމަހުގެ 30 ދުވަސް ފުރިހަމަ ކުރުމަށް ޙަދީޘްގައި އައިސްފައިވެއެވެ.\nފަލަކީ ހިސާބުތަކަށް ބަލައިގެން އެހިސާބުތަކުން ހަނދު ހުންނާނެ ހިސާބު އެބަ ދެނެގަނެވެއެވެ. ހަނދު އަރާނީ އިރު އޮއްސޭތާ ކިތައް މިނިޓް ފަހުންތޯވެސް މި ހިސާބު ބޭނުންކޮށްގެން ދެނެގަނެވެއެވެ. އެހެންނަމަވެސް އިސްލާމްދީނުގައި އަޅުގަނޑުމެންނަށް އަމުރުކުރައްވާފައިވަނީ އަޅުގަނޑުމެންގެ ލޯމައްޗަށް ފެންނަ ކަންތައްތަކުގެ މައްޗަށް ބެލުމަށެވެ. ޓެކްނޮލޮޖީގެ ވަސީލަތްތައް ހުރި ޒަމާނެއްކަމުގައިވިޔަސް، ނުވަތަ ނެތް ޒަމާނެއް ކަމުގައިވިޔަސް، ކޮންމެ ޒަމާނެއްގައިވެސް އަޅުކަން ކުރެވޭގޮތަށް މާތްﷲ މި ދީނުގެ ޙުކުމްތައް ވަނީ ބާވާލައްވާފައިވެއެވެ. އެހެންކަމުން ކީރިތި ޤުރުއާނާއި ރަސޫލާގެ ސުންނަތުގައި އަންގަވާފައިވާގޮތަށް ޢަމަލުކުރުމުން އެއިލާހު އަޅުގަނޑުމެންނަށް ޘަވާބު ދެއްވާނެއެވެ.\nމިއީ އަޅުގަނޑުމެން ސަމާލު ވާނެޖެހޭ ކަމެކެވެ. ހަމައެކަނި ފަލަކީ ހިސާބުތަކުގެ މައްޗަށް ބުރަވެ ރަމަޟާންމަހުގެ ރޯދަހިފުން ނުވަތަ އެހެންވެސް އަޅުކަންތައްތައް ކުރުން އަޅުގަނޑުމެންނަށް ހުއްދަވެގެން ނުވެއެވެ. އެހެންނަމަވެސް މިފަދަ ޒަމާނެއްގައި ހަނދު ބެލުމަށްޓަކައި ދުރުމިއާއި ޓެލެސްކޯޕްފަދަ ޒަމާނީ އާލާތްތައް ބޭނުން ކުރެވިދާނެއެވެ.\nރާއްޖެއަށް ހަނދު ފެނިއްޖެކަން ސާބިތުކުރުމަށްޓަކައި ބައެއް ފަހަރު ރާއްޖެއަށް ނުފެނުނު ކަމުގައިވިޔަސް އިސްލާމީ އެހެން ޤައުމަކަށް ފެނިއްޖެ ކަމުގައިވާނަމަ ރޯދަ ހިފުމަށް ނިންމައެވެ. އެހެންނަމަވެސް ގަޑީގެ ގޮތުން އެ ގައުމުތައް ރާއްޖެއާ ތަފާތެވެ. މިސާލަކަށް ރާއްޖެއަށް ފަތިސްވާއިރު އެ ޤައުމަކަށް އެއީ ދުވާލުގެ މެންދުރު ވަގުތު ކަމުގައިވެސް ވެދާނެއެވެ. ނުވަތަ އިރުއޮއްސޭ ވަގުތު ކަމުގައިވެސް ވެދާނެއެވެ. އެހެންކަމުން މިކަމަކީ އެންމެ ރަނގަޅުގޮތް ކަމުގައި ނުވެދާނެއެވެ.\nއަޅުގަނޑުމެން ރަމަޟާންމަހުގެ ރޯދަ ހިފުމަށް ހަނދު ބެލުމަށް ޢަމަލުކުރަންޖެހޭ ގޮތަކީ އެ ޤައުމަކަށް ހަނދު ފެނޭތޯ ބެލުމެވެ. ފަލަކީ ހިސާބުތަކަށް ބެލުމަކީ ކީރިތި ޤުރުއާނާއި ރަސޫލާގެ ސުންނަތުން އެނގެން އޮތް ކަމެއްކަމުގައި ނުވާއިރު މިގޮތަށް ޢަމަލުކުރުމަކީ އެންމެ ރަނގަޅު ގޮތެއް ނޫނެވެ.\nމަސްދަރު: ޝައިޚް އާދަމް ނިޝާން ބިލް އަލީ އާދަމްގެ ވީޑިއޯއަކުން


Thahgeeg Kuraa Meehun Bunedhey Baiveriya Sihru Loabiveriya Gengulhey Kamuge Hekithah - Vaguthu\nކޮވިޑް-19: އަނެއްކާވެސް ދިއްދު އާއި ކުޅުދުއްފުށި ބިރުވެރިކަމަކަށް - 20 މިނެޓް ކުރިން\n6 ދުވަސް ކުރިން ( ޖުލައި 21, 2021 )\nއަނބިމީހާ ނުވަތަ ފިރިމީހާ ސިއްރު ލޯބިވެރިޔަކު ގެންގުޅޭކަމަށް ޝައްކުވި ނަމަވެސް ޔަގީންކަމާއި އެކު ގޮތެއް ނިންމުން އެއީ އުނދަގޫ ކަމެކެވެ. ފުރިހަމަ ހެކި ހޯދާ، ތަޙްޤީޤުގައި ކުރިއެރުންތައް ހޯދަން ހިނގަންޖެހޭ މަގު ގިނަ ފަހަރު ވަރަށް ދިގުވެއެވެ. އެހެންކަމުން ބައެއް މީހުން އޭމީހުންގެ ހަޔާތުގެ ބައިވެރިޔާ އަށް ފާރަލުމަށް ޕްރައިވެޓް އިންވެސްޓިގޭޓަރުން ހޯދައެވެ.\nމިއީ އެފަދަ އިންވެސްޓިގޭޓަރެއް ކަމަށްވާ ޓޮމް މާޓިން ލިޔުއްވާފައިވާ ލިޔުއްވުމުގައި ހިމެނޭ ބައެއް ބައިތަކެވެ. ޓޮމް މާޓިން ވަނީ ތަޙްްޤީޤީ ދާއިރާގައި 40 އަހަރަށް ވުރެ ގިނަ ދުވަހު ޚިދުމަތް ކުރައްވާފައެވެ. އޭނާ އަކީ މާޓިން އިންވެސްޓިގޭޓިވް ސާވިސްގެ ރައީސް އެވެ. އޭނާ ލިޔުއްވާފައިވާ "ސީން ލައިފް ތްރޫ ޕްރައިވެޓް އައިސް" އަކީ ވަރަށް ހައްސަ ފޮތެކެވެ.\nއެފޮތުގައި ހަޔާތުގެ ބައިވެރިޔާ އަށް ބޭވަފާތެރިވާ މީހުންގެ ކިބައިން އާންމުކޮށް ފެންނަ ސިފަތައް ނުވަތަ ކަންތައްތައް ކިޔައިދީފައި ވެއެވެ. ތިރީގައި އެވަނީ އެކަންތައްތަކެވެ.\nއަވަހަށް ގެއިން ނިކުމެފައި ލަހުން އެނބުރި ގެއަށް އައުން\nއޮފީސް ދަތުރެއް ނުވަތަ ވިޔަފާރީގެ ދަތުރެއްގައި ގިނަގިނައިން ރަށުން ބޭރަށް ދިއުން\nޗުއްޓީ ނުލިބުމާއި، އާއިލާގެ މުހިންމު ބައްދަލުވުންތަކަށް ހާޒިރުނުވުން\nމާގިނައިން އިތުރު ގަޑީގައި މަސައްކަތް ކުރަން ޖެހޭ ކަމަށް ބުނުން\nމީސް މީޑިއާގައި ސިއްރު އެކައުންޓްތައް ގެންގުޅުން\nކްރެޑިޓް ކާޑުގެ މައުލޫމާތު ސިއްރު ކުރުން\nމާގިނައިން އަންނައުނު ގަތުން\nއެހެން މީހެއްގެ ސެންޓް ވަސް ދުވުން، ގައިން ލިޕްސްޓިކްގެ އަސަރު ފެނުން\nޖިމަށް ދާން ފެށުން\nނޭނގޭ ނަމްބަރަކުން މިސްކޯލްތައް އައުން\nމެސެޖެއް ކިޔައިގެން އެއިން އެއްޗެއް ދޭހަނުވާ މެސެޖް (ކޯޑެޑް މެސެޖް) ފޯނުން ފެނުން\nއަވަހަށް ރުޅި އައުން\nދެމަފިރިންގެ ގުޅުން ހިންގާ ވަރު މަދުވުން\nފެންނަން ހުންނަ ކަންކަމުގައި ދޮގު ހެދުން\nކުއްލިއަކަށް ގެއަށް އައުން\nމިއީ އާންމުކޮށް ބައިވެރިޔާ އަށް ބޭވަފާތެރިވާ ހުރިހާ އެންމެންގެ ކިބައިން ފެންނަ ސިފަތައް ކަމަށް ވީނަމަވެސް މީގެ ތެރެއިން ބައެއް ސިފަތައް ފެންނަ ކޮންމެ މީހަކީ އެހެން މީހަކާއި ސިއްރު ގުޅުމެއް ހިންގާ މީހަކަށް ނުވެދާނެއެވެ. އެހެންކަމުން ގޮތެއް ނިންމުމުގެ ކުރިން ވިސްނާށެވެ. ޝައްކު ޔަގީން ކުރާށެވެ\nމިސިފަތައް ހުރި އަންހެނަކު ލިބިއްޖެނަމަ ދޫކޮށްނުލާތި!\nޖުލައި 21, 2021 10:34\nފާރަލުމަކީ ދީން ނަހީކުރާ ކަމެ އް. އޭގެ އަދަބަކީ ހަ އްދުޖެހުން


ބާޒާރުމަތީގައި މޭވާ އާއި ތަރުކާރީ ތިޔާގިވެ އަގުތައް ދަށަށް\n19 އޭޕްރީލް 2021 - 13:52 0\nދަތުރުވެރިންގެ މާރުކޭޓު: ރާއްޖޭގައި ހައްދާ ގިނަ ބާވަތްތަކުން މާރުކޭޓް އޮތީ ތިޔާގިވެފައި. -- ފޮޓޯ: ހުސެއިން ވަހީދު/ އަދަދު\nރޯދަމަހަށް ހާއްސަކޮށްގެން ރަށްރަށުން މާލެ ގެނައި މޭވާ އާއި ތަރުކާރީގެ ބާވަތްތަކުން މާރުކޭޓު ފުރާލައި އަގުތައް ދަށްވާން ފަށައިފި އެވެ.\nދަނޑުވެރި ރަށްތަކުގެ ބާވަތްތަކުން މާރުކޭޓުގެ ގޮޅިތައް ވަރަށް ތިޔާގި އެވެ. އާއްމުކޮށް ބޭނުންވާ މޭވާ އާއި ތަރުކާރީގެ ހުރިހާ ބާވަތެއް ވެސް މާރުކޭޓުން ލިބެން އެބަހުއްޓެވެ. ރޯދަ މަހާ ދިމާކޮށް އާއްމުކޮށް ތަކެތީގެ އަގު ބޮޑުވިޔަސް މާރުކޭޓުގެ އަގުތައް އިއްޔެ ހުރީ ދަށްވެފަ އެވެ.\nމާރުކޭޓުގެ ގޮޅިއެއް ހިންގާ މީހަކު ބުނީ އަގުތައް ދަސްވީ ރޯދައަށް ފައްކާކުރި ބާވަތްތައް ބާޒާރަށް ލިބުމުން ކަމަށެވެ. އެހެން ރޯދަމަސްތަކާ ހިލާފަށް އއ. ތޮއްޑު އާއި ތ. ކަނޑޫދު އާއި ބ. ގޮއިދު އާއި ކާށިދޫ ފަދަ ރަށްތަކުން ތަރުކާރީ އާއި މޭވާގެ ގިނަ ބާވަތްތަކެއް ލިބިފައިވާ ކަމަށް އޭނާ ވިދާޅުވި އެވެ.\nކުރިން ތަކެތީގެ އަގު ބޮޑުވަނީ، އޭނާ ބުނިގޮތުގައި، ރޯދައަށް ހާއްސަކޮށްގެން ރަށްރަށުން މާލެ ގެންނަން ޖެހޭ މުދާ ލިބުން ލަސްވުމުންނެވެ.\nމާރުކޭޓު ގޮޅިއެއްގައި މިރުސް ވިއްކަން ބަހައްޓާފައި: މިރުގެ އަގު އާދަޔާހިލާފަށް ވަނީ ހެޔޮވެފައި.\nބާޒާރުގައި އިއްޔެ އެންމެ އަގު ހެޔޮ އެއް ބާވަތަކީ އަގު ބޮޑުކަމުން ކުރިން 100 ގްރާމުން ފުއްދާލާ ކަނޑޫދޫ މިރުހެވެ. ކުރިން ކިލޯއެއްގެ އަގު 450ރ. އަށް ވުރެން ވެސް މަތިވި އެވެ. އެކަމަކު މިރުގެ އަގު ވެއްޓި ބައެއް ގޮޅިތަކުގައި މިރުސް ކިލޯއެއް 75ރ. އަށް ވެސް ލިބެން ހުއްޓެވެ. އާއްމުކޮށް އުޅެނީ ކިލޯއެއް 100ރ. އިން ދަށުގަ އެވެ.\nމީގެ އިތުރުން އަގު ހެޔޮ ބާވަތްތަކުގެ ތެރޭގައި، ފަނި ގިރަން ބޭނުންކުރާ ކަރާ، ޕެޝަންފުރުޓް، ހިމެނެ އެވެ. ފަޅޮލާއި ދޮންކޭލުގެ އަގު ވެސް ވަނީ ތިރިވެފަ އެވެ.\nމާރުކޭޓުގެ އިއްޔެ ބައެއް އަގުތައް\nގިތެޔޮ މިރުސް ކިލޯއެއް 100ރ އިން ދަށުގައި. - ކުރިން 450ރ.\nކުރުނބާ (ވަކިން) 30ރ. - ކުރިން 35ރ.\nޕެޝަން ފުރުޓް ކިލޯއެއް 60ރ. - ކުރިން 65ރ.\nފަޅޯ ކިލޯއެއް 40ރ. - ކުރިން 55ރ.\nމިއީ ގޮޅިތަކުގެ އެންމެ ހެޔޮ އަގެވެ.\nބައެއް ބާވަތްތަކުން އަގު ހެޔޮވީ ނަމަވެސް، އަދިވެސް ބާޒާރު މަތީގައި ބައެއް ތަކެތީގެ އަގުތައް ހުރީ ވަރަށް މަތީގަ އެވެ. އޭގެ ތެރޭގައި އަނބާއި ކިއުކަމްބާ ހިމެނެ އެވެ.\nބަޒާރުމަތީގައި އަނބު ކިލޯއެއް 160ރ. އަށް ހުރި ނަމަވެސް ގިނަ ގޮޅިތަކުން ވިއްކަނީ ހަ އަނބު ނުވަތަ ހަތް އަނބު 100ރ. މަގުންނެވެ. ކިލޯ އިން ވެސް ނުވިއްކަ އެވެ.\nމާރުކޭޓް ގޮޅިއެއްގައި ވިއްކަން ބަހައްޓާފައި ހުރި ތަރުކާރީ އާއި މޭވާ: ގިނަ ބާވަތްތަކުގެ އަގުތައް ވަނީ އެއްވަރެއްގައި ވަނީ ހިފެހެއްޓިފައި.\nވިޔަފާރިވެރިއަކު ބުނީ އަނބު ސަޕްލައި ދަށްވެގެން އުޅެނީ ސީޒަން ނިމެން ކައިރިވެފައި އޮތުމުން ކަމަށެވެ. އަދި ބާޒާރުމަތީގައި ބޭރު އަނބު ލިބެން ހުއްޓަސް ދިވެހި އަނބަށް ޑިމާންޑު އޮންނަ ވަރަށް ނޯންނަ ކަމަށް އޭނާ ބުންޏެވެ.\nއެހެނިހެން ބައެއް ބާވަތްތަކަށް ބަލާއިރު ސަޓަނި ހަދަން ބޭނުންކުރާ އެކި ބާވަތްތަކުގެ ފަތާއި ފަލަމަޑީގެ ބާވަތްތަކުގެ އަގުތަކަށް މާ ބޮޑު ބަދަލެއް ނާދެ އެވެ. އަދި ކާއްޓާއި ގަބުޅި ފަދަ ތަކެތީގެ އަގަށް ވެސް ބަދަލެއް ނައިސް، ހުރީ އެއް ވަރެއްގައި ހިފެހެއްޓިފަ އެވެ.\nގިނަ ވިޔަފާރިވެރިން ބުނީ މިހާރު ލިބިފައިވާ ސަޕްލައި އަދި އަންނަން ހުރި ސަޕްލައިއަށް ބަލާއިރު ރޯދަ މަހުގެ ނިޔަލަށް އަގު ހިފެހެއްޓޭނެ ކަމަށް ބެލެވޭ ކަމަށެވެ.\nމީރު "ފްރެޝާ" އަގުހެޔޮކޮށްފި\n400 އަށް ވުރެ ގިނަ މާރުކޭޓު ގޮޅި ދޫކުރަން ހުޅުވާލައިފި\nވިޔަފާރިތަކަށް ލުއިދީ އާއްމުކޮށް ހިދުމަތް ދޭން ހުއްދަ ދީފި\n27 days 0


SunOnline: BREAKING: Maamigili dhaairaage3fotteh ge baathilu vote alun gunanee\nނަޖާހު މަސްއޫދު 09 Apr 2019, 13:14\nހޮނިހިރު ދުވަހު އޮތް 19 ވަނަ ރައްޔިތުންގެ މަޖިލީހުގެ އިންތިހާބުގައި ވޯޓުލި މާމިގިލީ ދާއިރާގެ ތިން ވޯޓު ފޮއްޓެއްގެ ބާތިލު ވޯޓު އަލުން ގުނަން އިލެކްޝަންސް ކޮމިޝަނުން ނިންމައިފި އެވެ.\nއިލެކްޝަންސް ކޮމިޝަނުގެ މެމްބަރު އަދި ތަރުޖަމާނު އަހުމަދު އަކުރަމް "ސަން"އަށް ވިދާޅުވީ މާމިގިލި ދާއިރާއަށް ވާދަ ކުރި ކެންޑިޑޭޓޭއްގެ މަންދޫބަކު ހުށަހެޅި މައްސަލައަކާ ގުޅިގެން އެ ދާއިރާގެ ތިން ފޮއްޓެއްގެ ބާތިލު ވޯޓު އަލުން ގުނަން ނިންމާފައިވާ ކަމަށެވެ.\nމާމިގިލި ދާއިރާގެ ވޯޓު ގުނި އިރު މާމިގިލީ ދާއިރާގެ ތިން ވޯޓު ފޮއްޓެއްގައި ވެސް ގިނަ އަދަދެއްގެ ބާތިލު ވޯޓު ހުއްޓެވެ. އެގޮތުން އިލެކްޝަންސް ކޮމިޝަނުން ނެރުނު ވަގުތީ ނަތީޖާ ދައްކާ ގޮތުން އެ ދާއިރާގެ ޖުމްލަ ބާތިލު ވޯޓަކީ 190 އެވެ.\nމިހާރު މާމިގިލީ ދާއިރާގެ ވަގުތީ ނަތީޖާ ދައްކާ ގޮތުން އެ ދާއިރާގެ މިހާރުގެ މެމްބަރު ގާސިމް އިބްރާހިމް ކުރީގައި އުޅުއްވަނީ އެއްމެ 80 ވޯޓުގެ ތަފާތުންނެވެ. އޭނާއަށް ލިބިވަޑައިގެންފައި ވަނީ 1081 ވޯޓެވެ. އޭނާއާ އެންމެ ގާތުން ވާދަ ކުރެއްވި އެމްޑީޕީގެ ކެންޑިޑޭޓު އަލީ އަމީޒަށް ލިބިފައި ވަނީ 1001 ވޯޓެވެ.\nމާމިގިލީ ދާއިރާގެ ތިން ވޯޓު ފޮއްޓެއްގެ ބާތިލު ވޯޓު އަލުން ގުނަން ނިންމާފައިވާ އިރު، އިލެކްޝަންސް ކޮމިޝަނުގެ މެމްބަރު އަދި ތަރުޖަމާނު އަހުމަދު އަކުރަމް މިއަދު ވިދާޅުވީ، ކެންދޫ ދާއިރާގެ ވޯޓު ފޮއްޓަކާ ގުޅިގެން ހުށަހެޅި މައްސަލައެއް އިތުރަށް ބަލަން އިލެކްޝަންސްގެ ޓީމެއް އެ ރަށަށް ފޮނުވަން ނިންމާފައިވާ ކަމަށެވެ.\nއޭގެ އިތުރުން، މާވަށު ދާއިރާއާ ގުޅިގެން ހުށަހެޅި ޝަކުވާއާ ގުޅިގެން މިއަދު އެ ދާއިރާގެ ތިން ފޮއްޓެއް އަލުން ގުނާނެ ކަމަށް ވެސް އަކުރަމް ވިދާޅުވި އެވެ. އަކުރަމް ވިދާޅުވީ، ދެން އިލެކްޝަންސް ކޮމިޝަނަށް ހުށަހެޅި މައްސަލަތަކަކީ ވޯޓުގެ ނަތީޖާއަށް ބަދަލު އަންނާނެ ފަދަ މައްސަލަތައް ކަމަށް ގަބޫލު ނުކުރެވޭތީ އެ މައްސަލަތައް އިތުރަށް ނުބަލަން ނިންމާފައިވާ ކަމަށެވެ.\nމާލީބަޔާން ހުށަނާޅައިގެން ދައުވާކުރަން ފޮނުވައިފި


ލޯބިވުން ސަލާންކުރުމާ ގުޅިފައި | Dhiislam | Dhiislam\nލޯބިވުން ސަލާންކުރުމާ ގުޅިފައި\nއައްޝައިޚް މުޙައްމަދު ޝާފިއު ބިން އަބްދުލްޣަފޫރު އޭޕްރިލް 29, 2011\nލޯތްބަކީ އިންސާނީވަންތަކަމުގެ ކުރިބޯއްޓެވެ. އެއީ އިންސާނާ ހެއްދެވި ފަރާތުން އިންސާނާގައި ލައްވާފައިވާ ވަރުގަދަ ޖަޒްބާތެކެވެ. ލޯބިވުމަކީ އިންސާނެއްގެ ހައިސިއްޔަތުން އޭނާގެ ތަބީޢީކަމެކެވެ. ލޯތްބަކީ ވަރަށް މާތް ސިފައެކެވެ. ﷲ ސުބުޙާނަހޫ ވަތަޢާލާ އެއިލާހުގެ އަޅުތަކުން ދެކެ އިންތިހާއަށް ލޯބިވެވޮޑިގަންނަވައެވެ. އެއީ ކިރުމަޔަކު އޭނާގެ ކިރުބޯ ދަރިފުޅު ދެކެ ވާ ލޯތްބަށްވުރެ ބޮޑު ލޯތްބެކެވެ.\nއެހެންކަމުން ދެމީހެއްގެ ދެމެދުގައި އޮންނަ ލޯތްބަކީ ވަރަށް ހަރުދަނާވާންޖެހޭ އެއްޗެކެވެ. ލޯތްބަކީ ހަމައެކަނީ ޖިސްމާނީ އެދުންތަކެއް ޙާޞިލްކުރުމަށްވުރެ މަތީ މަޤާމެއް ލިބިގެންވާ އެއްޗެކެވެ. އެއް އިންސާނަކު އަނެއް އިންސާނަކާ ގުޅިފައިވާ ނުފެންނަ ވާފަށަކީ ލޯތްބެވެ. އެ ވާފަށް ހިމަވި ވަރަކަށް ދެ އިންސާނުންގެ ދެމެދުގައިވާ ގުޅުން ކުޑަވެއެވެ. އަދި ލޯބި އުފެދިފައިނުވާ ހިތެއްގައި އެއްވެސް ދިރުމެއް ނުވާނެއެވެ.\nމިފަދަ މާތް، އަގު ބޮޑު ސިފައެއް، އިންސާނުންނަށް ﷲ ސުބުޙާނަހޫ ވަތަޢާލާ ދެއްވާފައިވާ އިރު ލޯބީގެ ބޭނުން ކުރަންވާނީ އެންމެ އެކަށީގެންވާ ގޮތުގައެވެ. އެއް އިންސާނަކު އަނެއް އިންސާނަކު ދެކެ ލޯބިވާންވާނީ ﷲ އަށްޓަކައެވެ. ލޯބިވެތިކަން މީސްތަކުންގެ ތެރޭގައި އާލާކުރުމަށްޓަކައި ކުރާން އޮތް އެންމެ މުހިއްމު ކަންތައް މި އުންމަތް ދެކެ އެންމެ ލޯބިވާ ސާހިބާ ކީރިތި ނަބިއްޔާ ޞައްލަﷲ ޢަލައިހި ވަސައްލަމް އަހަރެމެންނަށް އަންގަވާފައިވެއެވެ. ތިޔަބައިމީހުންގެ ތެރޭގައި ސަލާންކުރުން ގިނަކުރާށެވެ.